Rohingya muslimunaa behey vote eh nunagaa: sarukaaru | Mihaaru\nރޮހިންޖާ މުސްލިމަކު ކުޑަ ދެ ކުއްޖަކު ބާލިދީއެއްގައި ގެންދަނީ. --ފޮޓޯ:އޭއެފްޕީ\nރޮހިންޖާގެ މުސްލިމުންނާ ބެހޭ ވޯޓެއް ނުނަގާ: ސަރުކާރު\n16 ސެޕްޓެމްބަރ 2017 - 14:33 24 comments\nފޮރިން މިނިސްޓްރީގެ ބަޔާނުގައި ބުނީ އދ. ގައި އިއްޔެ ނެގި ވޯޓަކީ މިއަންމާގައި ރޮހިންޖާ މުސްލިމުން ހިމާޔަތް ކުރުމަށް ނެގި ވޯޓެއް ނޫން ކަމަށެވެ. އެ ވޯޓުގައި ހިމެނޭ މައްސަލައިގައި ރޮހިންޖާގެ ނަން ހިމަނާފައި ނުވާ ކަމަށް ވެސް ފޮރިން މިނިސްޓްރީގެ ބަޔާނުގައި ބުންޏެވެ.\nފޮރިން މިނިސްޓްރީން ބުނީ ރޮހިންޖާގެ މުސްލިމުންނާ ދެކޮޅަށް މިޔަންމާގައި ހިންގާ ޖަރީމާތައް ރާއްޖެ އިން އެންމެ ހަރުކަށި އިބާރާތުން ކުށްވެރި ކުރާ ކަމަށެވެ. އެ ޖަރީމާތައް ހުއްޓުވައި، އެކަމުގައި ޒިންމާވާ ފަރާތްތަކާ މެދު އެކަށީގެންވާ ފިޔަވަޅު އަޅަން އދ. ގައި ރާއްޖެއިން ގޮވާލާފައިވާނެ ކަމަށެވެ.\nފޮރިން މިނިސްޓްރީން ބުނި ގޮތުގައި އެ ވޯޓަކީ މިހާރު ކުރިއަށްދާ ސެޝަންގެ އެޖެންޑާ އާއި އެ ސެޝަންގެ މަސައްކަތް އިންތިޒާމު ކުރުމަށް ހަވާލު ކުރެވިފައިވާ އާންމު ކޮމެޓީގެ ރިޕޯޓުގައި ރައްކާތެރިކުރުމުގެ ހައްގުގެ ދަށުން "ގައުމުތަކުގައި ހިންގަމުން ދާ ގަތުލުއާންމުތަކާއި ހަނގުރާމައިގެ ކުށްތަކާއި އިންސާނިއްޔަތާ ހިލާފު އަމަލުތަކާ ދެކޮޅު" މި މައުޝޫއު ހިމަނާނެތޯ ބެލުމަށް ނެގި ޕްރޮސީޖަރަލް ވޯޓެއް ކަމަށެވެ. ނަމަވެސް މި ވޯޓުގައި ރާއްޖެ އިން ބައިވެރިނުވުމާ ގުޅިގެން އެތައް ބައެއްގެ ފާޑުކިއުންތައް ވަނީ އަމާޒުވެފަ އެވެ.\nމިނިސްޓްރީން ބުނީ "ރައްކާތެރި ކުރުމުގެ ހައްގު" ނުވަތަ (އާރު2ޕީ) ގެ އުސޫލުގެ ނަމުގައި ގައުމުތަކުގެ ދާހިލީ ކަންތައްތަކުގެ ތެރެއަށް ބާރުގަދަ ގައުމުތަކުން ވަންނަން ފުރުސަތު ދެވޭތީ (އާރު2ޕީ) ނަމުގައި ފިޔަވަޅު އެޅުމަށް އަމާޒުކޮށް އދ. ގައި ނެގޭ ވޯޓުތަކުގައި ބައިވެރިނުވާން ކުރިން ވެސް ނިންމާފައިވާ ކަމަށެވެ.\nއެ ވޯޓުގައި ރާއްޖެ ބައިވެރިނުވުމުން، މިޔަންމާގެ ސިފައިން އެ ގައުމުގެ މުސްލިމުންނާ ދެކޮޅަށް ހިންގާ އިންސާނިއްޔަތާ ހިލާފު ބޮޑެތި ޖަރީމާތަކާ މެދު ދިވެހި ސަރުކާރުން ނުރުހުން ފާޅުކޮށްފައި ވިޔަސް، އދ. ގައި އަމަލީ ގޮތުން އެކަން ނުދެއްކުނު ކަމަށް ބުނެ، ސަރުކާރަށް ފާޑު ކިޔައިފަ އެވެ.\nގައުމުތަކުގައި ހިންގަމުން ދާ ގަތުލުއާންމުތަކާއި ހަނގުރާމައިގެ ކުށްތަކާއި އިންސާނިއްޔަތާ ހިލާފު އަމަލުތަކާ ދެކޮޅަށް މަސައްކަތް ކުރުމަށް އެއްބަސްވެ، އެކަން ހުއްޓުވަން އދ. މި ފަހަރުގެ އެޖެންޑާގައި ހިމެނުމަށް 117 ގައުމަކުން ވޯޓު ދިނެވެ. އެ މައްސަލަ އެޖެންޑާގައި ނުހިމަނަން 21 ގައުމަކުން ވޯޓު ދިނެވެ.\nGathuluaanmu thah huttuvumah UN ga negi vote ah raajje haazireh nuvi\nއިތުރު ލިޔުންތައް ދިވެހި ސަރުކާރު ފޮރިން މިނިސްޓްރީ ރާއްޖެ-އ.ދ ރޮހިންޖާ އ.ދ. މިއަންމާ ހިއުމަން ރައިޓްސް އދގެ ޖެނެރަލް އެސެމްބްލީ


ސައުދީ ރަސްގެފާނު އެ ޤައުމުގެ ޑިފެންސް އޮފިޝަލުން ތަކެއް ވަޒީފާއިން ވަކިކޮށްފި – DhiDaily\nސައުދީ ރަސްގެފާނު އެ ޤައުމުގެ ޑިފެންސް އޮފިޝަލުން ތަކެއް ވަޒީފާއިން ވަކިކޮށްފި\nސަޢުދީ ރަސްގެފާނު ނެރެފައިވާ ޢަމުރު ޢާންމެއްގައި އެ ޤައުމުގެ ޑިފެންސް މިނިސްޓްރީގެ އޮފިޝަލުންތަކެއް ވަޒީފާއިން ވަކިކޮށްފިއެވެ.\nސަޢުދީގެ ރަސްގެފާނުގެ ޢަމުރުފުޅަށް ވަޒީފާއިން ވަކިކޮށްފައިވާ މީހުންގެ ތެރޭގައި ޝާހީ ޢާއިލާއަށް ނިޞްބަތްވެ ވަޑައިގަންނަވާ2ބޭފުޅުންވެސް ހިމެނެއެވެ. މި ގޮތުން، ވަލީ އަޙްދު ފަހްދު ބިން ތުރުކީ އާއި އޭނާގެ ދަރި އަބްދުލް ޢަޒީޒް ބިން ފަހްދުވެސް ވަނީ މަޤާމުން ވަކިކޮށްފައެވެ.\nމަޢުލޫމާތު ލިބޭ ގޮތުގައި، މި ދެ ބޭފުޅުންގެ އިތުރުން އަދި4މީހެއްގެ މައްޗަށް ފައިސާގެ މުޢާމަލާތްތަކެއް ކޮށްފައިވާތީ ތަހުޤީގުކުރުމަށް ވަނީ ރަސްގެފާނު ޢަމުރުކުރައްވާފައެވެ. ރަސްކަމަށް އަރާ ވަޑައިގަންނަވަން ދެން ހުންނެވި ވަލީ އަޙްދު މުހައްމަދު ބިން ސަލްމާންގެ ޒަޢާމަތުގެ ދަށުން ސަޢުދީ އަރަބިޔާގައި ކޮރަޕްޝަނާއި ދެކޮޅަށް އަންނަނީ ގިނަ ގުނަ މަސައްކަތްތަކެއް ކުރަމުންނެވެ.\nނަމަވެސް، ޝާހީ ޢާއިލާއާއި ދެކޮޅު ބޭފުޅުން ވިދާޅުވަނީ މިއީ އެ ބޭފުޅުންގެ އިސްތަށިފުޅުގައި އެޅުވި ކަމެއް ކަމަށާއި، މިއީ ވަލީ އަޙްދު މުޙައްމަދު ބިން ސަލްމާން ރަސްކަމަށް އަރާވަޑައިގަތުމުގެ ކުރިން ބާރުވެރި ކުރުމަށް ކުރަމުން އަންނަ ކަންކަމެވެ.\nވޯލް ސްޓްރީޓް ޖާރނަލްއާއި ޙަވާލާދީ މި އަހަރުގެ ކުރީ ކޮޅުވެސް ސަޢުދީގެ ޝާހީ ޢާއިލާއަށް ނިޞްބަތްވާ3މީހަކު ވަނީ ހައްޔަރުކޮށްފައެވެ. އޭގެ ތެރޭގައި ރަސްގެފާނުގެ ކޮއްކޯފުޅު އަދި ކުރީގެ ވަލީ އަހްދުވެސް ހިމެނިވަޑައިގަންނަވައެވެ.


Dho?! Rashah badhalve Hanaan aai Riley mi kiyaidhey vaahaka varah ufaaveri\nރަށަށް ބަދަލުވެ ހަނާން އާއި ރިލޭ މި ކިޔައިދޭ ވާހަކަ ވަރަށް އުފާވެރި!\nމި ލޯބި ލޯބި ކަޕްލްގެ ވާހަކަ "ދޯ" އޮންލައިން ގައި ވާނީ ކުރިން ވެސް ގެނެސްދީފައެވެ. މި އާޓިކަލް ކިޔަމުން ތިރިއަށް ދާއިރު އެ އިންޓަވިއުއެއް ފެންނަވަރު ކޮށްދޭ ނަމެވެ. އެކަމަކު މިފަހަރު މި އޮތީ މި ޖޯޑެއްގެ މުޅިން އެހެން "އެޑްވެންޗާ" އެކެވެ. ތިރީހަކަށް އަހަރުވީ ހަޔާތުގެ ފޮށިތަންމަތި ބަނދެގެން މާލޭގެ ކޮންކްޓްރީޓް ޖަންގަލި ދޫކޮށް "ކޮންކްރީޓް ހަނދާންތައް" ހިފައިގެން އެމީހުން ރަށަށް ބަދަލުވީ އެވެ. އަލަތު ދަރިފުޅާއި މަންމަ އާއި ބައްޕަ ވެސް ގޮވައިގެންނެވެ. -- މި ވާހަކަ ހާއްސަވެފައި މުހިންމު ވަނީ ކޮންމެހެން މި ދެ މީހުން އެކަން ކުރީމައެއް ނޫނެވެ. ކޮވިޑްގެ ބަލިމަޑުކަމާއި މުސީބާތުގެ މި ހާލަތުގައި މިއީ ހަމަ ކޮންމެ އާއިލާއަކަށް ވެސް ވަރަށް އިންސްޕަޔަރިން ވާހަކައަކަށްވާތީ އެވެ. މާލޭގެ ކުއްޔާއި ކޮންކިރީޓުގެ މި ހޫނާއި ކޯވިޑްގެ ބިރުވެރިކަމުން ސަލާމަތްވާން ބޭނުންވެފައި ތިބި ހަމަ އެންމެންގެ އިހުސާސާއި ވާހަކަ އަށް މި ވާހަކަ ވާތީ އެވެ.\n"އަހަރެމެން ދެ މީހުންނަކީ އަބަދުވެސް ތަންތަނަށް ޓްރެވަލްކޮށް ރަށްރަށަށް ދަތުރު ދާން ބޭނުންވާ ދެ މީހުން. އާންމުކޮށް އެ ތަނެއް ނުވަތަ ރަށެއްގެ ހިތްފަސޭހަކަން އެނގެނީ އެގޮތަށް ގޮސް އެ ރަށެއްގައި އުޅެލެވުނީމަ. އެގޮތަށް ދެވޭ ފަހަރުތަކުގައި ހިތަށް އަރާ އަދި ބުނެލެވޭ ރަށެއްގައި އުޅެލަން ލިބޭނެ ނަމަ މާލޭގައި ނުވެސް ތިބޭނަމޭ،" ކޯވިޑްގެ ހާލަތުގައި ތާށިވެ މާލޭގެ ދިރިއުޅުމުގައި ކަރަށް ފިތި، ނޭވާލާން އުނދަގުވުން އެންމެފަހުން އައްޑު އަށް ފުރައިގެން ގޮސް ހިތަދޫގައި މިހާރު ދިރިއުޅެމުން އަންނަތާ މަހަކަށް ވުރެ ގިނަ ދުވަސްވެފައިވާ ހަނާން މުހައްމަދާއި އޭނާގެ ފިރިމީހާ ފިރިމީހާ ރިލުވާން ލަތީފު (ރިލޭ) އެމީހުންގެ އާ ދިރިއުޅުމުގެ ވާހަކަ ކިޔައިދޭން ފެށީ ކުރީގެ ހަނދާންތަކާއި ކުރަން ބޭނުންވި ކަންކަމުންނެވެ.\nމާލެ އިން ރަށަށް ގޮސް ކަރަންޓީނުގައި ހޭދަކުރި ދުވަސްތަކުގައި ރިލޭ ގޯތި ތެރޭގައި ގަސްތަކެއް ބަލަހައްޓަނީ.\nނަމަވެސް ދެ މީހުންގެ އެ ހުވަފެން އޮތީ ކޮވިޑާ ހަމަ އަށް ވެސް ހަގީގަތަކަށް ނުވެއެވެ. މާލޭގެ މި ހަރުކަށި ދިރިއުޅުމަށް އަޅުދާސްތުވެފައި ތިބެވުނީ އެވެ. އެހެން ތިއްބައި ދަރިއަކު ލިބި ބޮޑުވާން ވެސް ފެށީ އެވެ. އަދި އެންމެފަހުން ކޯވިޑްގެ މުސީބާތެއް ލައިގަތީ އެވެ.\nހަނާން އާއި ރިލޭ ބުނީ މާލެ ނޫން އެހެން ރަށެއްގައި ދިރިއުޅުމުގެ ވިސްނުން އެންމެ ކުރިއަށް ނެރެން މަޖުބޫރުކުރުވި ހާލަތަކީ ކޯވިޑާއެކު ދެ މީހުންގެ ހަޔާތަށް ބިންދާލި ރާޅެވެ. ލިބޭހާ ރުފިޔާއެއް ކުއްޔާ ބިލަށް ހޭދަކޮށްގެން ދަރިފުޅާ އެކު ކޮންކްރީޓް ބްލޮކެއްގެ ތެރޭގައި އުޅެމުން ދަނިކޮށް ބޮލަށް ވެއްދި ހިޔާލާއި މާޔޫސްކަމެވެ.\n"މި ނިންމުން ނިންމަން ޖެހުނު އެންމެ ބޮޑު ސަބަބަކީ ދަރިފުޅު. މާލޭގައި ގެއިން ނުނިކުމެ ދަރިފުޅު ގޮވައިގެން އަބަދު އުޅެން ޖެހުމުން އޭނަ އަށް ވެސް އަންނަން ފެށި ބަދަލުތަކާ ހެދި ބަދަލުވާން ނިންމީ. ނަފުސާނީ ގޮތުން ނޭދެވޭ އަސަރުތަކެއް އޭނާގެ ކިބައިން ފެންނަން ފެށީ،" އައްޑޫގައި ތިބެ ފޯނުން މެދުވެރިކޮށް ކިޔައިދެމުން ހަނާން އާއި ރިލޭ ބުންޏެވެ.\n"ރަށަށް ބަދަލުވުމާ އެކު ދަރިފުޅުގެ ކިބައިން އަލުން އުފާވެރިކަން ފެނިއްޖެ. އޭނަގެ ގްރޯތަށް ކުއްލިއަކަށް ރަނގަޅު ބަދަލެއް އައިކަން އިހުސާސުކުރެވޭ މިހާރު ވެސް،" ހަނާން ބުންޏެވެ.\nހަނާން އޭނާގެ ބައްޕަގެ ގޯތީގެ ބޭރުގައި ޖައްސާލައިގެން: ހަނާން އާއި ރިލޭ މާލެ ދޫކޮށް ރަށަށް ބަދަލުވީ ކޯވިޑްގެ ހާލަތާއެކު ކުރިމަތިވި ހީނަރުކަމުން ސަލާމަތްވުމަށް. ދެ މީހުން ވެސް މިހާރު ބުނަނީ ރަށުގެ ދިރިއުޅުން މާ ސަޅި ކަމަށް.\nރިލޭ ބުނީ ކޮވިޑްގެ މި މާޔޫސްކަންމަތީ މާލޭގައި ތިބި ނަމަ މިހާރު ތިބޭނީ އެއްކޮށް އިނދަޖެހިފައި ކަމަށެވެ. ޒުވާން މި ދެމަފިރިންނަކީ ހަނާންގެ އާއިލާގެ ވިޔަފާރިއެއްގެ ބެލެހެއްޓުމުގެ އިތުރުން އަމިއްލަ ކުދިވިޔަފާރިތަކެއް ވެސް ކުރަމުން ގެންދިޔަ ދެ މީހުންނެވެ. ނަމަވެސް އެ ވިޔަފާރިތައް ވެސް ހިންގި ތަންތަން ދޫކޮށް މިހާރު ވަނީ ހާލަތަށް ކަތާ ވަރުގެ ޖާގަތަކާއި ޖީބަށް ކުޅަދާނަވާ ވަރުގެ ސެޓަޕްތަކަށް ބަދަލުކޮށްފައެވެ.\nއެއަށް ފަހު ހަނާންގެ އުފަން ރަށް، ސ. ހިތަދޫގައި ދިރިއުޅެމުން އަންނައިރު ދެ މީހުން ވެސް ބުނަނީ އެމީހުންނަށް މިފަދަ ފިޔަވަޅެއް ނެގުނުކަމީ ބޮޑު ނަސީބެކޭވެ.\n"ރަށަށް ބަދަލުވި ވާހަކަ އެނގުނީމަ އެންމެން ވެސް ސުވާލުކުރަނީ ކިނެތް ހެއްޔޭ ދެން ލާރި ހޯދާނީ؟ މަސައްކަތް ކުރާނީ؟ ބަލިވެއްޖެ ނަމަ ކިހިނެތްހޭ ހަދާނީ؟ ސެލޫނެއް ކޮބައި ހެއްޔޭ؟ ފިހާރަކުރާނީ ކޮންތާކުން ހެއްޔޭ؟ މިކަހަލަ ސުވާލުތައް،" ހަނާން ބުންޏެވެ.\n"ފުރަތަމަ އަހަރެމެން ވެސް ހީކުރީ، ވަރަށް އުނދަގޫވާނެ ކަމަށް. އެކަމަކު މިކޮޅަށް އައިސް ތަންތަނަށް ވަދެ ބަލައިލީމަ މި އެނގެނީ މާލެ އިން ނުލިބޭ އެއްޗެހި ވެސް ބައެއް ފަހަރު އެބަ ލިބޭ މިތަނުން. ހޯދައި ބަލާ މީހަކަށް ވަރަށް ބައިވަރު ފުރުސަތު އެބަހުރި މިތަނުގައި،" ވަރަށް ބޮޑު އެކްސައިޓްމަންޓަކާ އެކުގައި ކިޔައިދެމުން ދެ މީހުން ބުންޏެވެ.\nރިލޭ ބުނީ މާލެ ދޫކޮށް ދެވުމުން ހީވީ ބޮލުން ބޮޑު ބަރެއް ވެއްޓުނުހެން ކަމަށެވެ.\n"ބޮޑު ނަސީބެއް މިއީ. ހީވީ ބޮލުން ބޮޑު ބަރެއް ވެއްޓުނުހެން،" ރިލޭ ބުންޏެވެ.\nދަރިފުޅު ގޮވައިގެން ހަ މަސް ވަންދެން މާލޭގެ އެޕާޓްމަންޓެއްގައި ބަންދުވެގެން ތިބުމަށް ފަހު ރަށެއްގެ ހިތްފަސޭހަ މާހައުލަކަށް ދެވުމުން ދެ މީހުން ވެސް ތިބީ ވަރަށް ބޮޑަށް އެކްސައިޓްވެފައެވެ. ކޯވިޑްގެ ކަންތައްގަނޑު ނިމުނަސް އެނބުރި މާލެ އައުމުގެ ހިޔާލެއް ބޮލަށް ނުވެސް ވަންނަ ވަރަށެވެ.\nހަނާން އާއި ރިލޭގެ ދަރިފުޅު ބަގީޗާއެއްގެ ތެރޭގައި އުފާވެރި ވަގުތުކޮޅެއް ހޭދަކުރަނީ: ކޮންކްރީޓް ޖަންގަލިން ނުކުމެވުމުގެ ބަދަލު ވަރަށް ބޮޑަށް ފެންނަ ކަމަށް ރިލޭ އާއި ހަނާން ބުނޭ.\n"އެންމެނަށް މި ޕްރިވިލެޖަސް އާއި ފެމިލީގެ ބެކިން ނުލިބިދާނެ. އެކަމަކު ކަމެއް ކުރަން ބޭނުންވެއްޖެ ނަމަ ހަމަ ކޮންމެ ވެސް ކޮޅެއްގައި ގޮސް ޖެހޭނެ. ރަށުގައި އަމިއްލަ ގެ ނެތަސް، މާލެ އަށް ވުރެ ހެޔޮއަގުގައި ކުއްޔަށް ހިފައިގެން ވެސް ހިތްހަމަޖެހިގެން މާ އުފަލުގައި އުޅެވޭނެ ތަންތަން އެބަހުރި ރަށްރަށުގައި،" ރިލޭ އާއި ހަނާން ބުނެލިއެވެ.


Alhugandaai Aisha aai dhemedhu othee ilaahi gulhumeh: Qasim\nގާސިމްގެ އަނބިކަނބަލުން އަދި ޓްރާންސްޕޯޓް މިނިސްޓަރު އައިޝަތު ނަހުލާ ޖޭޕީގެ ކައުންސިލް ބައްދަލު ވުމެއްގައި: ފައިލް ފޮޓޯ\n24 މާޗް 2019 8 ކޮމެންޓް\nއަޅުގަނޑާއި އައިޝާއާއި ދޭތެރޭގައި އޮތީ އިލާހީ ގުޅުމެއް: ގާސިމް\nޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ޤާސިމް އިބްރާހީމާއި އަނބިކަނބަލުން އައިޝަތު ނަހުލާއާއި ދެމެދު އޮތީ "އިލާހީ ގުޅުމެއް" ކަމަށް ގާސިމް މިރޭ ވިދާޅުވެއްޖެއެވެ.\nގާސިމް މިހެން ވިދާޅުވީ މާމިނގިލީ ދާއިރާގެ ގާސިމްގެ ކެމްޕެއިން ފެއްޓުމަށް މިރޭ އެރަށުގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ. އައިޝާވެސް ވާހަކަ ދެއްކެވި މި ޖަލްސާގައި ދެމަފިރިކަނބަލުން ވަނީ އެއްބޭފުޅަކު އަނެއް ބޭފުޅަކަށް ވަރަށް ބޮޑަށް ތަޢުރީފް ކުރައްވާފައެވެ.\nއައިޝާއާއި ދުވަހަކުވެސް ވަކިނުވާނެކަމަށާއި އައިޝާއާއި ގާސިމާއި ދެމެދު އޮތީ "އިލާހީ ގުޅުމެއް" ކަމަށް ގާސިމް ވިދާޅުވީ މިޖަލްސާގައި ޤާސިމަށް ތަޢުރީފް ކުރައްވާ އައިޝާ ދެއްކެވި ވާހަކައަށް ޝުކުރު އަދާކުރައްވަމުންނެވެ.\nމި ސަރުކާރުގެ ޓްރާންސްޕޯޓް މިނިސްޓަރުގެ މަޤާމުގައިވެސް ހުންނެވި އައިޝާ މިރޭ ވިދާޅުވީ ގާސިމް ޤައުމައްޓަކައި މަސައްކަތް ކުރައްވަނީ އާއިލާއަށް ދެއްވަން ޖެހޭ ވަގުތުވެސް ނުދެއްވާ ކަމުގައެވެ. އަދި މާމިނގިލީ ގޮނޑިއަށް ގާސިމަށް ވުރެ މޮޅު އިތުރު ބޭފުޅެއް ނެތްކަމަށް އައިޝާ މިރޭ ވިދާޅުވިއެވެ.\nރައްޔިތުންގެ މަޖިލީހަށް ވާދަކުރައްވާ ބޭފުޅުންގެ ތެރެއިން ގާސިމަށް ފަދަ ބޭފުޅަކު ދައްކަން ލާހިކު ނޫންކަމަށާއި އެހެން ކަމުން ގާސިމް ފަދަ ނިއުމަތަކުން މަހުރޫމް ނުވުމަށް މާމިނގިލީ ދާއިރާގެ ރައްޔިތުންގެ ކިބައިން އައިޝާ އެދިވަޑައިގެންނެވިއެވެ.\nމީގެ އިތުރުން ގާސިމަށް ތަޢުރީފް ކުރައްވާ އައިޝާ ވިދާޅުވީ ގާސިމަކީ ޖަވާހިރެއް ކަމުގައެވެ. އަދި ދުވަހަކުވެސް ގާސިމާއި ވަކިވެވަޑައި ނުގަންނަވާނެކަމަށް އައިޝާ ވިދާޅުވިއެވެ.\nމިރޭގެ ޖަލްސާގައި ގާސިމް ވަނީ ކެމްޕެއިން ސްލޯގަން އެއްގެ ގޮތުގައި "ދިވެހިންގެ ބިން ދިވެހިންނަށް" މި ޝިއާރު ބޭނުން ކުރައްވަން ނިންމަވާފައިވާކަމަށް ވިދާޅުވެފައެވެ.\nޖޭޕީ ގާސިމް އިބްރާހިމް\nގާސިމް އިބްރާހިމްހައި އަވަހައް ހިޔާލު ބަދަލުވާ ސިޔާސީ ބޭފުޅަކު އުޅުއްވާހެން ހިޔެއް ނުވޭ. އައިސާ އަށް މިކަން މާރަގަޅައްވެސް އެގިލައްވާނެ. ޖަރުމަނުގަ އަރުވާލެވިގެން ހުރެ ރާއްޖެ ދުރުވެ ވިދާޅުވި "ކުދިކޮއް ކޮށާ ކާޅަށް ދިނަސް" ޔާމީންއާ ބައިއަތު ނުހިއްޕަވާނެކަމަށް. އަދިހަމަ އެހެންމެ ތަންކޮޅެއް ކުރިން ވިދާޅުވި "ފާހާނާ ސާފުކުރަން" ޔާމީން އަރިހުގަ ހުންނަން ޖެހުނަސް އެކަންވެސް ކުރައްވާނެކަމަށް.\nއައިސާ ދެވަނަ އޮޕްސަނެއް ހޯދަވުން އަވަސްކުރައްވާ. މަވެސް މިހުރީ ހިތާ ރޫހުން ރުހި ގަބޫލުވެގެން. މިރޭން މިރެއަށް ވެސް ކައިވެނި ކޮއްލެވޭގޮތަށް.\nކީއްކުރާނީ ކިޔޭ ނުކިޔޭ ނޭނގޭ ހާލުގަ ތިބި މީހުން ނިއުޅެނީ ޤައުމުގެ އިސް މަޤާމުތަކާއި ވިޔަފާރި ބަނޑު އަޅައިގެން. އެވަރުން ނުފުދިގެން ޤައުމު އެއްކޮންވެސް މުށްދަށަށް ގެންނަން. ފުރަތަމަ ކިޔޭނުކިޔޭ އެނގޭވަރު ވާންވެއްޖެނުން. އިލާހީ ގުޅުމޯ! އެހެންވެ ދޯ6ދަރިން ލިބުނީ\nނަޝީދު ވިދާޅުވިއެއްޗެއް ނަމަ މިހާރު ހީވާނީ ފަޔަށް ހިނިއަރައިގެން އުޅޭހެން. ލާދީނީ ގޮވުން ނޫން ކަމެއް ނޯންނާނެ. އިލާހީ ގުޅުމަކީ އިންސާނުންގެ ދެމެދުގައި އޮންނަ އެއްޗެއްތަ؟\nބައެއްމީހުންނާއި ސެއިޚުންގެ ނަޒަރުގައި އިސްލާމްދީނާއި ފުށުއަރާވާހަކަދައްކާ ލާދީނީސިޔާސީވެރިއަކީ ހަމައެކަނި ރައީސްނަޝީދު އެހެންވެރިމިދައްކާ އެފަދަ ވާހަކަ ހަމަރަގަޅު .....\nއަޅާލާނެ މީހަކުނުހުރޭ... ؟\nމިވަރު މީހަކަށް ވެރިކަން ލިބިއްޖެނަމަ ފިރުޢައުނު ބުނިބަސް ވެސް މީނާ ބުނެ ފާނޭ.. ކޮބައިހޭ ޝޭކުން ތައް\nރައީސްނަޝީދުބުނި އެއްޗެއްނަމަދުނިޔެޔގަވެސ ުލހެނދހަތހިވަަނެ\nއައިޝާ މިރޭ ވިދާޅުވީ ގާސިމް ޤައުމައްޓަކައި މަސައްކަތް ކުރައްވަނީ އާއިލާއަށް ދެއްވަން ޖެހޭ ވަގުތުވެސް ނުދެއްވާ ކަމުގައެވެ..... މީކީ އަގަލެއް ވެސް ހުރިމީހަކަށް ނުވިތާ !!!!! އަވަހަށް ބޭރުކޮށް އެކަހެރި ކޮށްލާ\nކަލޯ ތީ ރައީސް ނަޝީދުގެ ދުލުން ނިކުތް އެއްޗެއް ނަމަ މިހާރު ގޮވާނެ ކާފަރަށް ތި ޖޭޕީ މީހުންވެސް


EURO 2020: England rohvalai Italy in Europe ge champion kan hoadhaifi\nޔޫރޯ 2020: އިންގްލެންޑް ރޮއްވާލައި، އިޓަލީން ޔޫރަޕުގެ ޗެމްޕިއަންކަން ހޯދައިފި\nޝާއިޢުކުރީ: ޙަންނާން ޖުލައި 12, 2021, 03:36\nޔޫރޯ 2020 ފުޓްބޯޅަ މުބާރާތުގެ ޗެމްޕިއަންކަން އިޓަލީން ހޯދައިފިއެވެ.\nއިންގްލެންޑުގެ ވެމްބްލީ ސްޓޭޑިއަމްގައި ރޭ ކުޅުނު ފައިނަލް މެޗުގެ ފުރިހަމަ ވަގުތު ހަމަވީ ދެޓީމު 1-1 އިން އެއްވަރުވެފައި އޮވެގެންނެވެ. ނަތީޖާ ނެރުމަށް ކުޅުނު އިތުރު 15 މިނެޓުގެ ދެހާފުގައިވެސް ނަތީޖާ ބަދަލުކޮށް ނުލެވުމުން ނަތީޖާ ނެރުނީ ޕެނަލްޓީ ޖަހައިގެންނެވެ. ޕެނަލްޓީގައި އިޓަލީ ކުރި ހޯދީ 2-3 ގެ ނަތީޖާއިންނެވެ.\nފައިނަލް މެޗު ފެށިގެން ރަނގަޅަށް ކުޅެމުން އައީ އިންގްލެންޑުންނެވެ. އެގޮތުން މެޗު ފެށިގެން ދެވަނަ މިނެޓުގައި އިންގްލެންޑުން ވަނީ ލަނޑު ޖަހާ ލީޑުނަގާފައެވެ.\nމި ލަނޑު އިންގްލެންޑަށް ކާމިޔާބު ކޮށްދިނީ ލޫކް ޝޯއެވެ. ޝޯގެ ލަނޑާއި އެކުވެސް މޮޅަށް ކުޅެމުން އައީ އިންގްލެންޑުންނެވެ. އެހެން ނަމަވެސް މެޗުގެ ފަހު ފަނަ މިނެޓަށް ދިޔައިރު، އިޓަލީން ވަނީ މެޗުގެ ކޮންޓްރޯލް ހޯދާފައެވެ.\nއެގޮތުން ފުރަތަމަ ހާފްގައި އިޓަލީގެ އެންމެ ރަނގަޅު ފުރުސަތު ތަނަވަސްކުރީ ފެޑަރީކޯ ޗިއޭސާއެވެ. އެހެން ނަމަވެސް، ޗިއޭސާ ދުރުން ފޮނުވާލި ބާރު ހަމަލާ ދިޔައީ ގޯލްގެ އަރިމަތީ ދަނޑިކަރިން ބޭރަށެވެ. އޭގެ ފަހުން ވެސް އިޓަލީގެ ހަމަލާއެއް ފެނިގެން ދިޔައިރު، މިފަހަރު އިމޯބިލޭ ފޮނުވާލި ހަމަލާ ދިޔައީ އިންގްލެންޑުގެ ކުޅުންތެރިއެއްގެ ގައިގައި ޖެހިފައި ބޭރަށެވެ.\nއިންގްލެންޑުން ކުރީގައި އޮވެގެން މެޗުގެ ފުރަތަމަ ހާފު ނިންމާލިނަމަވެސް\nއިޓަލީން ވަނީ މެޗުގެ 67 މިނެޓުގައި ލަނޑުޖަހާ ނަތީޖާ އެއްވަރުކޮށްފައެވެ. އިޓަލީއަށް ނަތީޖާ އެއްވަރު ކޮށްދިން ލަނޑު ޖަހައިދިނީ އިޓަލީގެ ޑިފެންޑަރު ބޮނޫޗީއެވެ.\nއެ ގޯލަށްފަހުވެސް ރަނގަޅަށް ކުޅެމުން ދިޔައީ އިޓަލީންނެވެ. އެހެން ނަމަވެސް ނަތީޖާއަށް ބަދަލެއް ނައިސް މެޗުގެ ފުރިހަމަ ވަގުތުގެ ކުޅުން ނިމުނެނެވެ. އެގޮތުން ދެން ކުޅުނީ އިތުރު ވަގުތުގެ 30 މިނެޓެވެ. މި 30 މިނެޓުގައިވެސް ނަތީޖާ ބަދަލެއް ނުކުރެވުނެވެ. ދެން މެޗުގެ ނަތީޖާ ނެރެން ޖެހުނީ ޕެނަލްޓީންނެވެ.\nދެޓީމުންވެސް ފުރަތަމަ ޖެހި ޕެނަލްޓީ ވައްދާލި ނަމަވެސް އިޓަލީން ދެވަނަ ޕެނަލްޓީ އިންގްލެންޑް ގޯލްކީޕަރު ޕިކްފޯޑު މަތަކުރިއެވެ. އިންގްލެންޑްގެ ދެވަނަ ޕެނަލްޓީ މެގުއާ ވައްދާލައި، އިންގްލެންޑަށް އުންމީދު އާކޮށްދިނެވެ. އިޓަލީގެ ތިންވަނަ ޕެނަލްޓީ ބޮނޫޗީ ކާމިޔާބު ކުރިނަމަވެސް އިންގްލެންޑް ރަޝްފޯޑު ޖެހި ޕެނަލްޓީއާއި ސަންޗޯ ފޮނުވާލި ޕެނަލްޓީ ވީ ނާކާމިޔާބެވެ. އެއާއި އެކު އިޓަލީއަށް އުންމީދު އާވިއެވެ. ނަމަވެސް ބާނަޑޭސްކީގެ ޕެނަލްޓީ ކާމިޔާބު ކުރިނަމަވެސް ޖޯޖީނިއޯ ފޮނުވާލި ޕެނަލްޓީ އިންގްލެންޑުގެ ކީޕަ ޕިކްފޯޑް މަތަކުރިއެވެ. އިޓަލީއަށް ކާމިޔާބު ލިބުނީ ކާސާ ފޮނުވާލި ޕެނަލްޓީ އިޓަލީގެ ކީޕަރު ޑޮންނަރުންމާ ނަތަކުރުމުންނެވެ.\nޕެނަލްޓީގައި އިންގްލެންޑު ބަލިކޮށް މުބާރާތުގެ ތަށި އިޓަލީން ނެގހިއިރު، މިއީ އިޓަލީ މި މުބާރާތުގެ ތަށި އުފުލާލި ދެވަނަ ފަހަރެވެ. އެޓީމުން އެންމެ ފުރަތަމަ މި މުބާރާތުގެ ތަށި ނެގީ 1968 ވަނަ އަހަރުގައެވެ.


Dho?! Rafhan: Nashan feshi gothah nuhuttunu\nސްކޫލުގައި އޮތް އިވެންޓެއްގައި ނަށާލި ގޮތަށް ރަފްހާން ޝަރީފަށް އެކަން ހުއްޓާނުލެވޭ ވަރަށް އެކަމާ ގަޔާވެވުނީ އެވެ. މިއަދު ރަފްހާނަކީ އެކި ސްޓައިލްތަކަށް ނަށައި ގިނަ ބައެއްގެ މެދުގައި މަގުބޫލުކަން ހޯދަމުން އަންނަ ޒުވާނެކެވެ. ނަމަވެސް ރަފްހާނަށް މިހާ ހިސާބަށް އާދެވުނީ އެތައް އުނދަގުލަކާއި ފާޑުކިޔުންތަކަކާ ކުރިމަތިލުމަށްފަހުގަ އެވެ.\nރަފްހާން އެންމެ ކުޑަ އިރު ވެސް ނެށުމަށް ޝައުގުވެރިކަން ހުއްޓެވެ. ނަމަވެސް އެންމެ ފުރަތަމަ ނެށީ އޭނާ ހައިސްކޫލުގައި އުޅުން ދުވަސްވަރުގަ އެވެ. އޭގެ ކުރިން ވެސް އޭނާ ހުރީ ނަށަން ބޭނުންވެ އެކަން ކުރަން ނުކުރިފަ އެވެ.\n"ބައެއް މީހުން ބުނީ ސްކޫލުގެ އިވެންޓެއްގައި ނަށަން. ދެން އެތަނުގައި ނެށި ފަހުން އެނގުނީ މިއީ ކަމުދާ ކަމެއްކަން. އެހާ ހިސާބުން މިކަން އިތުރަށް ކުރަން ބޭނުންވީ،" އުމުރުން 24 އަހަރުގެ ރަފްހާން ކިޔައިދިނެވެ.\nފޮޓޯ : މުހައްމަދު އައިމަން\nސްކޫލު ނިންމާލުމަށް ފަހު އޭނާއާ ދިމާވި އެކަކީ އިބްރާހީމް ސާލިމް އިސްމާއިލް (ބަގްޒީ) އެވެ. އަދިވެސް އިތުރު ބަޔަކާ ދިމާވެ އެންމެން ގުޅިގެން އަމިއްލަ ޑާންސް ކްރޫއެއް ފެށި އެވެ. ކޮރިއޮޓިކްސްގެ ނަމުގައި ފަށައި އެ ކްރޫގައި ރަފްހާން ހަރަކާތްތެރިވީ އާ އުއްމީދުތަކަކާއެކުގަ އެވެ.\nވަރަށް ޒުވާން ޓީމެއް ހިމެނޭ ޑާންސް ކްރޫ އަކީ ރާއްޖެއަށް ތަފާތު މަންޒަރެކެވެ. ސަގާފީ ނެށުންތަކާއި ބޮޑުބެރަށް ބޮޑު މަގުބޫލުކަމެއް އޮތް ރާއްޖޭގައި މި ކުޑަ ޓީމުން ނުކުތީ ހިޕްހޮޕް އަދި ބްރޭކް ޑާންސް ފަދަ ސްޓައިލްތަކުގެ ނެށުމާއެކުގަ އެވެ. ގިނަ ދުވަސްތަކެއް ގިނަ ބައެއްގެ މެދުގައި ކްރޫ މަގުބޫލުކަމެއް ހޯދި އެވެ.\nނަމަވެސް ކޮރިއޮޓިކްސް އަކީ ރަފްހާންގެ ނެށުމުގެ ތަރައްގީއަށް އެޅުނު ހަމައެކަނި ބޮޅެއް ނޫނެވެ. އެކި ސަބަބުތަކާ ގުޅިގެން ކޮރިއޮޓިކްސް ރޫޅާލަން ޖެހުމުން ރަފްހާން ނެށުން މެދުކަނޑާލި އެވެ. އެކަމަކު އިތުރު އެހެން ކްރޫއެއްގައި މަސައްކަތް ކުރަން ފެށުމާ އެކު އާ ފުރުސަތުތަކެއް ލިބިގެން ދިޔަ އެވެ.\n"އެކި ސަބަބުތަކާ ގުޅިގެން މި ކްރޫ ވެސް ރޫޅާލަން ޖެހުނު. ދެން އަނެއްކާ ނެށުން ހުއްޓާލިއިރު ވަރަށް ދެރަވި،" ރަފްހާން ކިޔައިދިނެވެ.\nރަފްހާން އާއި އޭނާ މިހާރު ހިމެނޭ ބީޓްޒް ކްރޫ މެމްބަރުން އެކީގައި --- ފޮޓޯ : މުހައްމަދު އައިމަން\nއެކި އަހަރުތަކެއް ވަންދެއް ހުއްޓާލައި އަދި ފަށައި ކުރިއަށް ދިޔަ ނެށުމުގެ އާދައަށް އެންމެ ފަހުން ބަދަލު އައީ މިހާރު ރަފްހާން ހިމެނޭ ޑާންސް ކްރޫއާ އެކުގަ އެވެ. ބީޓްޒް ކްރޫއާ އެކު ރަފްހާން އެންމެފަހުން ނަށަން ފެށީ އާ ހިތްވަރަކާ އެކުގަ އެވެ. މި ހުރިހާ ދަތުރެއްގައި ވެސް ރަފްހާނާ އެކު ހުރި އެއް އެކުވެރިޔަކީ ބަގްޒީ އެވެ. މި ޑާންސް ކްރޫގައި ވެސް ބަގްޒީ ހިމެނެ އެވެ. ބަގްޒީގެ އިތުރުން ދެން ބީޓްޒް ކްރޫގައި ހިމެނެނީ މައުޒަމް ރިޔާޒްގެ އިތުރުން އެހެން ނެށުންތެރިޔެކެވެ.\nބީޓްޒް ކްރޫ އުފެދުނު ފަހުން އެ ގްރޫޕަށާއި ރަފްހާން އަށް އަންނަނީ ބޮޑު ސަމާލުކަމެއް ލިބެމުންނެވެ. އެގޮތުން ދިރާގުގެ ޓީވީ އެޑަކުންނާއި މިއުޒިކް ވީޑިއޯއަކުން ވެސް ވާނީ މިހާރު ރަފްހާން ފެނިފަ އެވެ.\nރަފްހާން ފެނިގެންދާ މިއުޒިކް ވީޑިއޯއެއް\nއެއާ އެކު ކްރޫގެ މަސައްކަތް ކުރަނީ އެއްވެސް މެދުކެނޑުމެއް ނެތި ޓްރެއިން ވެސް ކުރަމުންނެވެ. ނަމަވެސް އާ ހިތްވަރުގައި ވަރުގަދަ އަޒުމެއްގައި މަސައްކަތްކުރުމަށް އެކި ދަތިތަކާ ރަފްހާން އާއި އޭނާގެ ޓީމަށް ކުރިމަތި ވެ އެވެ.\nކުރިއެރުމަށް ފުރުސަތު އެބައޮތް؟\nރަފްހާނާއި އޭނާގެ ޓީމުން މިހާރު ބުރަކޮށް މަސައްކަތް ކުރަމުން އަންނަނީ އެ މީހުންގެ ހުނަރުތައް އިތުރަށް ފުޅާ ކުރުމަށެވެ. ހަމައެކަނި ފްރީސްޓައިލް އައި ލޮކް ޕޮޕް އަދި ހިޕްހޮޕްގެ އިތުރުން އާ ފޯމްތައް ދަސްކުރުމަށް ކްރޫއިން ގިނަ މަސައްކަތް ކުރަމުން އެބަދެ އެވެ.\n"ކޮންޓެމްޕޮރަރީ އާއި ބެލޭ ފަދަ ސްޓައިލްތައް ކޮންމެވެސް ވަރަކަށް ދަސްކުރަން އެބަ. ތަފާތު ހުރިހާ ފޯމުތަކެއް ދަސްކޮށް ފުލް ސައިކަލް އެއް ހެދުމަށް މި މަސައްކަތް ކުރަނީ،"\nA post shared by Rafhan Shareef (@rafhan.s)\nތަފާތު އެކި ކަހަލަ ފޯމުތަކެއް ދަސްކުރަމުން އައި ނަމަވެސް އެ ހުރިހާ މަސައްކަތެއް ކުރަނީ އެކި ކަހަލަ އުނދަގުލާއެކުގަ އެވެ. އެއިން އެންމެ ފުރަތަމަ ކަމަކީ ޓްރެއިން ކުރުމަށް ފަސޭހަ ގޮތެއް ނެތުމެވެ. ނެށުމަށް ޕްރެކްޓިސް ކުރަން ބޭނުންވި ނަމަވެސް ރަނގަޅަށް ޓްރެއިން ކުރެވޭނެ ތަނެއް ނެތެވެ.\n"ކޮވިޑްގެ ކުރިން ސޯޝަލް ސެންޓަރުގައި ޕްރެކްޓިސް ކުރަން ތަނެއް ހުރި. އޭރު ވެސް ޕްރެކްޓިސް ކުރަން ލިބެނީ ކުޑަ ވަގުތު ކޮޅެއް،" އޭނާ ބުންޏެވެ.\nމިހާރު ވެސް ޕްރެކްޓިސް ކުރުމަށް އެކި ކަހަލަ ދަތިތައް ކުރިމަތި ވެ އެވެ. ކްރޫގެ މެމްބަރެއްގެ ފަރާތުން ޖިމެއްގައި ޕްރެކްޓިސް ކުރަން ފުރުސަތު ލިބޭތީ މިހާރު ގަވާއިދުން ޕްރެކްޓިސް ކުރެ އެވެ.\nނެށުންތެރިޔެއްގެ ހައިސިއްޔަތުން ރަފްހާން އަށް ދިމާވާ އުނދަގުލަކީ ހަމައެކަނި ޓްރެއިންކުރަން ތަނެއް ލިބުމުގެ ދަތިކަމެއް ނޫނެވެ. އާންމުންގެ ވިސްނުމާ ގުޅިގެން ވެސް ތަފާތު އެކި ފިއްތުންތަކާ ދިމާވެ އެވެ.\nނެށުމާ ގުޅޭގޮތުން ބައެއް މީހުން ދެކޭ ވިސްނުމާ ގުޅިގެން ވެސް އެކި ކަހަލަ އުނދަގޫތަކާ ކުރިމަތި ވެ އެވެ. ގިނަ ފަހަރަށް ދިވެހި ނެށުން ތެރިން ފެނުމުން އެމީހުންގެ އަގު ވަޒަން ކުރުމުގެ ބަދަލުގައި ފާޑު ކިޔައި ގޯސް ކުރުވާ ނަޒަރުން ވާހަކަތައް ރައްދުވުމަކީ ރަފްހާން އަށް އާ ކަމެއް ނޫނެވެ.\n"ބައެއް މީހުން ދިވެހި ފަންނާނުންނާ ބޭރުގެ މަގުބޫލު އާޓީސްޓުންނާ އަޅާ ކިޔާނެ. އެކަމަކު މި އާޓިސްޓުންނަކީ އެކަމަށް ހުސްވެ އެތައް ގަޑިއިރަށް ޓްރެއިން ކުރާ ބައެއް. އަހަރެމެންނަކަށް އެގޮތަކަށް ޓްރެއިން ކުރެވޭކަށް ނޯވޭ. އާއިލާ އާއި އެކި ކަހަލަ ޒިންމާތަކަށް ފަހު ލިބޭ ވަގުތަކުން ޓްރެއިން ކުރެވޭނީ،" ރަފްހާންގެ އުދާސްތައް ހިއްސާ ކުރި އެވެ.\nA post shared by 𝘽𝙀𝘼𝙏𝙕 𝘾𝙍𝙀𝙒 (@beatzcrew)\nއެ ހުރިހާ ކަމަކަށް ފަހުގައި ވެސް ނެށުމަކީ ރަފްހާން އެންމެ ކުރަން ބޭނުންވާ ކަމެވެ. އެކަމުން ލިބޭ ހިތްހަމަ ޖެހުން ވެސް ރަފްހާން އަށް ވަރަށް ބޮޑެވެ. ނެށުމުގެ ތެރެއިން ރަފްހާން އާ ދިމާވި ތަފާތު އެކި މީހުންނަކީ އެންމެ ސަޕޯޓިވް މީހުން ކަމަށް އޭނާ ބުންޏެވެ.\n"ނެށުމަކީ އެންމެ ކުރިން ވެސް އަދި ކުރިއަށް އޮތްތަނުގައި ވެސް ވަރަށް ފްރީއިން އެކްސްޕީރިއެންސެއް. މިއުޒިކާއެކު ހަށިގަނޑު މޫވްކޮށް ނަށާލުމަކީ ވަރަށް ބޮޑު އުފަލެއް ލިބޭ ކަމެއް،" ރަފްހާން ކިޔައިދިނެވެ.


HunScan, Covid ah Dhivehin ge haassa ufehdhumeh | Mihaaru\n"ހުންސްކޭން"، ކޮވިޑަށް ދިވެހިންގެ ހާއްސަ އުފެއްދުމެއް\nހުން ސްކޭން އިން މީހަކު ޓެމްޕަރޭޗާ ބަލަނީ: މިއީ ދިވެހި އުފެއްދުމެއް\n17 އޮކްޓޯބަރ 2020 - 16:21\nސޮފްޓްވެއާ އުފައްދާ ދިވެހި ކުންފުންޏަކުން މިވަނީ އެކަމަށް ވަރަށް ލުއި ހައްލެއް ހޯދައިދީފަ އެވެ. ޓެމްޕަރޭޗާ ސްކޭނާއަކާއި ކެމެރާއެއް ހިމެނޭ އަދި އެ ނިޒާމު އޮޓަމޭޓްކުރާނެ އާޓިފިޝަލް އިންޓެލިޖެންސް (އޭއައި) ސޮފްޓްވެއާއެއް ވެސް ބޭނުންކޮށްގެން، އުފެއްދި ސްޓޭންޑެވެ.\nއެކަމަކު "ޖަވާބު" ޕްރައިވެޓް ލިމިޓެޑުން އުފެއްދި "ހުން ސްކޭން" ސްޓޭންޑުން ކޮށްދޭ ހަމައެކަނި ކަމަކީ ފިނިހޫނުމިން ބެލުމެއް ނޫނެވެ.\nޖަވާބުގެ މެނޭޖިން ޑިރެކްޓަރު މުހައްމަދު ޖައިލަމް ވިދާޅުވީ ހުން ސްކޭންގައިވާ އޭއައި ބޮޓް، މީހުންނަށް މާސްކް އަޅަން ވެސް ހަނދާންކޮށްދޭނެ ކަމަށެވެ. އަދި އަތަށް ހޭންޑް ސެނިޓައިޒާ އަޅައިދޭނީ ވެސް އެ ޕްރޮސެސްގެ ތެރެއިން ކަމަށް އޭނާ ވިދާޅުވި އެވެ.\n"މީހަކު އައިސް ހުއްޓިލުމުން، ޓެމްޕަރޭޗާ ސްކޭން ކޮށްލާފައި ސްކްރީނުން ދައްކައިލާނެ. އަދި ދިވެހި ބަހުން ކިޔައި ވެސް ދޭނެ. މާސްކް ނާޅާ ހުރެއްޖެ ނަމަ މާސްކް އަޅަން ވެސް ބުނާނީ ހަމަ ދިވެހި ބަހުން،" އޭނާ ވިދާޅުވި އެވެ.\nޖައިލަމް ވިދާޅުވި ގޮތުގައި ޖަވާބުގެ ޑިވެލޮޕަރުން، ހުން ސްކޭން އުފެއްދީ ދޮޅު މަސްދުވަހުގެ މަސައްކަތުންނެވެ. އެ ސްޓޭޭންޑްގައި ފިނިހޫނުމިން ބަލަން ބޭނުންކުރަނީ އެކުންފުނީގެ އިރުޝާދާ އެއްގޮތަށް ޗައިނާގައި އުފައްދާފައިވާ އާލާތަކުންނެވެ. އެހެންވެ އެއީ ވެސް ކުންފުނީގެ އަމިއްލަ އެއްޗެކެވެ. މާސްކް ނާޅާ ހުރިކަން ދެނެގަންނަނީ އޭގައި ހިމެނޭ އޭއައި ސޮފްޓްވެއާއިންނެވެ.\nހުޅުމާލޭގައި ހުންނަ ޕާޕާ ސޭމްސް ހޮޓަލުގެ ބޭރުގައި މިހާރު ވަނީ ހުން ސްކޭންގެ ނަމޫނާއެއް ބަހައްޓައިފަ އެވެ. އެއަށް ޑިމާންޑް އޮތް ނަމަ ގިނަ އަދަދަކަށް އުފައްދަން ވެސް ޖަވާބުން ތައްޔާރެވެ.\n"އަޅުގަނޑުމެން އަދި މި އުފެއްދުމަށް ފޭސް ރިކޮގްނިޝަން ފީޗާއެއް ވެސް އިތުރުކުރާނަން. އޭރުން މީހުންނަށް އެމީހުންގެ ހިސްޓްރީ ވެސް ބަލައިލެވޭނެ. ކޮންޓެކްޓް ޓްރޭސިން ފަދަ މަސައްކަތްތަކަށް، ކަމާ ބެހޭ އިދާރާތަކަށް ވެސް އޭރުން ބޮޑު އެހީއަކަށް ވާނެ،" ޖައިލަމް ވިދާޅުވި އެވެ.\nޖަވާބުން ސާބިތުކޮށްދޭން ބޭނުންވަނީ، ޖައިލަމް ވިދާޅުވި ގޮތުގައި، ދިވެހިންގެ ހުނަރުވެރިކަމަކީ ހަމައެކަނި އަތްތެރި މަސައްކަތް ފަދަ ސަގާފީ ކަންކަމަށް ހުއްޓިފައި އޮތް ބައެއް ނޫން ކަމެވެ. ސޮފްޓްވެއާ އުފެއްދުމާއި އާޓިފިޝަލް އިންޓެލިޖެންސްގެ ދާއިރާއިން ވެސް ދިވެހިންނަކީ ހުނަރުވެރި ބައެއްކަމުގެ ޔަގީންކަން ދޭން އެ ކުންފުނިން ބޭނުންވެ އެވެ.\n"ޕާޕާ ސޭމްސް އަށް ވަޑައިގެން ވީހާވެސް ގިނަ ބޭފުޅުން މި އުފެއްދުން ޓެސްޓްކޮށްލައި އަޅުގަނޑުމެންނަށް ފީޑްބެކް ދިނުމަކީ އަޅުގަނޑުމެން އެދޭ ކަމެކެވެ،" ޖަވާބުގެ ސޯޝަލް މީޑިއާ ޕޯސްޓެއްގައި ބުންޏެވެ.\nޖައިލަމް ވިދާޅުވީ ކުންފުނީގެ މި ހާއްސަ އުފެއްދުން އާންމުންނާ ހަމައަށް ގެނެސްދިނުމުގެ ފުރުސަތު ދިނީތީ ޕާޕާ ސޭމްސް އަށާއި އެ މަސައްކަތަށް އެހީވެރިވި ހުރިހާ ފަރާތްތަކަށް ޝުކުރު އަދާކުރައްވާ ކަމަށެވެ.\nދިވެހިރާއްޖެ ސިއްހަތު ޕަބްލިކް ހެލްތު\nހަމަ ގައިމުވެސް މިއަދު މަހުންއައިކަމެއް ނޭނގޭ ޝުކުރިއްޔާ ޖަވާބު\nއެކަމަކުވެސް ހެލިކޮޕްޓަރުގަނޑެއް ދުއްވަން ނޭގޭ. ގަމާރު ދިވެހިންނަށް\nސްކޫޕްގައި ހުރޭ ފައްކާ މެޝިނެއް. ހުންބަލައި ސެނިޓައިޒްކޮށްދޭ އެމިޝިނުން. އަތްތިލައިން ހުންބަލާފައި ދެން މެޝިނުގެ ތިރީބައިން ސެނިޓައިޒްކޮށްދެނީ.\nހުނަރުވެރި ދިވެހިންނސށް މި ރާއްޖޭން ފުރުސަތެއް ނެތް. އަވަހަށް ނައްޓާލާ\nދިވެހިންގެ ތެރޭގަ ހުނަރުވެރިން ތިބިކަމަށް ގަބޫލުކުރެވޭ ނަމަވެސް ހިތާމައަކީ އެބަޔަކު ކުރިއަށްދިއުމަށް ހިތްވަރުދޭނޭ ބަޔަކު ނެތުން އަބަދުވެސް ބޭރުގެ އުފެއްދުން ތަރުހީބު ދިނުން ގައުމެއް ކުރިއަރާދާނީ އަމިއްލަ އުފެއްދުން ތަކަށް އެބައއްގެތެރޭން ތަރުހީބު ލިބިގެން ކުރިއަށް ބާރަށް ކުރިއަށް\nޗާންދަނީމަގުގައި ހުންނަ ޔޫރޯ ފިހާރާގައި ހުރޭ ހުންބަލާ ފޯނެއް ބަހައްޓާފާ.\nދިވެހިން ކޮންމެފަދަކަމެއްވެސް ކޮށްފާނެ.\nމަރުހަބާ "ޖަވާބު" ޕްރައިވެޓް ލިމިޓެޑް.\nތިވެސް ދެން ވީޑިޔޯއެއް ދޯ\nލަވަޔާ ހުރެ އިތުރު އެއް އިވޭވަރެއް ނުވޭ!


Ummeedhakee anhen sifain ithuru kurun: Mariya\nއުއްމީދަކީ އަންހެން ސިފައިން އިތުރު ކުރުން: މާރިޔާ\nތަމްރީނުކޯސް ފުރިހަމަކުރި ބައެއް ދަރިވަރުން؛ އަންހެނުންގެ ނިސްބަތް އިތުރު ކުރުމަށް މަސައްކަތް ކުރާ ކަމަށް ވިދާޅުވި ފޮޓޯ: ރައީސް އޮފީސް\nސަރުކާރުގެ އުއްމީދަކީ ހަމަހަމަކަން ގާއިމްކޮށް އަންހެނުން އަސްކަރީ ދާއިރާއަށް އިތުރު ކުރުން ކަމަށް ޑިފެންސް މިނިސްޓަރު މާރިޔާ އަހްމަދު ދީދީ ވިދާޅުވެއްޖެ އެވެ.\nއަސާސީ ތަމްރީނުގެ 66 ވަނަ ކޯސް ފުރިހަމަކުރި ދަރިވަރުންނަށް ބަޑި ހަވާލު ކުރުމާއި ހުވާ ކުރުމަށް ޅ. މާފިލާފުށީގައި މިއަދު ބޭއްވި ރަސްމިއްޔާތުގައި ވާހަކަފުޅު ދައްކަވަމުން ޑިފެންސް މިނިސްޓަރު މާރިޔާ އަހްމަދު ދީދީ ވިދާޅުވީ އެކަމަނާ އެ މަގާމާ ހަވާލުވެ ވަޑައިގެންނެވި އިރު ސިފައިންގޭގައި މަސައްކަތް ކުރާ އަންހެނުންގެ ނިސްބަތަކީ ފަސް ޕަސެންޓު ކަމަށެވެ.\nއެ އަދަދުތައް މަތިކުރުމަށް މަސައްކަތް ކުރައްވާކަން ފާހަގަ ކުރައްވާ މާރިޔާ ވިދާޅުވީ، 2018 ވަނަ އަހަރު ކުރިއަށްގެން ދިޔަ 63 ވަނަ ބޭސިކް ކޯހުގައި އަންހެން ސިފައިންގެ ނިސްބަތަކީ ހަތް ޕަސެންޓު ކަމަށާއި މިދިޔަ އަހަރު އެ ނިސްބަތަކީ 11 ޕަސެންޓު ކަމަށެވެ. އަދި، މި އަހަރު އެ ނިސްބަތް 18 ޕަސެންޓަށް އިތުރުވެފައިވާ ކަމަށް މިނިސްޓަރު ވިދާޅުވި އެވެ.\n"އަޅުގަނޑުމެންގެ އުއްމީދަކީ ކުރިއަށް އޮތް ތަނުގައި އަންހެން ސިފައިންގެ މި އަދަދު އިތުރުކުރުން"\nމިއަދު ބޭއްވި ރަސްމިއްޔާތުގައި ޑިފެންސް މިނިސްޓަރު ވާހަކަފުޅު ދައްކަވަނީ ފޮޓޯ: ރައީސް އޮފީސް\nމާރިޔާ ވިދާޅުވީ، މުޖުތަމައުއެއް އޭގެ އެންމެ ފުރިހަމަ ގޮތުގައި ކުރިއަރާނީ މިންތީގެ ހަމަހަމަކަން ގާއިމް ކުރެވިގެން ކަމަށާއި ރާއްޖޭގެ ދިފާއީ މުއައްސަސާގެ ތެރޭގައި ގިންތީގެ ހަމަހަމަކަން ގާއިމް ކުރުމަށް ކުރަމުންދާ މަސައްކަތް ހުއްޓުމެއްނެތި ކުރިއަށްގެންދާނެ ކަމަށެވެ.\nމީގެ ކުރިން އަވަސް އަށް ދެއްވި އިންޓަވިއުއެއްގެ ތެރެއިން --\nއިތުރަށް ފާހަގަކުރެއްވީ، މިދިޔަ ދެ އަހަރު ސިފައިންނަށް ހޯދައިދެވުނު އެންމެ ބޮޑު ކުރިއެރުމަކީ ސިޔާސީ ނުފޫޒުން ދިފާއީ މުއައްސަސާ ދުރުކުރުން ކަމަށެވެ. އެގޮތުން، ސިފައިންގެ ކަންކަމުގައި ސިފައިންގެ ހިޔާލާއި މަޝްވަރާއަށް ފުރުސަތު ހުޅުވާލައި އެއް ޓީމެއްގެ ގޮތުގައި މަސައްކަތް ކުރުމުގެ މާހައުލަކަށް ޖާގަދީ ސިފައިންގެ ތެރޭގައި އަދުލު އިންސާފު ގާއިމް ކުރުން ކަމެވެ.\n"މިއަދު ސިފައިންގެ ކޮންމެ މީހަކަށްވެސް ކުރިއެރުން ހާސިލް ކުރެވޭނީ ހަމައެކަނި އޭނާގެ ހިތްވަރާއި ފަންވަރާއި މަސައްކަތުގެ ނަތީޖާއަށް.. އުސޫލުގެ ތެރެއިން އެކަން ސާބިތުކޮށްދީފިނަމަ ޕްރޮމޯޝަނަކަސް މެޑަލަކަސް އެއީ ތިބޭފުޅުންގެ ހައްގެއް "\nމިނިސްޓަރު ވަނީ، ސިފައިންގެ ހިދުމަތުގައި ކުރިއަރަން ބޭނުންވާ ނަމަ ބުރަ މަސައްކަތާއި ޕްރޮފެޝަނަލިޒަމުން ކުރިއެރުން ހާސިލްވާނެ ކަމަށް ވިދާޅުވެފަ އެވެ.


އިސްކުރަންވީ ބުރުސޫރައެއް ނޫނެވެ. އިސްކުރަންވީ ރިވެތި އަހުލާޤެވެ. | Jazeera\tއިސްކުރަންވީ ބުރުސޫރައެއް ނޫނެވެ. އިސްކުރަންވީ ރިވެތި އަހުލާޤެވެ. - Jazeera\nއިސްކުރަންވީ ބުރުސޫރައެއް ނޫނެވެ. އިސްކުރަންވީ ރިވެތި އަހުލާޤެވެ.\nޢަލީ ޔާމީން August 20, 2019 49 views0\nރީތި އެއްޗެއްސައް ހިތްކިޔުމަކީ އިންސާނީ ތަބީޢަތެވެ. ނަމަވެސް ރީތި ކޮންމެ އެއްޗަކީ ރަނގަޅު ނުވަތަ އޭގެން މަންފާއެއް ކުރާ އެއްޗަކަށް ނުވެދާނެއެވެ. ކިތަންމެ ރީތި ސިފައެއްގައިވެސް ވިހައެއް އޮވެދާނެކަން ޤަބޫލު ކުރަންވާނެވެ. އަޅުގަނޑުމެންގެ ތެރެއިން ގިނަ މީހުންނަށް ހަޔާތުގެ ބައިވެރިއެއް އިހްތިޔާރު ކުރުމުގައި އެންމެ ބޮޑު އިސްކަމެއްދެވޭ އެއް ކަމަށް ވެފައި އޮންނަނީ ބުރު ސޫރައިގެ ރީތިކަމެވެ. ނުވަތަ އެމީހެއްގެ ބަށްޓަމެވެ. އެހެނަސް އެކަމަށް އެކަނި ވިސްނައިގެން ހަޔާތުގެ ކުރިއަށް އޮތް ދަތުރު އަމާން ނުވެދާނެއެވެ.\nހަޔާތުގެ ބައިވެރިއަކަށް އިހްތިޔާރު ކުރާ މީހާ ވާންވާނީ ހުލްޤު ރަނގަޅު ހިތްހެޔޮ މީހަކަށެވެ. މާތްވެގެންވާ އިސްލާމްދީން ދެކެ ލޯބިވާ މާތްﷲ ނަހީކުރައްވާފައިވާ ކަންކަމުން ދުރުހެލިވުމަށް މަސައްކަތް ކުރާ ޞާލިހް ފަރާތަކަށެވެ. މި ޒަމާނުގައި އެފަދަ ފަރާތެއް ހޯދުމަކީ "ޖަވާހިރެއް" ހޯދުންހާ ތަދު ކަމެކެވެ. އެހެނީ ފޯދެމުން އަންނަ ޒުވާން ޒީލަށް މިވަނީ ފޮހެލަން އުނދަގޫ ޝަހުވަތުގެ ވަބާ ފެތުރިފައެވެ. މުންކަރާތްތަކަށް އަރައިގަތުން މިއަދު މިވަނީ އާންމުވެފައެވެ. ޝަހުވަތުގެ އަނދަވަޅުގައި ގިނަ ބަޔަކު ތާށިވެފައިވާއިރު، އެ އަނދަވަޅަށް ރުހުމުގައި އެތައް ބަޔަކު އެރެމުން އެހެރަގެންދަނީއެވެ. ވިސްނުމެއް ފިކުރެއް ނެތިއެވެ.\nހަޔާތުގެ ބައިވެރިޔާ އިހްތިޔާރު ކުރުމުގައި އަހުލާޤު އެއްފަރާތްކޮށްލުމަށް ފަހު ބުރު ސޫރައަށް ބަލައިފިނަމަ ފަހުން ފަހަރުގައި ތިމާ އެކަމާއި ހިތާމަކުރަން ޖެހިދާނެއެވެ. އަދި ކިތަންމެ ލޯބިން ކައިވެނީގެ ގޮށް ޖަހާލާ، އުމުރަށް އެކުގައި އުޅުމަށް ވައުދު ވި ނަމަވެސް އެ ގޮށް މަދު ދުވަސްކޮޅެއްގެ ތެރޭގައި މޮހެވިދާނެއެވެ. އެއީ ހަޔާތުގެ އޮޑީގެ މާލިމީކަން ނުބައި ފަރާތަކާއި ހަވާލު ކުރެވުމުންނެވެ. އެފަދަ މީހަކަށް ހަޔާތުގައި ކުރިމަތިވާ މުސީބާތްތަކާއި ކުރިމަތިލާކަށް ނޭނގޭއެވެ. އެފަދަ ފަރާތްތަކުގެ ވިސްނުމުގައި ހުންނާނީ ދުނިޔޭގެ ލައްޒަތާއި އުފާވެރިކަމެވެ.\nރީތި ސޫރައަކާއި އެކު ރިވެތި އަހުލާޤެއް ހުރި ފަރާތެއް ލިބިއްޖެ މީހަކީ ނިކަން ނަސީބު ގަދަ މީހެކެވެ. އެމީހަކަށް ﷲ ތަޢާލާ އެ ދެއްވި ނިއުތުގެ ސަބަބުން އެމީހެއްގެ މުޅި ހަޔާތް ބާއްޖަވެރި ކުރުމުގެ ފުރުސަތު އެމީހަކަށް އޮންނާނެއެވެ. ދުނިޔެމަތީގައި ލޯބިން އަތުގައި ހިފައިގެން އުޅުނު ފަދައިން އުހުރަވީ ހަޔާތުގައިވެސް އެ ނަސީބު އެފަދަ ފަރާތްތަކަށް ލިބޭނެއެވެ. އެއީ ﷲގެ މަގުގައި، އެމީހުންގެ ދުވަސްތައް ހެޔޮގޮތުގައި ހޭދަކުރުމުގެ ހެޔޮ ޖަޒާއެއްގެ ގޮތުންނެވެ. އެހެންކަމުން ބައިވެރިއަކު އިހްތިޔާރު ކުރުމުގައި ބަލަންވީ ބުރު ސޫރައަކަށް ނޫނެވެ. ރިވެތި އަހުލާޤަށެވެ.


ގެއްލުނު ބޯޓުގެ ބައިތައް ކަނޑުމަތިން ފެނިއްޖެ — Ihavandhoo.com\nބޯޓު ދަތުރު ކުރި މިސްރާބާއި ވެއްޓުނު ގޮތް ދައްކުވާދޭ ކުރެހުމެއް. ފޮޓޯ: ޑެއިލީމެއިލް\nފްރާންސުގެ ޕެރިހުން މިސްރުގެ ކައިރޯއަށް ދަތުރު ކުރަމުން ދަނިކޮށް ގެއްލުނު އިޖިޕްޓްއެއާގެ އެމްއެސް804 ފްލައިޓުގެ ބައިތައް ކަނޑުމަތިން ފެނިފައިވާކަމަށް އިޖިޕުޓު އެއާ އިން ބުނެފިއެވެ.\nއިޖިޕްޓު އެއާ އިން ދިން ޕްރެސް ސްޓޭޓްމަންޓެއްގައި އެއާލައިންގެ ނައިބު ރައީސް އަހުމަދު އާދިލް ވިދާޅުވީ، ބޯޓު ހޯދުމުގެ މަސައްކަތް ކުރަމުން ދިޔަ މީހުންނަށް ކާޕަތޯސް އައިލެންޑު ކައިރިން ބޯޓުގެ ބައިތައް ފެނިފައިވާ ކަމަށެވެ.\nއެ ހާދިސާ އާއި ގުޅިގެން މީޑިއާއަށް މައުލޫމާތު ދެއްވަމުން މިސްރުގެ އޭވިއޭޝަން މިނިސްޓަރު ވިދާޅުވީ ބޯޓު ވެއްޓުނީ މެކޭނިކަލް މައްސަލައެއް ޖެހިގެން ނުވަތަ ޓެރަރިސްޓު ހަމަލާއަކުން ކަމަށް ވެދާނެ ކަމަށެވެ.\nނަމަވެސް ބޯޓު ވެއްޓުނީ މެކޭނިކަލް މައްސަލައެއް ދިމާވުމަށް ވުރެ، ބޮޑަށް ޓެރަރިސްޓު ހަމަލާއެއްގެ ސަބަބުން ކަމަށް ބެލެވޭ ކަމަށް އޭނާ ވަނީ ވިދާޅުވެފަ އެވެ. ނަމަވެސް އެމެރިކާގެ ކަމާބެހޭ ފަރާތްތަކުން ބުނެފައިވަނީ ބޯޓު ވެއްޓުމުގެ ކުރިން ބޯޓުގައި އެއްވެސް ގޮވުމެއް ގޮވާފައިވާކަން މިހާތަނަށް އަދި ހޯދިފައި ނުވާ ކަމަށެވެ.\nފްރާންސުގެ ޕެރިހުން މިސްރުގެ ކައިރޯއަށް ދަތުރުކުރަމުން ދިޔަ އެމްއެސް804 ގެއްލިފައި ވަނީ ރާއްޖޭގަޑިން އިއްޔެ ފަތިހު 5:30 ގަ އެވެ. ބޯޓު ރާޑަރަށް ގެއްލިފައި ވަނީ މިސްރުގެ ވައިގެ ސަރަހައްދުގެ 10 މޭލު އެތެރެއަށް ވަދެފައި ވަނިކޮންނެވެ.\nގުރީކުގެ ޑިފެންސް މިނިސްޓަރ ވިދާޅުވެފައި ވަނީ އެއަރބަސް 320 މަރުކާގެ އެ ބޯޓުގެ ދަތުރުގައި ކުއްލި އަކަށް ބޯޓުގެ މިސްރާބު ބަދަލުކޮށްލާފައި ވާކަމަށެވެ. އެގޮތުން، ބޯޓު ވެެއްޓިފައި ވަނީ ބޯޓު ދަތުރުކުރަމުން ދިޔަ މިސްރާބުން 90 ދަރަޖަ ވައަތަށް އަނބުރާލުމަށްފަހު 360 ދަރަޖަ އަށް ކަނާތަށް ބޯޓު އެނބުރުމަށް ފަހު 37000 ފޫޓާ 15000 ފޫޓާ ދެމެދުގެ މަތިން ކަމަށެވެ. އަދި ބޯޓުގެ ސިގުނަލް ގެއްލިފައިވަނީ 10 ވަރަކަށް ހާސް ފޫޓު މަތީ ބޯޓު ވަނިކޮށް ކަމަށްވެސް ޑިފެންސް މިނިސްޓަރ ވިދާޅުވިއެވެ. (ޑެއިލީމެއިލް)


Inaayai libenvee rayyithunnah noontho? | ThePress\nއިނާޔަތް ލިބެންވީ ރައްޔިތުންނަށް ނޫންތޯ؟\nފްލެޓް ހޯދަން އެދި ރައްޔިތުން / ފޮޓޯ: ސޯޝަލްމީޑިއާ\nއެކި މޫސުމުގައި އެކި މީހުން ދައްކާނީ އެކި ވާހަކައެވެ. މިހާރު ވައިގައި ހިފައިގެން އުޅޭ ވާހަކަ އަކީ ރައްޔިތުންގެ މަޖިލީހުގެ 'އިއްޒަތްތެރި' މެންބަރުންނާއި އެހާމެ 'ހުރުމަތްތެރި' ފަނޑިޔާރު ގޭގެ ފަނޑިޔާރުންނަށް އިނާޔަތް ދޭ ވާހަކައެވެ.\nތަންކޮޅެއް ދުރުން ފަށާނަމެވެ. 2012 ވަނަ އަހަރު ބަޖެޓަށް ކުރި މަތިވި ދަތިކަމުގެ ތެރޭގައި މަޖިލީހުގެ މެންބަރުން 20 ހާސް ރުފިޔާގެ އެލަވަންސެއް ނަންގަވަން ނިންމެވިއެވެ. އޭރު ބަޖެޓުގެ ދަތިކަން ކުރިމަތިވެ އާސަންދައިގެ ޚިދުމަތް ދޭނެ ފައިސާއާއި ފަނޑިޔާރުންނަށް އިނާޔަތް ދޭނެ ފައިސާއާއި ގައުމުގެ އިޖްތިމާއީ ތަރައްގީ އަށް ހަރަދު ކުރާނެ ފައިސާ ނެތި ހުއްޓިފައިވާ ކަމަށް ތަކުރާރުކޮށް މަޖިލީހުގެ ތަޅުމުގައި މެންބަރުން ވާހަކަ ދެއްކެވިއެވެ. ނަމަވެސް ނިންމީ މަސައްކަތް ނުކުރައްވާ މަހުވެސް ކޮމިޓީ އެލެވެންސްގެ ގޮތުގައި ފައިސާ ނެންގެވުމަށެވެ.\nއަމިއްލަފުޅަށް މުސާރައާއި އިނާޔަތްތައް ކަނޑައަޅުއްވައި ކޮންމެ މަހަކު މުސާރައާއި އިނާޔަތުގެ ގޮތުގައި އައްޑިހަ ފަސްހާސް ރުފިޔާއާއި އާސިޔާންގެ ގައުމުތަކުން ބޭސްފަރުވާ ހޯއްދަވަމުން ގެންދަވާ މެންބަރުން ކޮމިޓީގެ މަސައްކަތް ނުކުރައްވާ ގޭގައި ތިއްބެވި ދުވަސްތަކަށްވެސް ކޮމިޓީ އެލަވަންސް ލިބޭނެ ގޮތް ހެއްދެވިއެވެ.\n2012 ވަނަ އަހަރުގެ އެ ނިންމުން މިތާ ފާހަގަ ކޮށްލީ އިއްޒަތްތެރި މެންބަރުންނަށް 'އެއްޗެއް' ލިބޭތީ އެކަމާ ކަންބޮޑުވާތީއެއް ނޫނެވެ. ނަމަވެސް މަޖިލީހުގެ ދައުރެއް ނިމެން ދިމާވާ ކޮންމެ ފަހަރަކު އިއްޒަތްތެރި މެންބަރުން އަމިއްލަފުޅަށް އެލަވަންސާ މުސާރައާއި އިނާޔާތްތައް ބޮޑުކުރެއްވުމުގެ ވިސްނުންފުޅު ގެންގުޅުއްވާތީ އެކަން ފާހަގަ ކޮށްލުމެވެ. މިފަހަރުވެސް މިވަނީ ހަމަ އެހެންނެވެ. ދަރުރު ނިމެން ދެން އޮތީ ބާކީ ކުޑަ ދުވަސްކޮޅެކެވެ. މަޖިލީސް ދޫކޮށްލައްވަާ ނުކުންނަވަން ވާ އިރަށް އިނާޔަތްތައް ބޮޑުކުރައްވަން މަސައްކަތް ކުރައްވަނީއެވެ.\nމިހާރު ހިނގަމުންދާ 18 ވަނަ މަޖިލީހުގެ 70 ޕަސެންޓް މެންބަރުން ވަނީ ނިމިދިޔަ މަޖިލީސް އިންތިހާބުގައި ވާދަކޮށް ފެއިލް ވެފައެވެ. ރައްޔިތުން ބަލައެއް ނުގަތެވެ. ސަބަބަކީ އެ މެންބަރުން އެމީހެއްގެ ދާއިރާއަށް ކޮށްދެއްވަންވީ ހިދުމަތްތައް ދާއިރާގެ ރައްޔިތުން އެދޭ ގޮތަށް ކޮށްދެވިފައި ނެތުމެވެ. ދެން މަޖިލީސް ދޫކުރައްވާ ވަޑައިގަންނަވަން ވާއިރަށް އެލަވަންސްތަކާއި އިނާޔަތްތައް ހޯއްދަވަން މިއުޅުއްވަނީ ކޮން ކަމަކާތޯ ސުވާލު އުފެދެނީއެވެ. މަޖިލީހުގެ ދައުރުގައި ރައްޔިތުންނަށް އެކަށީގެންވާ ހިދުމަތެއް ކޮށް ނުދެއްވުނު ތާނގައި، މަޖިލީސް ދޫކުރައްވާ ވަޑައިގަންނަވާ އިރު ރައްޔިތުންގެ ޓެކްސް ފައިސާއިން ދާއިމީކޮށް އެ މެންބަރުންނަށް އެލަވަންސް ދީދީ ތިބެން މަޖުބޫރު ކުރުވާތީ ކަން ބޮޑުވަނީއެވެ.\nރައްޔިތުން ކިޔު ގައި / ފޮޓޯ: ސޯޝަލްމީޑިއާ\nރައްޔިތު މީހާ މިއަދު އުޅެނީ ނުކައެވެ. ފައިގެ ބޮޑުވައި އިނގިލި ދޮސް ގަތަސް ރަނގަޅު ފަރުވާއެއް ލިބޭކަށް އަމިއްލަ ރަށަކު ނުހުރެއެވެ. ފުރައިގެން އަތޮޅު ހޮސްޕިޓަލަށް ދާއިރު އެތާނގައި ހުންނަ އޮކްސިޖަން ފުޅި ހުންނަނީ ގިނަފަހަރު ހުސްވެފައެވެ. މާލެ ގޮސް ހުންނަން ޖެހެނީ ބޮޑު ކުލީގައެވެ. ކެއުމާ ބުއިމުގެ ހަރަދުތައް ކޮށްފައި އެއްކަލަ ރިހޭ އިނގިއްޔާއެކު ހޮސްޕިޓަލަށް ދާއިރު ވެއިޓިން ލިސްޓް ދިގު ކަމުން އެޕޮއިންޓްމަންޓެއް ނުލިބެއެވެ. އެޕޮއިންޓްމަންޓް ލިބިއްޖެއްޔާ، އޮށޯވެލާނެ އެނދެއް ނުލިބެއެވެ. ބޮޑުވައި އިނގިލި ދޮސް ގަތުމަކީ ކުޑަކުޑަ ކަމަކަށް ވިޔަސް ދުވަސްތައް ގިނަވެ އެކަން ބޮޑު ވޭނަކަށް ވެއެވެ. އަތުން ދާ ހަރަދަށް ހުއްޓުމެއް ނާދެއެވެ.\nދެން އޮތީ ކާބޯތަކެއްޗާ، ދިރިއުޅުމުގެ އެހެނިހެން ހަރަދުތަކެވެ. ސަރުކާރަށް 49 އަހަރު ހިދުމަތް ކޮށްދީ ރިޓާޔާ ކުރީމާ ލިބެނީ އަސާސީ ޕެންޝަނެކެވެ. ދިހަވަރަކަށް ހާސް ރުފިޔާވެސް ނުލިބެއެވެ. އުމުރުން ދުވަސް ވީ މީހުންނާ، އެކަނިވެރި މައިންނަށް ލިބެނީ ކުޑަ ކުޑަ އިނާޔަކެކެވެ. ބާޒާރުގެ ތަކެތީގެ އަގުތަކަށް ބަލާއިރު އެ ލިބޭ މަދު ފައިސާކޮޅުން ދެކޮޅެއް ނުޖެއްސެއެވެ.\nދެން ތިބީ ވަޒީފާގައި އުޅޭ މީހުންނެވެ. ހެސް ކިޔާފައި މަސައްކަތް ކުރީމައި ގެއަށް ގެންދަން ލިބެނީ އެގާރަ، ބާރަހާސް ރުފިޔާއެވެ. ގެއަށް ވަންނަން ވާއިރަށް 'އަހަރެމްނެގެ ބޭންކު' އިން ލޯނަށާ، ކްރެޑިޓްކާޑަށާ އަދި ޖޫރި މަނާއެކޭ ކިޔާފައި ފައިސާކޮޅު ކަނޑާލީމާ ދެން އޮންނަނީ އަށެއްކަ ހާސް ރުފިޔާއެވެ. އިރުކޮޅެއް ނުވެ، ފެން ބިލާ، ކަރަންޓް ބިލްގެ އިތުރުން ނެޓް ބިލާ، މީޑިއާ ނެޓް ބިލް ނުދައްކައިގެން ހިދުމަތް ކަނޑާލައެވެ. ދަރިފުޅު ބަލައި ސްކޫލަށް ދާއިރަށް ކޮންމެވެސް އެކްޓިވިޓީއެއް އޮވެގެން، ހައެއްކަ އާފަލާ، ޕާނަކާ، މަސް ކޭހެއް ގެންދަން ސްލިޕްކޮޅެއް ދެއެއެވެ.\nބޯ ހަނޑަސްވަނީ ރައްޔިތު މީހާގެއެވެ. މި ހުރިހާ ހަރަދެއް ކޮށްފައި ތަނެއްގައި ނީށިދެނވި އުޅެނިކޮށް އަންނަނީ ފޯނު ކޯލެކެވެ. ގޭގެ ކުލި، އަޕާޓުމަންޓް ކުލި ނުދައްކައިގެންނެވެ.\nރައްޔިތު މީހާގެ ހާލު މިދަރަޖައިގައި ހުންނަ އިރު ބޮޑެތި ބިޔަ މުސާރައާއި ގިނަ އިނާޔަތްތައް ނަންގަވައިގެން ތިއްބަވާ މެންބަރުން، ރައީސް ނަޝީދު ވިދާޅުވާހެން ކުއްޔަށް ދޫކޮށްފައި ހުންނަ ހައެއްކަ އެޕާޓުމަންޓާ، ކަންނެލި އޮޑި ފަހަރާ، ބޯކޮށާ ތަނަކާ، ހައެއްކަ ފިހާރައިން ނަފާ ހޯދައެވެ. އެއްވެސް ހާސް ކަމެއް ނެތި ހަވީރު ރައްޓެހިންނާއެކު ކޮފީޝޮޕްތަކުގައި ތިއްބަވައެވެ.\nދެން އޮތީ 'ހުރުމަތްތެރި' ފަނޑިޔާރު ގެތަކެވެ. ތާއަބަދު ރައްޔިތުން ދައްކާ ވާހަކަ އަކީ އިންސާފު ނުލިބޭ ވާހަކައެވެ. އަހަރު ދެއަހަރު އަދި އެތައް ޒަމާނެއްވެ 'ވާނުވާ' ޖަހާފައި އެތައް ބަޔަކު ޖަލުތަކުގައި ބައިތިއްބާފައި ތިބި ވާހައެވެ. މައްސަލައެއްގައި އިންސާފު ހޯދަށް ކޯޓަކަށް ގޮސްގޮން އިންސާފު ނުލިބޭނެ ވާހަކައެވެ. މި ވާހަކަތަކީ އިއްޔެ އަކު މިއަދަކު ދައްކާ ވާހަކައެއް ނޫނެވެ. ރައްޔިތުން މިވާހަތަކެއް ދައްކާ ދައްކާ އަނގައިގައި މިހާރު ހުރީ ހިތިރަހަ ލައިފައެވެ.\nމިހާރު މަޖިލީހުން އަވަސް އަރުވާލައިގެން މަސައްކަތް ކުރަމުން ދަނީ ފަނޑިޔާރުންނަށްވެސް އިނާޔަތްތަކެއް ދޭށެވެ. ހީވަނީ ނިމެން މިދާ މަޖިލީހުގެ ރައީސް ދައުރު ހަމަ ކުރައްވާ ވަޑައިގަންނަވަން ވާއިރަށް ރެކޯޑަށްޓަކައި ކަމެއް ކުރެއްވުމުގެ ބޭނުންފުޅުގައި އުޅުއްވާހެނެވެ.\nރާއްޖޭގައި މަޖިލީސް މެންބަރުންނާ، ފަނޑިޔާރުންނަކީ ނިސްބަތުން ބޮޑު މުސާރައަކާއި އިނާޔަތްތަކެއް ލިބޭ ބައެކެވެ. ހާސް ކަމާއި ފިކުރު ބޮޑުވެ، ހަމަޖެހުމެއް ނުލިބި ތިބެން ޖެހިފައިވަނީ ރައްޔިތުންނަށެވެ. ސަރުކާރަކަށް ފަހު ސަރުކާރެއް ނިމިދާއިރުވެސް ރައްޔިތު މީހާގެ ޖީބު ތަނަވަސް ކޮށެއް ނުދެވެއެވެ. ހާސްކަން ފިލުވައެއް ނުދެވެއެވެ. ޓެންޝަން ބޮޑުވެ ޑިޕްރެޝަނަށް ދަނީ ރައްޔިތު މީހާއެވެ. އެހެން ވީމާ އިނާޔަތް ދީ ހާސްކަން ފިލުވައި ދޭންވީ ރައްޔިތުންގެ ނޫންތޯއެވެ.\nރައްޔިތުންގެ މަޖިލިސް ރިޕޯޓް ސިޔާސީ ސްޕްރީމް ކޯޓް\nމިހާރުވެސް ސަރުކާރުގައި މެދުނުކެނޑި 40-20 އަހަރު އެއްވެސް ސަލާމެއް ބުނުމެއް ނެތި، މަދު ޗުއްޓީއެއް ނަގައިގެން، އިހުލާސްތެރިކަމާއި ނަޒާހަތްތެރިކޮށް މަސައްކަތްކޮށްފައި ރިޓަޔާ ކުރީމާ ލިބެނީ އެންމެ 5000 ރުފިޔާ؟؟ މިއީ އިންސާފުތޯ؟\nއަބަދުވެސް ކަންކުރާ ގޮތް އެއީ ރައްޔިތުން ޖެހޭނީ ސަލާން ޖަހަން. ވޯޓު ހޯދަން ވީމާ އަންނާނެ ހުވަފެން ދައްކަން\nމިއީ ސަރުކާރުން ފުންކޮސް ވިސްނަންޖެހޭ މައްސަލައެއް. އިޖުތިމާއީ ގޮތުން ނުކުންނަ ހުރިހާ މައްސަލައެއްގެ ފެށުމާ މައްސަލަ ހައްލު ނުވެ އޮތުން ގުޅިފައިވަނީ މި ލިޔުމުގައި ބުނާ ހާސްކަމާ. ހާސްކަން ފިލުވަން އައި ސަރުކާރުން މިކަމަކަށް ހާއްސަ ސަމާލު ކަމެއް ދީ ރައްޔިތު މީހާގެ ޖީބު ތަނަވަސްވާނެ ގޮތެއް ހަދައި ދިނުން ވަރަށް މުހިންމު. ކުދިކުދި ކޮތަރި ތަކުގައި އެތައް ބަޔަކު މަސްހުނިވެގެން އުޅެން ޖެހިފައިވާ ގޮތަށް ހައްލު ހޯދައިދީ ބޯހަމަޖެހޭނެ ގޮތެއް ބޭނުން. އަރާމު ކޮށްލާ ހަދަން ބޭނުން. އެކަހެރި ބައްދަލުވުންތައް ބޭއްވޭނެ ގޮތް ބޭނުން. މިހާރު ކުރާ ހުރިހާ ކަމެއް ދަރިންނާ މައިންބަފައިންގެ ކުރިމަތީގައި ކުރަން މިޖެހެނީ. #ދުލެއްނުކުރާނަން\nމި މަޖިލީސް މެންބަރުންނާ ފަނޑިޔާރުން މީ ހާދަ އަމިއްލަ އެދުން ބޮޑު ބައެކެ. ދައުލަތް ފުލުން ކަހާލަން ދިމަކޮށްގެން ތިބެނީ. މިހާރުވެސް ލިބޭ އެއްޗެހި އަޅެ މަތީދަ. ކަމެއްވެސް ކުރަ ބައެއް ނޫނެ. ދެން ކޮންފަދަ ބޮޑު ބލއއ. މިމީހުންގެ އަންބޮނޑި ބޮޑުކުރަން މިއުޅެނީ. މަޖިލީސްވެސް އުވާލަން ވީ.\nބަރާބަރު ވާހަކައެއް. ރައްޔިތު މީހާއަށް އިނާޔަތް ނުލިބި އެހެން މީހަކަށް ލިބެންޖެހޭ އިނާޔަތެއް ނޯންނާނެ\nމިއީ އަސްލު ހަގީގީ މިނިވަން މީޑިއާއެއް. ސަޅި ރިޕޯޓެއް. އަހަރެންގެ ފުރިހަމަ ތާއިދު މިއާޓިކަލްއަށް. މިހާރު މުޅިންވެސް ފެނިގެންދަނީ ދައުލަތުގެ މިލްކިއްޔާތު ސިޔާސީ މީހުންނަށް ބަހާ ހުސްކުރާތަން. މިކަން ހުއްޓުވެން ޖެހޭ. #ދުލެއްނުކުރާނަން. #ހުއްޓުވާނަން.\nކާޑެއްދޫ ޖެޓީގެ ބައެއް ވެއްޓިއްޖެ\nއޮމިކްރޯން ފެތުރޭ މިންވަރު އިތުރުވެއްޖެ، ނުރައްކާ ވަނީ ކިހާވަރަކުން؟\nކޮވިޑް ފެތުރޭލެއް ބާރުކަމުން ދިއްދޫ މޮނިޓަރިންއަށް ލައިފި\nޓޮންގާ: އަލިފާންފަރުބަދަ ގޮވާ، ސުނާމީގެ އަސަރު އާބާދީގެ 80 ޕަސެންޓަށް!\nތޯލިބާނުންގެ ވެރިކަމުގައި އެތައް ހާސް ބައެއްގެ ވަޒީފާ ގެއްލިއްޖެ


Hailam fulus offihah haazirukoffi - vNews.mv\nހައިލަމް ފުލުސް އޮފީހަށް ހާޒިރުކޮށްފި\nޒަމްޢަތު އަޙްމަދު ވަޙީދު Male' | 24 June 2020, 18:46\nކްރިމިނަލް ކޯޓުގެ ކުރީގެ އިސް ގާޒީ އަހުމަދު ހައިލަމް ފުލުސް އޮފީހަށް ހާޒިރުކޮށްފިއެވެ.\nރޭ 8:00 ގައި ހައިލަމް ކޯޓަށް ހާޒިރުކޮށްފައިވަނީ މަނީ ލޯންޑްރިންގެ ތުހުމަތުގައެވެ.\nމި ދައުވާތަކަށް ހައިލަމްވަނީ އިންކާރުކުރައްވާފައެވެ.\nފޭދޫ ދާއިރާގެ ކުރީގެ މެންބަރު އަލްހާން ފަހުމީ އޭނާއަށް ފޮނުވި 200,000 ރުފިޔާ އަކީ ލޯނެއްގެ ގޮތުގައި ނަގާފައިވާ ފައިސާކަމަށާއި އަލްހާނަކީ ގާތް ރަހުމަތްތެރި އެެއްކަމަށްވެސް ހައިލަމް ވިދާޅުވެއެވެ. އެއީ މަނީ ލޯންޑަރިންއަށް ތުހުމަތުކުރެވޭ ގޮތަށް ހިންގާފައިވާ މުއާމަލާތެއް ކަމަށް ތުހުމަތު ކުރެެވޭ ކަމަށް ހައިލަމަށް ފޮނުވި ޗިޓުގައި ބުނެފައިވެއެވެ.\nފުލުސް އޮފީހަށް ހާޒިރުވުމަށް ފަހު މީޑިއާއާއި ވާހަކަދައްކަވަމުން ހައިލަމް ވިދާޅުވީ ފުލުހުން އޭނާގެ މައްޗަށް ކުރަނީ ފަނޑިޔާރެއްގެ ގޮތުގައި ހުރެ ވިޔަފާރި ކުރި ކަމުގެ ތުހުމަތުކަަމަށެވެ. އެހެންނަމަވެސް އެއްވެސް ވިޔަފާރިއެއް ކޮށްފައިނުވާނެ ކަމަށް ހައިލަމް ވިދާޅުވި އެވެ.\nފަނޑިޔާރެއްގެ މަގާމުގައި ހުރެގެން ވިޔަފާރިކުރުމުގެ ތުހުމަތަށް ބަލާއިރުގައި ފަނޑިޔާރަކަށް ނުވާ މީހަކު ވިޔަފާރި ކުރުން ކުށަކަށް ނުވާކަމަށް ވެސް ހައިލަމް ވިދާޅުވި އެވެ.\nފަނޑިޔާރުންގެ ގާނޫނުގެ 29 ވަނަ މާއްދާގައި ފަނޑިޔާރަކު ވިޔަފާރި ނުކުރެވޭނެ ކަމަށް ބަޔާންކޮށްފައިވާއިރު އެ މާއްދާއާއި ހިލާފްވިކަމަށް ފުލުހުން އޭނާގެ މައްޗަށް ތުހުމަތު ކުރާކަމަށް ހައިލަމް ވިދާޅުވި އެވެ.\nއެހެންކަމުން ފުލުހުން އޭނާގެ މައްޗަށް ކުރަނީ ގާނޫނުލް އުގޫބާތުގެ 533 ވަނަ މާއްދާގައި ބަޔާންކޮށްފައިވާ ފަދައިން ގާނޫނު ހިންގުމަށް ހުރަސްއެޅުމުގެ ތުހުމަތު ކަމަށްވެސް ހައިލަމް ވިދާޅުވިއެވެ.\nހައިލަމްވަނީ މި ތުހުމަތުތަކަށް އިންކާރުކުރައްވާ މި ތުހުމަތަކީ އެނާގެ މައްޗަށް ކުރެވިގެންވާނެ ތުހުމަތެއް ނޫން ކަމަށްވެސް ވިދާޅުވެފައެވެ.\nކްރިމިނަލް ކޯޓުގެ އިސްގާޒީގެ ގޮތުގައި ކުރިން ހުންނެވި ހައިލަމް ސަސްޕެންޑްކޮށް ގާޒީކަމުން ވަކިކުރަން ނިންމާފައިވަނީ ނަސްރުގެ ދުވަހުގެ ތަހުނިޔާ ފޮނުވުމުގެ ގޮތުން ކްރިމިނަލް ކޯޓުގެ ވައިބާ ގްރޫޕަކަށް ފޮނުއްވި ކުރެހުމެއްގެ މައްސަލައިގައެވެ.\nއެހެންނަމަވެސް އޭގެ ކުރިން އޭނާ ވަނީ އަމިއްލައަށް އިސްތިއުފާ ދެއްވައިފައެވެ.\nއަހުމަދު ހައިލަމް ރާއްޖެ ސިޔާސީ


Slavia Prague aa evvaruve Valverde ah ithuru pressure eh - vNews.mv\nބާސާ އާއި ސްލާވިއާ ޕްރާހާ ބައްދަލުކުރި މެޗުގެ ތެރެއިން ---\nސްލާވިއާ ޕްރާހާއާ އެއްވަރުވެ ވަލްވޭޑޭ އަށް އިތުރު ޕްރެޝަރެއް\nއިސްމާޢީލް ޝާހު (ކުޑަ ޝާހު) Barcelona | 06 November 2019, 07:24\nޔުއެފާ ޗެމްޕިއަންސް ލީގުގެ ގްރޫޕް އެޗްގައި ރޭ ސްލާވިއާ ޕްރާހާއާ ބާސެލޯނާ އެއްވަރުވުމުން، އެޓީމުގެ ކޯޗު އާނެސްޓޯ ވަލްވޭޑޭ އަށް އިތުރު ޕްރެޝަރުތަކަކާއި ކުރިމަތިލާން ޖެހިއްޖެ އެވެ.\nބާސާގެ ދަނޑުގައި ރޭ ކުޅުނު މެޗު އެއްވަރުވީ ދެޓީމުންކުރެ ޓީމަކަށް ގޯލެއް ކާމިޔާބުނުކުރެވި އެވެ. ލީގުގައި މިދިޔަ ހޮނިހިރު ދުވަހު ލެވަންޓޭ އަތުން ބާސާ ބަލިވިއިރު، އެއީ މި ފަަހަރު ލީގުގައި އެ ޓީމު ބަލިވި ތިންވަނަ މެޗެވެ.\nވަލްވޭޑޭގެ ކޯޗުކަމުގައި އެންމެ ފަހުން ދެ ފަހަރުވެސް ބާސާ ޗެމްޕިއަންސް ލީގުން ކެޓީ ހިތްދަތި ގޮތަކަށެވެ. މިދިޔަ އަހަރު ސެމީ ފައިނަލުގައި ލިވަޕޫލް އަތުން ކެޓިއިރު، އޭގެ ކުރިން ފަހަރު ކުއާޓާ ފައިނަލުން ކެޓީ ރޯމާ އަތުންނެވެ.\nރޭ ކުޅުނު މެޗުގައި ބާސާއިން ގިނަ ހަމަލާތަކެއް ފޮނުވާލި ނަމަވެސް، ސްލާވިއާ ޕްރާހާގެ ގޯލްކީޕަރު ވަނީ މެޗުގައި މޮޅު ކުޅުމެއް ދައްކާ ގިނަ ސޭވުތަކެއް ކޮށްފައެވެ. މެޗުގައި ބާސާއަށް ލީޑު ނަގައިދޭން ފުރަތަމަ ހާފުގައި އެންމެ ރަނގަޅު ފުރުސަތެއް ލިބުނީ ކެޕްޓަން ލިއޮނެލް މެސީ އަށެވެ. އެކަމަކު މެސީ ފޮނުވާލި ހަމަލާ އަމާޒުވީ ގޯލުގެ ހުރަސް ދަނޑިއަށެވެ. އަދި ދެވަނަ ހާފުގައި މެސީގެ އެހީއާއެކު އާޓޫރޯ ވިޑާލް ގޯލެއް ކާމިޔާބުކުރި ނަމަވެސް، މެސީ އޮފްސައިޑުގައި ހުރުމުން ރެފްރީ ވަނީ ވީއޭއާރްގެ އެހީ ހޯދުމަށްފަހު ގޯލު ބަލައިނުގަންނަން ނިންމާފައެވެ.\nރޭގެ މެޗުން ބާސާ ޕޮއިންޓަކުން ފުއްދާލަން ޖެހުނަށް އެޓީމު އަދިވެސް އޮތީ ތާވަލުގެ އެއްވަނައިގައެވެ. ކުޅުނު4މެޗުން ބާސާއަށް ވަނީ 8 ޕޮއިންޓު ލިބިފައެވެ.\nޑޯޓްމުންޑާއި އިންޓަ މިލާން ބައްދަލުކުރި މެޗުގެ ތެރެއިން ---\nމި ގްރޫޕްގެ ދެވަނައިގައި އޮތް ބޮރޫޝިއާ ޑޯޓްމުންޑުން ރޭ ވަނީ ފަހަތުންއަރާ 3-2 އިން އިންޓަ މިލާންގެ މައްޗަށް ކުރިހޯދާފައެވެ. ޑޯޓްމުންޑުގެ ދަނޑުގައި ކުޅުނު މި މެޗުގެ ފުރަތަމަ ހާފުގައި އިންޓައިން ވަނީ ދެ ގޯލުގެ ލީޑެއް ނަގާފައެވެ. އެގޮތުން މި ހާފުގައި އެޓީމުގެ ގޯލުތައް ޖަހައިދިނީ އާޖެންޓިނާގެ ފޯވާޑް މާޓިނޭޒް އާއި މަޓިއަސް ވެޗީނޯ އެވެ.\nއެކަމަކު ދެވަނަ ހާފު ފަށައިގެން ޑޯޓްމުންޑުން މޮޅު ކުޅުމެއް ދެއްކިއިރު، 26 މިނެޓު ތެރޭ ޑޯޓްމުންޑުން ވަނީ އެޓީމު ކޮޅަށް ނަތީޖާ އަނބުރާލާފައެވެ. ޑޯޓްމުންޑުގެ ގޯލުތައް ޖަހައިދިނީ ދެ ގޯލް ޖެހި އަޝްރަފު ހަކީމީގެ އިތުރުން ޖޫލިއަން އެވެ.\nމި މޮޅާއެކު ޑޯޓްމުންޑް ދެވަނައަށް ޖެހިލީ4މެޗުން7ޕޮއިންޓާއެކުއެވެ. ތިންވަނައިގައި އޮތް އިންޓަށް4މެޗުން4ޕޮއިންޓު ލިބިފައިވާއިރު، ފުލުގައި އޮތް ސްލާވިއާ ޕްރާހާއަށް4މެޗުން ލިބިފައިވަނީ2ޕޮއިންޓެވެ.


އެސިސްޓެންޓް ޑިރެކްޓަރ (އެމް.އެސް 3) - ފައިނޭންސް ސެކްޝަން\n06 ޑިސެމްބަރު 2021, 12:00 އިއުލާން\n- ފައިނޭންސް އަދި އެކައުންޓިން\nނޯޓް: މި މަޤާމަށް މީހުން ހޮވުމުގައި ފައިނޭންސް ދާއިރާއިން މަސައްކަތު ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.\nކޮމިޝަނަށް ހޯދޭ މުދަލާއި ޚިދުމަތުގެ އަގު އަދާކުރުމަށް ކުރަންޖެހޭ އެންމެހާ ކަންކަން ރާވައި ބެލެހެއްޓުން.\nފައިސާ ދެއްކޭ ބިލްތަކުގެ ރިކޯޑްސް ބެލެހެއްޓުން.\nކޮމިޝަނަށް ހޯދޭ މުދަލާއި ޚިދުމަތް ހޯދުމުގެ ކުރިން ބަޖެޓްގައި އެކަމަށް ފައިސާ ހުރިކަން ކަށަވަރުކޮށް ދިނުން.\nބީ.އައި ސިސްޓަމް އިން ބަޖެޓް ކޮންޓްރޯލް އެޕްރޫވް ކުރުން.\nއާމްދަނީގެ ގޮތުގައި ލިބޭ ފައިސާ ބަނޑޭރި ޕޯޓަލްއިން ބަލައިގަނެ އާމްދަނީ ފައިސާގެ ޖަރނަލް ވައުޗަރ ޕޯސްޓުކުރުމުގެ އިންތިޒާމު ހަމަޖެއްސުން.\nސެޕް އަދި ބަނޑޭރި ޕޯޓަލް ޔޫޒަރ ރިކުއެސްޓް ހެދުމަށް ބަނޑޭރި ޕޯޓަލްއިން ރިކުއެސްޓް ފޮނުވުން.\nދައުލަތުގެ މުއައްސަސާތަކުން ހޯދާ މުދާ/ޚިދުމަތުގެ އަގު އަދާކުރުމަށް ބަނޑޭރި ޕޯޓަލްގެ އިންޓަރ އެޖެންސީ ޓްރާންސެކްޝަން ރިކޯޑް ކުރުމުގެ އިންތިޒާމު ހަމަޖެއްސުން.\nކުރިއަށް އޮންނަ3އަހަރަށް ލަފާކުރާ ބަޖެޓް ތައްޔާރުކުރުމާއި އެއަހަރެއްގެ ޕްރޮގްރާމް ބަޖެޓް، ބީ.ޕީ.ސީ މޮޑިއުލް މެދުވެރިކޮށް ސެޕް ސިސްޓަމަށް އެންޓަރކުރުން.\nސެކްޝަނުގެ އަހަރީ އެކްޝަންޕްލޭން ތައްޔާރު ކޮށް އެޕްރޫވަލް ހޯދުން.\nފައިނެންޝަލް ސްޓޭޓްމަންޓް ތައްޔާރުކުރަން ޖެހޭ މުއްދަތައް ތައްޔާރުކޮށް، ހުށަހަޅަންޖެހޭ ފަރާތްތަކަށް ހުށައެޅުން.\nކޮމިޝަނުގެ އޮޑިޓް މަސައްކަތަށް ބޭނުންވާ ލިޔެކިޔުން ފޯރުކޮށްދިނުމާއި، އެކަމާއި ގުޅިގެން ހަމަޖައްސަންޖެހޭ އެންމެހާ އިންތިޒާމު ހަމަޖެއްސުން.\nމަހުންމަހަށް މުވައްޒަފުންނަށް މުސާރަ ދެވެމުންދާކަން ކަށަވަރު ކުރުމާއި މުވައްޒަފުންނަށް މުސާރަ އެސް.އޭ.ޕީ ސިސްޓަމް މެދުވެރިކޮށް ޕޯސްޓްކުރަންޖެހޭ މުއްދަތުގައި ޕޯސްޓްކުރުން.\nއެކިއެކި މަސައްކަތަށް އޮފީހަށް ގެނެވޭ ވަގުތީ މުވައްޒަފުންނަށް މުސާރަ ދިނުމުގެއިންތިޒާމު ހަމަޖެއްސުން.\nބައި-އިލެކްޝަންތަކާއި ސިވިކް އެޑިޔުކޭޝަން ޕްރޮގްރާމްތަކަށް ހިނގާނެ ޚަރަދުކަމަށް ލަފާކުރެވޭ ފައިސާ، އެ މަސައްކަތުގައި އެންމެ އިސްކޮށް އުޅުއްވާ މުވައްޒަފެއްގެ އެކައުންޓަށް ޖަމާކުރުމުގެ އިންތިޒާމު ހަމަޖެއްސުން.\nއިންތިޚާބުތަކާގުޅިގެން ކުރަންޖެހޭ ފައިސާހެ މުއާމަލާތްތައް ކުރުމާއި ހިސާބުކިތާބު ބެލެހެއްޓުމުގެއިންތިޒާމު ހަމަޖެއްސުން.\nމަޤާމަށް އެދި ހުށަހަޅަންޖެހޭ ފޯމާއި ލިޔެކިޔުންތައް ހުށަހަޅާނީ 15 ޑިސެންބަރު 2021 ވާ ބުދަ ދުވަހުގެ 15:00 ގެ ކުރިން އީމެއިލް ([email protected]) މެދުވެރިކޮށެވެ. (މެއިލްއާ އެޓޭޗްކުރެވޭނީ، ޕީ.ޑީ.އެފް އެއް ޑޮކިއުމަންޓެއްގެ ގޮތަށް 10mb އަށްވުރެ ކުޑަ ފައިލްއެވެ.)\n1 ޖުމާދަލްއޫލާ 1443


Beyonce inumun lava eh islaahukuran jehijje | Mihaaru\nބިޔޯންސޭގެ ނަމާ ހެދި "ކާލީ ޕީލީ" ގެ ލަވައެއް އިސްލާހުކުރަންޖެހިއްޖެ\n11 ސެޕްޓެމްބަރ 2020 - 07:12\nއަންނަ މަހުގެ2ގައި ޒީ ޕްލެކްސް އިން ޕްރިމިއާކުރަން ހަމަޖެހިފައިވާ ހިންދީ ފިލްމު "ކާލީ ޕީލީ" ގެ ފުރަތަމަ ލަވަ "ބިންޔޯސޭ ޝަރުމާ ޖާއޭގީ" ދައްކައިލުމާ އެކު ބޮޑު މައްސަލަގަނޑަކަށްވެ ލަވައިގެ ޅެމަށް ބަދަލު ގެންނަން ނިންމައިފި އެވެ.\nމީޑިއާތަކުން ބުނީ ލަވައިގެ މައްސަލަ އަކީ އެ ލަވައިގައި އެމެރިކާގެ މަޝްހޫރު ލަވަކިޔުންތެރިޔާ ބިޔޯންސޭގެ ނަން އިނުމާއި ޅެމުގައި އޭނާ އަށް ނިސްބަތްވާ ކަހަލަ ބައެއް އިބާރާތްތައް ހުރުން ކަމަށެވެ. އެހެންވެ ހުއްދަ ނުހޯދައި، ދުނިޔޭގެ ނުފޫޒު ޕޮޕް އާޓިސްޓެއްގެ ނަން ލަވައިގައި ބޭނުންކޮށްފައި ވާތީ ކުރިމަތިވެދާނެ ގާނޫނީ މައްސަލަތަކަކަށްޓަކައި "ކާލީ ޕީލީ" ގެ ޓީމުން މިހާރު ވަނީ ލަވައަށް ބަދަލު ގެނައުމުގެ މަސައްކަތް ފަށައިފި އެވެ. މިގޮތަށް ނިންމީ ސޯޝަލް މީޑިއާގައި ވެސް ލަވަ އަށް ވަރަށް ގިނަ ބައެއްގެ ފާޑުކިޔުންތައް އަމާޒުވެ، އެ ލަވައަށް ފިޔަވަޅު އެޅުމަށް ބިޔޯންސޭ އަށް ވެސް ގޮވާލާފައި ވަނިކޮށެވެ.\nބިޔޯންސޭގެ ނަން އޮންނަނީ ކޮޕީރައިޓްކޮށްފަ އެވެ.\nމިޑް-ޑޭ އިން ރިޕޯޓްކޮށްފައިވާ ގޮތުގައި ފެށޭ ހަފުތާގެ ތެރޭގައި، ލަވަ އަށް ގެންނަ އިސްލާހާ އެކު އަލުން ލަވަ ނެރޭނެ އެވެ. ވިޝާލް-ޝޭކަރްގެ މިއުޒިކަށް ހަދާފައިވާ "ބިޔޯންސޭ ޝަރުމާ ޖާއޭގީ" ގެ ޅެން ހެދީ ކުމާރާއި ރާޖް ޝޭކަރެވެ. ލަވަ ކިޔާފައި ވަނީ ނަކަޝް އަޒީޒާއި ނީތީ މޯހަނެވެ.\nއިޝާން ޚައްތަރާއި އަނަންޔާ ޕާންޑޭގެ ފޯރިގަދަ ނެށުންތަކެއް ފެށިގެންދާ "ބިޔޯންސޭ ޝަރުމާ ޖާއޭގީ" އަކީ ބޮސްކޯ-ސީޒާ ކޮރިއޯ ހަދާފައިވާ ލަވައެކެވެ.\nރޮމޭންޓިކް-އެކްޝަން ކޮމެޑީއެއްގެ ގޮތުގައި ގެނެސްދޭ "ކާލީ ޕީލީ" އަކީ މަގްބޫލް ޚާން ޑައިރެކްޓްކޮށްފައިވާ ފިލްމެކެވެ.\nބޮލީވުޑް އިންޑިއާ ބިޔޮންސޭ ބޮލީވުޑް ފިލްމު އެމެރިކާ\nދޮން އެމިނެމް ބްރިޓްނީ ނަން ލިޔަސް އޯކޭ ދޯ!


SunOnline: Naaim Fit vanee, practice thah feshumun baiverivaane: Eagles\nނާއިމް ފިޓް ވަނީ، ޕްރެކްޓިސްތައް ފެށުމުން ބައިވެރިވާނެ: އީގަލްސް\nޢަބްދުﷲ އައިމަން 10 May 2020, 12:54\nއީގަލްސްގެ ފޯވާޑް މުހައްމަދު ނާއިމް ފޯކައިދޫ ކީޕަރުގެ ގާތުން ބޯޅަ ގޯލަށް ފޮނުވާލަނީ --- ފޮޓޯ: އެފްއޭއެމް\nފަހަކަށް އައިސް ގައުމީ ފުޓްބޯޅަ ޓީމުގެ ފުރަތަމަ އެގާރައިގައި ކުޅެމުން އަންނަ ކްލަބް އީގަލްސްގެ ހުނަރުވެރި ފޯވާޑް މުހައްމަދު ނާއިމްގެ ކަކުލަށް ލިބުނު ސީރިއަސް އަނިޔާއަށް ފަހު މިހާރު ފިޓްވަމުން އަންނަ ކަމަށް އީގަލްސްއިން ބުނެފި އެވެ.\nނާއިމްގެ ކަކުލު ހުޅަށް އަނިޔާވެފައި ވަނީ މިދިޔަ އަހަރުގެ އޮކްޓޯބަރު މަހު ދިރާގު ދިވެހި ޕްރިމިއާ ލީގުގައި މާޒިޔާ ސްޕޯޓްސް އެންޑް ރެކްރިއޭޝަން އަތުން 1-0 އިން އީގަލްސް މޮޅުވި މެޗުގަ އެވެ. އެ މެޗުގައި ލިބުނު އަނިޔާއާ ގުޅިގެން ސީޒަނުގެ ބާކީ ބައި އޭނާއަށް ވަނީ ގެއްލިފަ އެވެ. އެ އަނިޔާއިން ރަނގަޅުވުމަށް ނާއިމް ކަކުލުގެ އޮޕަރޭޝަން ކުރީ ޖަނަވަރީ މަހުގެ 28 ގަ އެވެ.\nކަކުލުގެ އޮޕަރޭޝަނާ އެކު ނާއިމްއަށް ސީޒަން ނިމުނު ނަމަވެސް އީގަލްސްއަށް ވަނީ ދިވެހި ޕްރިމިއާ ލީގުގެ ދެވަނަ ލިބިފަ އެވެ. އަދި ކޮރޯނާ ވައިރަހުގެ ސަބަބުން ފުޓުބޯޅަ ސީޒަން ނިންމާލުމުން އީގަލްސްއަށް ވަނީ އަންނަ އަހަރުގެ އޭއެފްސީ މުބާރާތުން ވެސް ފުރުސަތު ލިބިފަ އެވެ.\nއީގަލްސްއިން ބުނީ މިދުވަސްވަރު ގޭގައި މަޑުކުރަން ޖެހުމާ އެކު ނާއިމް އަންނަނީ ފިޒިކަލީ ފިޓުވުމަށާއި ކުރިން ހުރި ފޯމަށް އައުމަށް ހާއްސަ ތަމްރީންތަކެއް ހަދަމުން ކަމަށެވެ. އަދި މިހާރު މިއޮތް ހާލަތުން އަރައިގަނެ އަލުން ޕްރެކްޓިސްތައް ފެށުމުން ނާއިމް ބައިވެރިވާނެ ކަމަށް އީގަލްސްއިން ވަނީ ބުނެފަ އެވެ.\nމެދުތެރެއަށާއި ކުރީގެ ކޮންމެ މަގާމަކަށް ވެސް ކުޅެވޭ ކ. ގުރައިދޫ އަށް އުފަން ނާއިމްއަށް ގައުމީ ޓީމުގެ ފުރަތަމަ އެގާރައިން ފުރުސަތު ދޭން ފެށީ މިދިޔަ އަހަރު މޮރިޝަސްގައި އޮތް އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައެވެ. އެ މުބާރާތުގައި އޭނާ ވަނީ މެޔޯޓް ކޮޅަށް ލަނޑު ޖަހައިފަ އެވެ.\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި ރާއްޖެ ކުޅުނު ފުރަތަމަ ތިން މެޗުގައި ވެސް ނާއިމް ވަނީ ފުރަތަމަ އެގާރައިގައި ހިމެނިގެން ކުޅެފައެވެ. އެކަމަކު އަނިޔާގެ ސަބަބުން އޭނާއަށް ވަނީ މާލޭގައި ފިލިޕީންސް އާއި ގުއާމްއާ ދެކޮޅަށް ކުޅުނު ދެ މެޗުވެސް ގެއްލިފައެވެ.


El Chapo Ge Dharin Fageerunnah Haasa School Eh Hulhuvaifi - Vaguthu\nއަދަދުތައް ދަށެއް ނުކުރެވުނު، އަނެއްކާވެސް އިތުރު ފިޔަވަޅުތަކެއް - 18 ގަޑިއިރު ކުރިން\nއެލްޗަޕޯގެ ދަރިން، ފަގީރުންނަށް ހާއްސަ ސްކޫލެއް ހުޅުވައިފި\n3 މަސް ކުރިން ( ނޮވެމްބަރު 14, 2020 )\nފަހުގެ ތާރީޚެއްގައި ދުނިޔޭގައި އުފެދުނު އެންމެ ބޮޑު ޑްރަގް ލޯޑް، ނުވަތަ އެންމެ ނުރައްކާތެރި އެއް ގޭންގްގެ ލީޑަރު ކަމަށްވާ މެކްސިކޯގެ ޖޮކްއިން "އެލް ޗަޕޯ" ގުޒްމަން އެމެރިކާގެ ޖަލެއްގައި ހުރި ނަމަވެސް އޭނާ ފަގީރުންނާއިމެދު ބެހެއްޓި "ގާތްކަން" އޭނާގެ ދަރިން ވެސް ދަނީ ބަހައްޓަމުންނެވެ. ބައިނަލްއަޤުވާމީ މީޑިއާތަކުން ރިޕޯޓްކުރާ ގޮތުގައި އެޗްޕޯގެ ދަރިން މިހާރު ވަނީ އެމީހުން ދިރިއުޅޭ ސަރަހައްދުގައި ފަގީރުންނަށް ހާއްސަ ސްކޫލެއް އަޅައިދީފައެވެ.\nމެކްސިކޯގެ މީޑިއާތަކުން ބުނާ ގޮތުގައި އެލްޗަޕޯގެ ދަރިން ކަމަށްވާ އޮވިޑިއޯ ގުޒްމަން، ޖޭސަސް ގުޒްމަން އަދި އިވާން ގުޒްމަން މަޝްހޫރު ނަމުންނަމަ "ލޮސް ޗަޕިޓޯސް" އިން ވަނީ ހަދުވަހުގެ މަސައްކަތުން ފަގީރުންނަށް ހާއްސަ ސްކޫލެއް އަޅާފައެވެ.\n"ކޮވިޑް-19 އާއި ގުޅިގެން މެކްސިކޯގެ ދަރިވަރުންނަށް ވެސް ކިޔަވައި ދެމުން ގެންދަނީ އޮންލައިންކޮށް. ނަމަވެސް ފަގީރު ކަމުން އިންޓަނެޓް ނުލިބޭ އެތައް ކުދިންނެއް އެބަތިބި. އަދި ޓީވީއެއް ނުވަތަ ކޮމްޕިއުޓަރެއް ނެތް ކުދިން ވެސް އެބަތިބި. އެފަދަ ކުދިން އޮންލައިން ކްލާސްތަކުން މަހްރޫމް ވުމުން އެލްޗަޕޯގެ ތިން ދަރިން ވަނީ އެފަދަ ކުދިންނަށް ހާއްސަ ސްކޫލެއް މިހާރު ހުޅުވާފައި." ސްކޫލް ހުޅުވި ސަރަހައްދުގެ މީހަކު މީޑިއާ އަށް މައުލޫމާތު ދެމުން ބުންޏެވެ.\nހިލާ ކިޔަވައިދޭ މި ސްކޫލްގައި މިހާރު 90 ކުދިން އެބަތިއްބެވެ.\nއެމެރިކާގެ ޖަލެއްގައި މިހާރު އުމުރު ދުވަހުގެ ޖަލު ޙުކުމެއް ތަންފީޒު ކުރަމުން ގެންދާ އެލްޗަޕޯ ވަނީ އޭނާގެ ޖަލު ޙުކުމް އިސްތިއުނާފް ކޮށްފައެވެ. ނަމަވެސް ޖަލުން އޭނާ އަށް ސަލާމަތް ވެވިދާނެ ކަމަކަށް ތަޖުރިބާކާރުން ގަބޫލެއް ނުކުރެއެވެ.\nއެލްޗަޕޯގެ ދަރިން އޭނާގެ ކާޓެލް ހިންގުމުގައި ވެސް އަންނަނީ ހަރަކާތްތެރިވަމުންނެވެ.\nރީތި އަނބިމީހާ ވެސް އެންމެފަހުން އެލް ޗަޕޯގެ ސިއްރުތައް ފުލުހުންނަށް ކިޔައިދެނީ!\nޑްރަގް ވިޔަފާރިވެރިޔާ އެލްޗަޕޯގެ އަނބިމީހާ ވެސް ޑްރަގް ޓްރެފިކިން މައްސަލައެއްގައި ހައްޔަރުކޮށްފި\nއެލްޗަޕޯގެ އަނބިމީހާ ކައިވެނީގެ ހެދުމުގައި!


ސަރުދާރު ޕަޓޭލް ސްޓޭޑިއަމްގެ ނަން ބޮޑުވަޒީރު މޯދީގެ ނަމަށް ބަދަލުކުރުމުން ފާޑުކިއައި މަލާމާތްކުރަނީ | Sandhaanu\nސަރުދާރު ޕަޓޭލް ސްޓޭޑިއަމްގެ ނަން ބޮޑުވަޒީރު މޯދީގެ ނަމަށް ބަދަލުކުރުމުން ފާޑުކިއައި މަލާމާތްކުރަނީ\nއިންޑިއާގެ އަޙުމަދު އާބާދުގައި ހުރި ދުނިޔޭގެ އެންމެ ބޮޑު ކްރިކެޓް ސްޓޭޑިއަމް، ސަރުދާރު ޕަޓޭލް ކްރިކެޓް ސްޓޭޑިއަމްގެ ނަން، ނަރެންދުރަ މޯދީ ސްޓޭޑިއަމްގެ ނަމަށް ބަދަލު ކުރުމުން އިންޑިއާގައި ވަރަށް ބޮޑަށް ޚިޔާލުތަފާތުވެ ބަހުގެ ހަމަލާތަކެއް ބަދަލުކުރެވެން ފަށައިފިއެވެ. އަދި ޚިޔާލު ތަފާތުވުން އުފެދިފައިވާ އެމައްސަލަ ހައްލު ކުރަން ސަރުކާރަށް ވަނީޖެހިފައެވެ.\nމިމައްސަލަ އުފެދުނީ އަޙުމަދު އާބާދުގައި މާކުރިއްސުރެ ބިނާކޮށްފައިހުރި، ސަރުދާރު ޕަޓޭލް ކްރިކެޓް ސްޓޭޑިއަމް ބޮޑުކޮށް މަރާމާތުކޮށް ހުޅުވުމަށްފަހު، އެތައް ދުވަހެއް ފަހުން އެތަނުގެ ނަން، ނަރެންދުރަ މޯދީ ކްރިކެޓް ސްޓޭޑިއަމަށް ބަދަލުކޮށް އަލުން ހުޅުވުމުންނެވެ. އެކަން ކުރުމުން ސޯޝަލް މީޑިއާގައި ހީވީ ޠޫފާނެއް އުފެދުނު ހެންނެވެ. އެކަމާ ދެކޮޅަށް އެތައް ބަޔަކު ދަނީ އަޑުއުފުލަމުންނެވެ. ފާޑުކިޔައި މަލާމާތްކޮށް ހައިރާންކަން ފާޅުކުރަމުން އެބަދެއެވެ.\nސަރުދާރު ޕަޓޭލް ކްރިކެޓް ސްޓޭޑިއަމަކީ ދުނިޔޭގައި ބިނާކޮށްފައިވާ އެންމެ ބޮޑު ކްރިކެޓް ސްޓޭޑިއަމެވެ. އެތަނުގައި 110000 މީހުންނަށް ކުޅިބަލަން އިށީދެ ތިބެވެއެވެ.\nމޯދީގެ ސަރުކާރުން ސަރުދާރު ޕަޓޭލް ކްރިކެޓް ސްޓޭޑިއަމްގެ ނަން ބަދަލުކުރި ގޮތާމެދު ހިތްހަމަނުޖެހިގެން ކޮންގްރެސް ޕާޓީއާއި އިދިކޮޅު އެހެން ޕާޓީތަކުގެ ވެރިން ވެސް ސަރުކާރަށް ވަރަށް ބޮޑަށް ފާޑުވިދާޅުވެފައިވެއެވެ.\nސިޔާސީ ޕާޓީތަކާއި އާންމު ރައްޔިތުންގެ ފާޑުކިއުންތައް އަމާޒުވުމުން ސަރުކާރުން މިހާރު ބުނެފައި ވަނީ ސްޓޭޑިއަމްގެ ނަން ބަދަލުކުރިއަސް، ސްޕޯޓްސް ކޮމްޕްލެކްސްގެ ނަމަކީ ހަމަ އަދިވެސް ސަރުދާރު ޕަޓޭލް ކަމަށެވެ.\nދުނިޔޭގެ އެންމެ ބޮޑު ކްރިކެޓް ސްޓޭޑިއަމްގެ ނަން ބަދަލުކުރުމުން ބޮޑުވަޒީރުގެ ސަރުކާރަށް އެންމެ ބޮޑަށް ފާޑުވިދާޅުވީ ކޮންގްރެސް ޕާޓީގެ ކުރީގެ ލީޑަރ އަދި ޕާލަމެންޓް މެންބަރ ރާހުލް ގާނދިއެވެ.\nގުޖުރާތުގެ އަޙުމަދު އާބާދުގައި ހަދާފައިހުރި ސަރުދާރު ޕަޓޭލް ކްރިކެޓް ސްޓޭޑިއަމް ބޮޑުކޮށް މަރާމާތު ކުރިފަހުން އެމެރިކާގެ ރައީސް ޑޮނަލްޑް ޓްރަމްޕާއި ބޮޑު ވަޒީރު ނަރެންދުރަ މޯދީ ވަނީ މިދިޔަ އަހަރު، އެތަން ރަސްމީކޮށް ހުޅުއްވައި ދެއްވާފައެވެ. އެކަމަކު ހަމަ އެސްޓޭޑިއަމްގެ ނަންބަދަލުކޮށް ބުދަދުވަހު އެ ސްޓޭޑިއަމް އިންޑިއާގެ ރައީސް ރާމްނާތު ކޯވިންދު ވަނީ ހުޅުއްވައިދެއްވާފައެވެ.


Sudan ge 29 jaasoos aka maruge hukum ihvaifi\nއަނިޔާކޮށް މަރާލި ޓީޗަރަށް އިންސާފު ހޯދައި ދިނުމަށް ކުރި މުޒާހަރާ- މިމަރާ ގުޅިގެން 29 މީހަކަށް ވަނީ މަރުގެ ހުކުމް އިއްވާފަ-\nސޫދާނުގެ ސިޔާސީ ލީޑަރަކާ ދެކޮޅަށް ކުރި މުޒާހަރާއެއްގައި ބައިވެރިވި ޓީޗަރަކު މަރާލި ސޫދާނުގެ 29 ޖާސޫސަކަށް މަރުގެ ހުކުމް އިއްވައިފި އެވެ.\nމި 29 މީހުނަށް މަރުގެ ހުކުމް އިއްވާފައި ވަނީ އިއްޔެގެ ވަގުތެއްގަ އެވެ. އެ މީހުން ޓީޗަރު މަރާލާފައި ވަނީ ޑިޓެންޝަން ސެންޓަރުގައި ބަންދުގެ ހުރި ދުވަސްވަރު ތަޅައި އަނިޔާ ކޮށްގެންނެވެ. އެ ގައުމުގެ 29 ޖާސޫސަކަށް މަރުގެ ހުކުމް އިއްވުމުގެ އިތުރުން ހަތަރު ޖަސޫސަކަށް ވަނީ ބައިވެރިވި ކަމުގެ ތުހުމަތުކޮށް ދައުވާ އުފުލާފަ އެވެ.\nޓިޗަރުގެ މަރުގެ މައްސަލަ ފެންމަތިވުމާއެކު ޖާސޫސުން ބުނެފައި ވަނީ އޭނާ މަރުވެފައިވަނީ ވިހަ ވެގެން ކަމަށެވެ. ނަމަވެސް މައްސަލައިގެ ތަހުގީގުގެ ތެރެއިން ޓިޗަރަށް އަނިޔާ ކުރިކަން ވަނީ ފަޅާ އަރައިފަ އެވެ. އެއާއެކު ޓީޗަރަށް އިންސާފު ހޯދުމަށް ގޮވާލާއި ސޫދާނުގެ އެކި ހިސާބުތަކުގައި މުޒާހަރާތައް ކުރިއަށް ގެންދިޔަ އެވެ. ހުކުމް އިއްވުމަށް 29 މީހުން ކޯޓަށް ގެންދިޔައިއިރު ވެސް މުޒާހަރާގެ ބައިވެރިން ގޮވަމުން ދިޔައީ އެންމެނަށް މަރުގެ ހުކުމް އިއްވުމަށެވެ. ކޯޓުން ވަނީ 29 މީހުން ދަން ޖައްސައިގެން މަރަން ހުކުމް ކޮށްފަ އެވެ.\nސިޔާސީ ލީޑަރާ ދެކޮޅަށް ކުރި މުޒާހަރާގައި އިތުރު 177 މީހަކު ވަނީ މަރުވެފަ އެވެ. އެއީ މުޒާހަރާ ތެރެއިންނާއި ހައްޔަރުގައި ހުއްޓަ އެވެ. އިރާނުގެ ރައީސް އުފެއްދި ހާއްސަ ތަހުގީގީ ޓީމަކުން ދަނީ މި ހުރިހާ މަރުގެ މައްސަލައެއް މިހާރު ބަލަމުންނެވެ.


ހީވޭ ކަލާވާހެން-36 | Esfiya - Dhivehi Vaahaka Site\nފަނޑު އަލިކަމެއް ވެރިވެފައިވާ އެކޮޓަރީގެ ދޮރު މަޑު މަޑުން ހުޅުވާލަމުން ދަޔާން އެތެރެއަށް ވަނެވެ. އޭނާގެ ކޮންމެ ހަރަކާތެއްގައި ވަނީ ފަރުވާތެރިކަމެވެ. މަޑު މަޑުން ކޮޓަރީގެ ދޮރު ޖެހުމަށްފަހު އޭނާ ކޮޓަރިއަށް ނަޒަރު ހިންގާލިއެވެ. އެނދުގައި ނިދާފައި އޮތް އޭނާގެ ދަރިފުޅަށް ބަލަހައްޓައިގެން ދަޔާން އިރުކޮޅަކު ހުއްޓެވެ. އެކުއްޖާ ލަމުންދިޔަ ކޮންމެ ނޭވާއެއް ގުނަމުންދިޔަފަދައެވެ. އިރުކޮޅަކު އެގޮތުގައި ހުރުމަށްފަހު ދަޔާން އައިސް އެލީގެ މަގަތުން އެނދުގައި އޮށޯތެވެ. މަޑު މަޑުން އެލީގެ ނިތްކުރީގައި ތުންފަތް ޖައްސާލިއެވެ. އެކުއްޖާއަށް ބައްޕަގެ ވަސްދުވީ ކަންނޭނގެއެވެ. ނިދީގެ ތެރޭގައި ފުރުޅެލަމުން ދަޔާންގެ މޭގައި ބޮނޑިވެލިއެވެ. ދަރިފުޅުގެ ނޭވާގެ އަޑު އަހަން އޮތް ދަޔާންގެ ދެލޯ މަރާލިއެވެ. އިރުކޮޅެއްގެ ކުރިން ފެނުނު ހުވަފެން އޭނާގެ ސިކުނޑިއަށް އެހިނދު ވެރިވީ ދުރު ހަނދާނެއްގެ ގޮތުގައެވެ.\nދެފަހަރަކު އެސްފިޔަ ޖަހާލަމުން ދަޔާން އޭނާގެ ލޯހުޅުވާލިއެވެ. ފިނި ފިނި އަތެއްގެ އިޙްސާސް ކުރެވުމުންނެވެ. އެހިނދު އެލީގެ އަތް އޭނާގެ ކޯތާފަތުގައި ބާއްވާލެވިފައިވާތަން ފެނުނެވެ. އެލީވެސް އެހޭލީ ދެންމެކަން އެމޫނުމަތީގައިވާ ނިދީގެ އަސަރުން ފާޅުވަމުންދެއެވެ. އެންމެ ކުޑަ އިރުއްސުރެ އަވަހަށް ނިދުމަށްފަހު ފަތިހާ ހޭލަން ދަޔާން ވަނީ އޭނާގެ ދަރިފުޅަށް އާދަކޮށްދީފައެވެ.\n” ގުޑް މޯނިންގް ސަން ޝައިން..” ދަޔާން އެލީގެ ކުޑަ ކުޑަ އަތުގައި ބޮސްދެމުން އޭނާގެ ބަރުވެފައިވާ ނިދި އަޑުން ބުނެލިއެވެ. ބަރު އެސްފިޔަތަކާއެކު ދެލޯ މަރާލަމުން އާފުރުނު އޭނާގެ ދަރިފުޅަށް ބަލަން އޮވެ ދަޔާން އެލީގެ ޝަހާދަތް އިނގިލި ދެތުންފަތް ދޭތެރޭ ބައްދާލުމާއެކު އެލީގެ ހުނުމުގެ އަޑު ކޮޓަރީގައި ފެތުރިގެން ދިޔައެވެ.\nއެއާއެކު ދަޔާން އެނދުން ތެދުވެލަމުން އެލީގެ މޫނުގެ އެތައް މިތާ ބޮސްދޭން ފެށިއެވެ. ދަޔާން އެލީ ދޫކޮށްލީ ހެމުން ހެމުންގޮސް ނޭވާ ހިނދުމުންނެވެ. އޭރު އެލީގެ މޫނުން ކުޑަ އިރުކޮޅެއްކުރިން ފެނުނު ނިދީގެ އަސަރު މުޅިން ފިލައިގެން ގޮސްފިއެވެ.\nއޮފީހަށް ދިޔުމަށް ތައްޔާރުވެގެން ކޮޓަރިން ނިކުން ދަޔާން މިސްރާބުޖެހީ ކާގެއާ ދިމާއަށެވެ. ސައި ބޯހިތް ނެތުމުން ތިރިއަށް ސައިބޯން ދިޔުމުގެ ވިސްނުން އޭނާ ދޫކޮށްލިއެވެ. މަތީ ފަންގިފިލާގައި ކައްކާ ކެވޭނެހެން ހެދިފައި ހުރި ކާގެއަށް ވަނުމާއެކު، ކޮފީ މެޗިން ދޮށުގައި ހުއްޓިގެން ހުރި ލިލިއަން އޭނާގެ ލޮލުގައި އަޅައިގަތެވެ. މީހެއްގެ ހިލަން ވެގެން ކަންނޭނގެއެވެ. ލިލިއަން ފަހަތަށް ބަލައިލިއެވެ. ދަޔާން ފެނުމާއެކު ލިލިއަންގެ ދެލޯ ބޮޑުވެގެން ދިޔައެވެ. އޭނާއަށް އަދިވެސް ދަޔާންގެ ހަޤީޤަތަށް ނަފްސު ހޭނުވިފައިނުވަނީއެވެ. މޫނު މައްޗަށް ވެރިވި ކުލަވަރު ނުހަނު އަވަހަށް ލިލިއަން ފޮރުވާލުމަށްފަހު ޖޯޑަށް ކޮފީ އެޅުމައިގެން ހަރަކާތްތެރިވިއެވެ.\n” ކޮފީއެއް ހަދައިދެންތަ..؟” ދަޔާން ކިޗެން އައިލެންޑްގައި އިށީނުމުން ލިލިއަން އަށް ނާހާލާ ހިތްހަމައެއް ނުޖެހުނެވެ.\n” އަހަރެން އަމިއްލައަށް ހަދާލަފާނަން..” ދަޔާން ދެފަރާތަށް ބޯ ހޫރުވާލަމުން އިންކާރު ކުރިއެވެ.\nކުއްލިއަކަށް ހިތަށް މާޔޫސްކަން ލިބުނީ ކީއްވެކަމެއްނޭނގެއެވެ. އެކަމާ ނުވިސްނާ އަވަސް އަވަހަށް ކޮފީ ހިފައިގެން ލިލިއަން މިސްރާބުޖެހީ ކޮޓަރިއަށެވެ. ދިޔާން އަދިވެސް ތައްޔާރުވެ ނުނިމޭތީއެވެ. ގަޑިއަށް ތައްޔާތުވުމަކީ ދިޔާން އަށް އަތުން ގުނާލެވޭހާ މަދުފަހަރަކު ކުރެވޭ ކަމެކެވެ. އެކަން ރަނގަޅު ކުރުވުމަަށް ފަތިހާ ދިޔާން އަށް ގޮވޭތޯ ލިލިއަން މަސައްކަތް ކުރެއެވެ. އެހެނަސް އޭނާ ކުރަމުންދާ މަސައްކަތް ފޫނެއް ފަޔަކަށް ފެންފުރުމެކޭ އެއްފަދައެވެ. ގިނަ ދުވަސް ދުވަހު ފަތިސް ނަމާދު ކުރެވޭ މޫސުމުގައިވެސް ދިޔާން އަކަށް ނުހޭލެވެއެވެ. އެއީ ލިލިއަން އެންމެ މާޔޫސްވެ ދެރަވާ ކަންތަކެވެ.\nދެބެއިން ގެއިން ނުކުމެ ކާރާ ދިމާަައަށް މިސްރާބުޖެހިއެވެ.\n” އޮފީހުން ދިމާކުރޭ..” ދިޔާން ކާރަށް އަރަމުން ބުނެލުމަށްފަހު ކާރުގެ ދޮރުފަތް ލައްޕާލަމުން އިންޖީނު ހިންގާލިއެވެ. ކާރާ ދިމާއަށް އެޅިފިޔަވަޅުމަތީ ހުއްޓިގެން ހުރި ދަޔާން ކާރު ދުއްވާލި ދިމާއަށް ނަޒަރު ހުއްޓާލައިގެން ހުއްޓެވެ.\nއޭނާގެ އަތުގައި ކާރު ނެތީކީނޫނެވެ. އެކަމަކު އޭނާ ހުރީ ކޮއްކޮ އާ އެކު ދަތުރުކޮށްލާ ދެމެދުގައި ހީނަރުވެފައިވާ ގުޅުން ބަދަހިކޮށް ވާހަކަ ދައްކާލަން ނިންމައިގެންނެވެ. ލިބުނު މާޔޫސްކަން ދަޔާންގެ މޫނުމަތިން ހާމައަށް ފެންނަން ހުއްޓެވެ. ތިރިބަލާލަމުން ދެޖީބަށް އަތްޖަހާލައިގެން ހުރެ ފަހަތަށް އެނބުރި އޭނާގެ އަމިއްލަ ކާރާ ދިމާއަށް ދަޔާން މިސްރާބު ޖެހިއެވެ.\nކޮމްޕެނީގެ ކާރު ޕާކުކުރުމަށް ހަމަޖެހިފައިވާ ޕާކިންގް ލޮޓްގައި ކާރު ޕާކު ކުރުމަށްފަހު ދަޔާން ފޭބިއެވެ. އޭރު ދިޔާންވެސް ކާރުން ނުކުންނަނީއެވެ. ދެމީހުން އެކީގައި ލިފްޓަށް އެރުމަށްފަހު ދިހަވަނަ ފްލޯރ އަށް ފިއްތާލިއެވެ.\n“ދުވަހުގެ ތާވަލު އަހަރެންގެ ޕީއޭ ފޮނުވާލާނެ.. މިއަދު އެބައޮތް ޝެއަރ ހޯލްޑަރުންގެ މީޓިންގް އެއްވެސް.. ” ދިޔާން އޭނާގެ ފޯނަށް ބަލާލުމަށްފަހު ބުނުމުން ދަޔާން ބޯ ޖަހާލިއެވެ.\nލިފްޓު ހުޅުވުމާއެކު ދެމީހުންވެސް ނިކުތެވެ. ލިފްޓު ކައިރީ ދިޔާންގެ އިންތިޒާރުގައި ހުރި އޭނަަގެ ޕީއޭ ހަމްޒާގެ ދެލޯ ބޮޑުވެގެން ދިޔައެވެ. މޫނުމަތިން ލޭގެ ކުލަ އޮއްސިގެން ދިޔައިރު ގަދަ ކަމުން ހިންދިރުވާލިއެވެ. އޮފީހަށް ދަޔާން އަންނަކަމުގެ ހިލަމެއް އޭނާއަށް ވެފައި ނެތީ ކަންނޭނގެއެވެ.\nމި.. މިސްޓަރ ކޭ..” އޭނާ އުނދަގުލުން ހިންދިރުވާލަމުން ބުނެލިއެވެ.\nދަޔާން ލުއި ހިނިތުންވުމަކާއެކު ބޯ ޖަހާލިއެވެ. އެއަށްފަހު ދިޔާން އަށް ބަލައިލުމަށްފަހު އޭނާ މިސްރާބު ޖެހީ އޭނާގެ ކެބިން އާ ދިމާއަަށެވެ. އިމާރާތުގެ ދިހަ ވަނަ ފަންގިފިލާއަކީ އޭނަައަށާއި ދިޔާން އަށް ހާއްސަކުރެވިފައިވާ ފަންގިފިލާއެކެވެ.\nދަޔާން ދިޔަ ދިމާއަށް ބަލަހައްޓައިގެން ހުރި ދިޔާން ހަމްޒާގެ މޫނަށް ކުއްލިއަކަށް ބަލައިލިއެވެ. އެ މޫނުގައި އެއްވެސް ވަރެއްގެ ހިނިތުންވުމެއް ފެންނާކަށް ނެތެވެ.\n” އަހަރެންގެ ކެބިން އަށް އާދޭ!” ދިޔާން ހަރުކަށި ކަމާއެކު އަމުރު ކޮށްލުމަށްފަހު ބާރު ހިނގުމުގައި އޭނާގެ ކެބިން އާ ދިމާއަށް މިސްރާބުޖެހިއެވެ.\nހަމްޒާއަށް ކެބިންގެ ދޮރު ހުޅުވާލެވުނުއިރު ހާސްކަމާއެކު ދެފަރާތަށް ހިނގަމުން ދިޔަ އޭނާގެ ބޮސް ފެނުމުން މޫނުމައްޗަށް ހާސްކަން ވެރިވިއެވެ. ދިޔާން އަށް އޭނާގެ ޕީއޭ ފެނުމާއެކު ހިނގުން މަަޑު ކޮއްލަމުން ހަމްޒާއާ ދިމާ ބަލައިލިއެވެ.\n” ފުރަތަމަ ފަހަރު ކަމަށް.. މި ދޫކޮށްލަނީ.. އެކަމަކު.. ދެވަނަ ފަހަރަށް ދަޔާން އަށް ޝައްކު ކުރެވޭ ކަމެއް ކޮއްފިއްޔާ ވަޒީފާ ގެއްލޭނެ ކަން ހަނދާން ކުރާތި..!” ދިޔާން އިންޒާރެއް އިއްވާލިއެވެ.\n” ސޮރީ ސަރ އަޅުގަނޑު.. އަޅުގަނޑަކަށް ނޭނގެ މިސްޓަރ ކޭ ދުރުވާނެކަމެއް..” ހަމްޒާ އިސްޖަހާލަމުން ބުނެލިއެވެ.\n” ދިޔާން އޭނާގެ އިސްތަށިގަނޑުގައި އަތުން ފުނާ އަޅާލިއެވެ. ނަފްސު ހަމަޖައްސާލުމަށް ފުންނޭވާއެއް ދޫކޮށްލިއެވެ.\n“ދެން އެކަން ހަނދާން ނައްތާލާ.. ދެންވެސް ދަޔާން އަށް ޝައްކުވާފަދަ ގޮތަކަށް ހަރަކާތްތައް ނުބަހައްޓާތި.. އާދައިގެ ގޮތަކަށް އަހަންނާ މުޢާމަލާތް ކުރާގޮތައް ކަންކަން ކުރީމަ ހުންނާނީ ރަނގަޅަށް..” ދިޔާން ބުންޏެވެ.\nމިއަދުގެ ތާވަލު ދަޔާން އާ ހަވާލު ކޮއްލާތި.. އަހަރެން ދެންމެ މިދެއްކި ވާހަކަ ހަނދާނުގަ ބަހައްޓާތި..” ދިޔާން ބުނެލިއެވެ.\nއޭނާގެ ޕީއޭ ބޯ ޖަހާލުމަށްފަހު ކެބިން އިން ނިކުމެގެން ދިޔައެވެ.\nގޮނޑީގައި ބުރަކަށި ޖައްސާލަމުން ދިޔާން ދެލޯ މަރާލިއެވެ. ނިއްކުރީގައި އަތް ހާކާލަމުން ބޮލުގައި އުފެދިފައިވާ ރިހުން ކުޑަ ކުރެވޭތޯ މަސައްކަތް ކުރިއެވެ.\nއެހެނަސް އޭނާގެ ޚިޔާލުތައް ފުރާލީ މިހުރިހާ ދުވަހު އޭނާ ފިލަން މަސައްކަތް ކުރަމުން ދިޔަ ހަޤީޤަތެވެ. އެ ހަޤީޤަތުން މިންޖުވާން މަސައްކަތް ކޮށްކޮށް އޭނަަގެ ނަފްސު ވަރުބަލިވެއްޖެއެވެ. ދަޔާންގެ އެނބުރި އައުމާއެކު އެކަން ވެފައިވީ އިތުރު ވޭނަކަށެވެ.\nހަތަރު އަހަރު ކުރި.\nއާދައިގެ ހިނގުމެއްގައި ހިނގާފައި އައި ދިޔާން ކެބިންގެ ދޮުރު ހުޅުވާލިއެވެ. މޭޒުދޮށުގައި އެގްޒެކެޓިވް ގޮނޑީގައި އިށީނދެ އިން ޒުވާނާ ކުރަން ހުރި މަސައްކަތް ހުއްޓާލަމުން އިސް އުފުލާ ބަލައިލިއެވެ. ދެމީހުންނާ ބައްދަލު ކުރީ އެއް ސޫރައެކެވެ. ކުރިމަތީގައި ބަހައްޓާލެވިފައިވާ ބުރުސޫރަ ބަލާ ލޯގަނޑެއް ފަދައެވެ.\n” އައިމް ޑޫމްޑް..” އަނގައިން އަޑެއް ލައްވާލަމުން ދިޔާން އައިސް ކެބިންގެ އެއްފަރާތުގައި ހުރި ސޯފާ ސެޓެއްް ޖެހިގަތެވެ.\n” ކިހިނެއްވީ މިހާރު.. ލެޓް މީ ގެސް.. ރިސޯޓަކަށް ދާން އޮތް ޓްރިޕެއް ކެންސަލް ވީތަ..؟ ނުވަތަ އާކޭޑުން ކުޅުނު ގޭމަކުން ބަލިވީތަ..؟ ނޫނީ އިއްޔެ ރައްޓެހިވި އަންހެން ކުއްޖާ ރުޅިވީތަ..؟” ދަޔާންގެ އަޑުގައިވަނީ ސަމާސާއެވެ. އެހެނަސް އޭނާއަށް ބަލައިލި ދިޔާން ދެލޯ އަޅާލިއެވެ.\n‘ އެއްވެސް މަޖައެއް ނޫން އިނގޭ ބްރޯ..” ދިޔާން ސޯފާގައި ހަމަޖެހިލަމުން ބުނެލިއެވެ.\n” ސޮރީ ސޮރީ.. ދެންވެސް ވީގޮތް ބުނެބަލަ.. އޭރުންނެންނު އެނގޭނީ..” ދަޔާން ހަތިޔާރު ބެހެއްޓީކަން ދައްކާލަމުން ބުނެލިއެވެ.\n” ބައްޕަ އަހަރެން ފާޑެއްގެ ރަށަކަށް ފޮނުވަން އުޅެނީ.. އެނގެ އެންނު ސަރުކާރުގެ ފަރާތުން މިހާރު ހައުސިންގް ޔުނިޓްގެ މަސައްކަތް ކުރާ ރަށް.. އަހަރެން އެ ޕްރޮޖެކްޓް ކުރިއަށް ދާގޮތް ބަލަން ދާންވީއޯ.. ޒިންމާދާރު ކުރުވާށޯ.. ނޭނގެ ދެން އަހަންނަކަށް.. ބީބީ ބުނެބަލަ.. އަހަރެން ވަކި ރެސްޕޮންސިބަލް އެއް ނޫންތަ މިހާރު..؟” ދިޔާން ދެއަތް އުފުލާލަމުން އަހާލި ގޮތުން ދަޔާންގެ ގާތަށް ހިނިއަންނަނ\nގޮތްވިއެވެ. އެހެނަސް ދިޔާން ރުޅި އައިސްދާނެތީ އަވަސް އަވަހަށް ތުންފަތް ބައްދާލިއެވެ.\n” ޑޭން ކައިރި ބުނަންތަ ވާހަކައެއް ބޭބެގެ ހައިސިއްޔަތުން.. ” ދަޔާން ގޮނޑިން ތެދުވެގެން އައިސް ދިޔާންގެ ކައިރީ އެކަކަށް އިށީނދެވޭނެހެން ހުރި ސޯފާ ގޮނޑީގައި ހަމަޖެހިލިއެވެ.\n” އަހަރެމެންގެ ބައްޕަ މިބކޮމްޕެނީ އުފެއްދީ އަހަރެމެން ވަރަށް ކުޑައިރު.. އޭރުއްސުރެ ބައްޕަ އެ މަސައްކަތް ކުރަނީ އަހަރެމެންނަށްޓަކައި.. އަހަރެމެން ދެބެއިންނަށް ތަނަވަސް ފަސޭހަ ދިރިއުޅުމެއް ހޯދައިދޭން.. އަހަރެމެން ދެމީހުން އަތުން ފައިން އެއްވެސް މަސައްކަތެއް ނުކޮށްވެސް ދިރިއުޅެވޭނެ ތަނަވަސްކަން ﷲގެ އިރާދަ ފުޅުން އަހަރެމެންނަށް މިހާރު ލިބިއްޖެ.. އެކަމަކު އެއީ އެއް ނޫނެންނު ދިރިއުޅުމަކީ.. އަހަރެން ދުވަހަކުވެސް ހަނދާނެއް ނުނެތޭނެ ބައްޕަ ބުނިވާހަކަ.. މި މުޅި ކޮމްޕެނީ އަކީ އަހަރެމެން ދެމީހުންނޭ.. އެކަން ކޮމްޕެނީގެ ނަމުންވެސް ފެންނާނެ.. ކޭ އެންޑް ޑަބްލިޔު.. އެއީ އަހަރެމެން ދެމީހުން.. ބައްޕަ އެހާ ބުރަ މަސައްކަތުން ނަގާ ކޮޅަށްޖެހި މަސައްކަތެއް ހަލާކު ކޮއްލާ ބަޔަކީ އަހަރެމެންނަށް ވާކަށް އަހަރެން ބޭނުމެއްނޫން. ޒިންމާދާރު ވުމަކީ ހަމައެކަނި ކޮންމެ ދުވަހަކު ގަޑި ނުޖެހި އޮފީހަށް އައުމެއް ނޫން.. ކުރާ ކޮންމެ މަސައްކަތެއްވެސް ފަރުވާތެރި ކަމާއެކު އެކަމެއް ކުރާ ހިތުން ކުރުން.. ޑޭން އެބަޖެހޭ މިހާރު ތިއުޅޭ ކެއަރ ފްރީގޮތް ދޫކޮށްލަން.. މިބުނީ ރައްޓެހިންނާއެކު މަޖާ ނުކުރާށެކޭވެސް ނޫން.. ދުވާލުދާ ހަތަރު ދަމު ވަޒީފާގެ މަސައްކަތުގެ ހޭދަ ކޮއްލުމަކީވެސް ރަނގަޅު ގޮތެއް ނޫން.. ދަސްކުރަންވީ ކަމަކީ ޕްރޮފެޝަނަލް ލައިފް އާ ޕާސަނަލް ލައިފް ބެލެންސް ކުރަން.. ” ދަޔާން ދެއަތް ޖޯޑުކޮށް ގެނެސް ދަތް ދޮޅީގައި ވިއްދާލިއެވެ.\n” ވާހް.. ބީބީ ހަމަ ބައްޕައެކޭ ތަފާތެއް ނެތް..” އަނގައަށް ގޮތެއް ހަދާލަމުން ދިޔާން ބުނުމާއެކު ދަޔާން ހިނިގަނޑެއް ޖަހާލިއެވެ.\n” އެކަމަކުވެސް ބްރޯ.. އަހަރެން އެ ރަށަށް ދާކަށް ބޭނުމެއް ނޫން.. އަހަރެން މިހާރުވެސް މި މަސައްކަތް ކުރަނީއޭ މި ވަޒީފާއަށް އިތުރަށް ފޯކަސް ކުރެވޭތޯ.. ބަޓް އައިލެންޑް ލައިފް؟؟ އައި ކާންޓް.. ދެޓްސް ޓޫ މަޗް އޮފް އަ ބިގް ލީޕް..!” ދިޔާން ކުޑަ ކުއްޖެއްހެން ކުސްތަޅާލިއެވެ.\n” ކިހިނެއް އިނގެނީ. ޑޭންގެ ތި ދަތުރު ހަނދާނުން ފޮހެލަން ދަތި ވަރަށް ހާއްސަ ދަތުރަކަަށްވެސް ވެދާނެ އެންނު..” ދަޔާން މަސައްކަތް ކުރުވީ އޭނާގެ ކޮއްކޮގެ ވިސްނުން ބަދަލު ކުރުމަށެވެ.\n” ލޮލް.. ހަނދާނުން ފޮހެލަން ދަތިވާނެ ގޮސް އެއަރާ ހޫނުން މަރުވީމަވެސް..” ދިޔާން ދެލޯ މައްޗަށް ހިންގާލިއެވެ.\nދަޔާން އަށް އަނެއްކާވެސް ހީލެވުނެވެ.\n” ދެން ބޭބެ ތިކަމުގަ ކޮއްދޭންވީ ކޮންކަމެއް.. އިނގެ އެންނު ބައްޕަ ކަމެއް ވަކި ގޮތަކަށް ނިންމައިފިއްޔާ ބަދަލު ނުކުރާނެކަން.. އަނެއްކޮޅުން އަހަރެންވެސް އެބަޖެހޭ ރާއްޖޭން ބޭރަށް ދާން ދުވަސްކޮޅަކަށް..” ދަޔާން ވިސްނަމުން ބުނެލިއެވެ.\n” އަހް.. ދެން ނެތްތަ ހަމަ އިތުރު ގޮތެއް..” ދިޔާން އަށް އިތުރަށް ވާހަކަ ނުދެއްކެނީސް ދޮރު ހުޅުވިގެން ދިޔައެވެ.\n“މިސްޓަރ ކޭ.” ވަދެގެން އައި ޒުވާނާ އޭނާ ހިފަހައްޓައިގެން ހުރި ގަނޑުތަކުން ނަޒަރު ވަކިކޮއްލަމުން ބަލައިލިއެވެ. ސޯފާގައި އިށީނދެގެން ތިބި ދެޒުވާނުންނަށް ވަކި ވަކިން އޭނާއަށް ބަލައިލެވުނެވެ. އެސްފިޔަ ޖަހާލަމުން އެ ޢަމަލު އޭނާ ތަކުރާރު ކޮއްލިއެވެ.\n” މި.. މިސްޓަރ ކޭ..؟؟” އޭނާއަށް އެތަނުން ދަޔާން އާ ދިޔާން ވަކިކުރާކަށް ނޭނގުނެވެ. ފަހަރަކު މީހެއްގެ މޫނަަސް ބަލަން ހުރި އެ ޒުވާނާގެ ނިއްކުރީގައި ދާތިކިތައް ވިދަން ފެށިއެވެ. މިނޫނަސް އޭނާއަށް ނިބޫއިން ފެނިފައި ވެއެވެ. އެހެނަސް ސޯފާގައި ތިބި ދެބެއިންގެ މޫނުން އޭނާއަށް ކުޑަވެސް ތަފާތެއް ނުފެންނަނީއެވެ. އިސްތަށިގަނޑުގެ ސްޓައިލް ކުރުމުން ފެށިގެން މޫނުމަތީގެ ކޮންމެ ތަފްސީލެއްގައިވެސް ވަނީ އެއްގޮތް ކަމެވެ.\nއޮޅުން އަރާފައި ހުރި ޒުވާނާގެ ހަރަކާތްތަކަށް ބަލަން މަޖާވެފައި އިން ދިޔާންގެ ދެލޯ ވިދާލީ ސިކުނޑިއަށް އައި މޮޅު ޚިޔާލަކުންނެވެ.\nSalaam readers. Furathama ves mi part upload kohlevunuleh lasvi kamahtakai hurihaa readers kibain ma’aafah edhen.. Dhevana kamakah readers ge v gina comments ah reply nudhevunu kamahtakai ma’aafah edhen. Ekamakuves hurihaa readers ge comment ves wonder kiyan. Story ah support dhehvaa hurihaa faraaithakah shukuriyaa. Enjoy reading☺❤❤\n..ހާދައޭ ބޭނުމީ ކަލާ.. ( ހަތްވަނަ ބައި )\nލޯބި އެހެނަސް… ފެށުން\nހިތާމަ އެހެނިހެން ލޯބި January 25, 2018\nތިން ލަފްޒުން (11)\nހިތާމަ އެހެނިހެން ލޯބި November 5, 2020\nހިތާމަ އެހެނިހެން ލޯބި November 4, 2017


Dhoani hijack kuri mahsalaigai hahyarukuri 16 meehun dhookohli mahsala isthiunaaf kuranee – Iru\nދޯނި ހައިޖެކްކުރި މައްސަލައިގައި ހައްޔަރުކުރި 16 މީހުން ދޫކޮށްލި މައްސަލަ އިސްތިއުނާފް ކުރަނީ\nލ. ވަޑިނޮޅި ކައިރީ އެން ހިފަން އުޅެނިކޮށް ތޫނު އެއްޗެއްސާއި އެކު “ފަސްކުރި” ދޯންޏަށް އެރި މައްސަލައާ ގުޅިގެން ހައްޔަރުކުރި 16 މީހުން ވެސް ދޫކޮށްލައިފިއެވެ.\nފުލުހުން ބުނީ އެމީހުން ދޫކޮށްލީ އެމީހުންގެ ބަންދާއި މެދު ގޮތެއް ނިންމުމަށް ކޯޓަށް ހާޒިރުކުރުމުން ކަމަށެވެ. އަދި އެމީހުން ދޫކޮށްލި މައްސަލަ އިސްތިއުނާފް ކޮށްދިނުމަށް ޕީޖީ އޮފީހުގައި އެދިފައިވާނެ ކަމަށް ފުލުހުން ބުނެއެވެ.\nމި މައްސަލައިގައި ވަށައިގެންވާ ހުރިހާ ކަމެއް ވެސް ތަހުގީގު ތެރެއިން ބެލިގެންދާނެ ކަމަށް ފުލުހުން ބުނެއެވެ. އަދި މިފަދަ ކަންކަމުގައި ފުލުހުން އަމަލުކުރާ އުސޫލުތަކާ ހިލާފަށް އެއްވެސް ކަމެއް ގޮސްފައިވާނަމަ އެކަމެއް ފުލުހުންގެ ޕްރޮފެޝަނަލް ސްޓޭންޑާޑްސް ކޮމާންޑަށް ނުވަތަ ނޭޝަނަލް އިންޓަގްރިޓީ ކޮމިޝަނަށް ހުށަހެޅުމަށް ފުލުހުން ވަނީ އެދިފައެވެ.\nމީގެ އިތުރުން ފުލުހުންގެ އިދާރާއިން ވިދާޅުވީ، ކޯޓުން މައްސަލައިގައި ހިމެނޭ އެންމެން ދޫކޮށްލި މައްސަލަ އިސްތިއުނާފު ކުރުމަށް އެދި ޕީޖީ ގައި ދަންނަވާފައި ވާނެ ކަމަށެވެ.\nދޯނި ހައިޖެކް ކުރިކަމަށް ދޯނީގެ ފަޅުވެރިން ބުނަމުންދިޔަ ނަމަވެސް، ދޯނީގެ ވެރިފަރާތުން ވަނީ އެކަން ދޮގު ކޮށްފައެވެ. ދޯނީގެ ވެރިފަރާތުން ބުނެފައިވަނީ، ދޯންޏަށް ދައްކަންޖެހޭ ފައިސާ ނުދައްކާ2އަހަރު ވެފައިވާ ކަމަށާއި، އެހެން ކަމުން ލ. އަތޮޅަށް ދޯނި ވަނުމުން ސުލްހަވެރި ކަމާއި އެކު ދޯންޏާއި ހަވާލުވީ ކަމަށެވެ. އަދި އެރޭ ދޯންޏާއި ހަވާލުވާން ދިޔައިރު ފުލުހުންނާއި ވެސް އެކަން ހިއްސާކުރަމުން ދިޔަ ކަމަށާއި، އެއްވެސް ކަހަލަ ހަމަނުޖެހުމެއް ހިނގާފައި ނުވާނެ ކަމަށެވެ.\nމި ދޯންޏަކީ، ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ކުންފުންޏަކަށް7މިލިއަން ރުފިޔާ އަށް ވިއްކާފައިވާ ދޯންޏެއް ކަމަށާއި، އެހެން ނަމަވެސް ފުރަތަމަ ދެއްކި7ލައްކަ ރުފިޔާ ފިޔަވާ އެހެން ފައިސާއެއް ދޯނީގެ ވެރިފަރާތަށް ދީފައިނުވާކަމަށް ދޯނީގެ ވެރިފަރާތުން ވަނީ ބުނެފައެވެ.


Addu aa hospital alhan jeheynee ekamah kandaelhi bimugai: Council | Mihaaru\nއައްޑޫ އާ ހޮސްޕިޓަލް އަޅަން ޖެހޭނީ އެކަމަށް ކަނޑައެޅި ބިމުގައި: ކައުންސިލް\n16 އޯގަސްޓް 2016 - 17:23 24 comments\nކައުންސިލުން މިގޮތަށް ގޮވާލައިފައި ވަނީ އީސީސީ ހޮސްޕިޓަލަކަށް ބަދަލު ކުރުމަށް ކުރަން ޖެހޭ މަސައްކަތްތައް ފެށުމަށް ތައްޔާރުވަމުން އަންނަ ކަމަށް މިދިޔަ ހަފުތާގައި ހައުސިން މިނިސްޓްރީން ބުނެފައި ވަނިކޮށެވެ. އެ މިނިސްޓްރީން ވަނީ މި މަޝްރޫއަށް ކޮންސަލްޓެންސީ ދޭނެ ޕްރޮކިއުމަންޓް މެނޭޖަރެއް ހޯދަން އިއުލާން ވެސް ކޮށްފަ އެވެ.\nއައްޑޫ ސިޓީ ކައުންސިލުން ނެރުނު ނޫސް ބަޔާނެއްގައި ބުނީ އީސީސީގައި 100 އެނދުގެ ހޮސްޕިޓަލް ހަދާ ނަމަ އެއީ ރައްޔިތުން އިންތިހާއަށް ކަންބޮޑުވާ ކަމެއް ކަމަށެވެ.\n"ހޮސްޕިޓަލެއް އަޅުއްވައި ދެއްވާ ނަމަ ވާހަކަ ގިނަ ނުކުރައްވައި މިއަދުގެ ރައީސުލްޖުމްހުރިއްޔާގެ ރިޔާސީ ވައުދުތަކުގެ ތެރޭގައި ހިމެނޭ 100 އެނދުގެ ހޮސްޕިޓަލް، އެތަން އިމާރާތް ކުރަން ރަޖިސްޓްރީކޮށްފައިވާ ބިމުގައި ލަސްނުކުރައްވައި އިމާރާތް ކުރައްވަން ފެއްޓެވުމަށް ސަރުކާރަށް ގޮވާލަމެވެ." ބަޔާނުގައިވެ އެވެ.\nއީސީސީ: މިތަން ހޮސްޕިޓަލަކަށް ބަދަލު ކުރަން ސަރުކާރުން ވަނީ ނިންމާފައި. ފޮޓޯ: ކިއުންތެރިއެއް\nކައުންސިލުން ބުނިގޮތުގައި، އީސީސީ އަކީ އައްޑޫ ރައްޔިތުންގެ ފަހުރެކެވެ. އަދި އެތަން ނައްތާލުމަށް މަސައްކަތް ކުރުމަކީ ރައްޔިތުންނަށް ފުރައްސާރަ ކުރުން ކަމަށް ކައުންސިލުން ބުންޏެވެ. އަދި ސަރުކާރުން ކަންކަން ކުރަން އުޅެނީ "އަމާ ބުނީތީ ފަރަށްދާ އުސޫލުން" ކަމަށް ވެސް ކައުންސިލްގެ ބަޔާނުގައި ބުނެފައިވެ އެވެ.\n"އެހެންކަމުން އީސީސީ އާއި 100 އެނދުގެ ހޮސްޕިޓަލް ގުޅުވައި އައްޑޫގެ ރައްޔިތުންގެ ޖަޒުބާތުތަކަށް ސަރުކާރުން ފުރައްސާރަ ކުރައްވައި މަލާމާތް ކުރައްވަމުން ގެންދަވާ ގެންދެވުން ވަގުތުން ވަގުތަށް ހުއްޓަވާލެއްވުމަށް ސަރުކާރަށް ގޮވާލަމެވެ." ބަޔާނުގައި ވެ އެވެ.\nއާ ހޮސްޕިޓަލް އަޅާ ބިން ސާފު ކުރަން ފެށި ދުވަހު ހޮސްޕިޓަލްގެ ޕްލޭނާ ބެހޭ ގޮތުން މަޝްވަރާ ކުރަނީ.\nއައްޑޫ އާ ހޮސްޕިޓަލަކީ ސައުދީ ފަންޑް ފޮ ޑިވެލޮޕްމަންޓުން ދިން 12.5 މިލިއަން ޑޮލަރު އަދި އޯޕެކް ފަންޑް ފޮ ޑިވެލޮޕްމަންޓް (އޯފިޑް) އިން ދީފައިވާ 8.5 މިލިއަން ޑޮލަރުގެ ލޯނުގެ އެހީގައި އިމާރާތް ކުރަން ނިންމި ތަނެކެވެ.\nހައުސިން މިނިސްޓަރު ޑރ. މުހައްމަދު މުއިއްޒު ދައުލަތުގެ މީޑިއާ ޕީއެސްއެމަށް ދެއްވި އިންޓަވިއުއެއްގައި ވިދާޅުވެފައި ވަނީ އީސީސީ ހޮސްޕިޓަލަކަށް ބަދަލު ކުރުމުގެ މަސައްކަތް މި އަހަރުގެ ތެރޭގައި ފެށޭނެ ކަމަށެވެ. އަދި އެ މަޝްރޫއު ނިންމަން ނަގާނީ 18 ވަރަކަށް މަސް ކަމަށް ވިދާޅުވެފައިވެ އެވެ.\nއިތުރު ލިޔުންތައް އައްޑޫ އައްޑޫ ސިޓީ ކައުންސިލް ހައުސިން މިނިސްޓްރީ އައްޑޫ 100 އެނދުގެ ހޮސްޕިޓަލް


SunOnline: America ge sulhaige reyvumugai "aa Palestine eh": Report\nއެމެރިކާގެ ސުލްހައިގެ ރޭވުމުގައި "އާ ފަލަސްތީނެއް": ރިޕޯޓު\nރުގިއްޔާ މުހައްމަދު މޫސާ 09 May 2019, 12:34\nއެމެރިކާގެ ރައީސް ޑޮނަލްޑް ޓްރަމްޕާއި މުޝީރު ޖެރަޑް ކުޝްނާ އާއި އިސްރާއީލުގެ ބޮޑުވަޒީރު ބެންޖަމިން ނަތަންޔާހޫ -- ފޮޓޯ: ޑެއިލީ ސަބާހް\nގުދުސް (މެއި 9): ފަލަސްތީނާއި އިސްރާއީލުގެ މައްސަލައަށް ސުލްހަ ގެނައުމަށް، އެމެރިކާގެ ރައީސް ޑޮނަލްޑް ޓްރަމްޕްގެ ދަނބިދަރިކަލުން އަދި މުޝީރު ޖެރަޑް ކުޝްނާ އިސްވެ ހުންނަވައިގެން އެކުލަވާލާ ރޭވުމުގެ ތަފްސީލު ލީކުވެއްޖެ ކަމަށް އިސްރާއީލުގެ ނޫހަކުން ބުނެފި އެވެ.\nއިސްރާއީލްގެ ބޮޑުވަޒީރު ބެންޖަމިން ނަތަންޔާހޫއާ ގުޅުން އޮންނަ އިސްރާއީލް ހަޔޫމްއިން ޕަބްލިޝް ކުރި އެލިޔުންތަކަކީ ސައްހަ ލިޔުންތަކެއް ކަމަށް އެމެރިކާއިންވެސް، އިސްރާއިލުންވެސް އަދި ފަލަސްތީނުންވެސް ޔަގީންކޮށްދީފައި ނުވެ އެވެ. އެނޫހުން ބުނާ ގޮތުގައި ލީކުވި ލިޔުންތައް ވަނީ އިސްރާއީލުގެ ފޮރިން މިނިސްޓްރީގެ އޮފިޝަލުންނަށް ފެނިފަ އެވެ.\nއެނޫހުގައިވާ ގޮތުން އެޕްލޭނުގައި ހިމެނޭ ކަންތައްތަކުގެ ތެރޭގައި އިސްރާއީލާއި ޕަލަސްތީން ލިބަރޭޝަން އޯގަނައިޒޭޝަން (ޕީއެލްއޯ) އާއި ހަމާސްއާ ދެމެދު އެއްބަސްވުމެއްގައި ސޮއި ކުރުވުން ހިމެނެ އެވެ. އަދި އެއެއްބަސްވުމުގެ ދަށުން "އާ ފަލަސްތީން"އެއް އުފެދޭނެ އެވެ. އެއީ ޣައްޒާ އާއި ހުޅަނގު އައްސޭރި ހިމެނޭ ގޮތަށެވެ. ނަމަވެސް އާ ފަލަސްތީނުގެ ބިމުގައި، އިސްރާއީލުން ޔަހޫދީން ވަޒަންވެރިކޮށްފައިވާ ސަރަހައްދުތައް ނުހިމެނޭނެ އެވެ.\nއަދި ގުދުސް އިސްރާއީލާއި ފަލަސްތީނަށް ބަހާލުމުގެ ބަދަލުގައި، ގުދުސް ވާނީ އިސްރާއީލާއި ފަލަސްތީނުގެވެސް ވެރިރަށަށެވެ. އަދި ގުދުސްގައި ދިރިއުޅޭ އަރަބި އާބާދީ ވާނީ ފަލަސްތީނުގެ ރައްޔިތުންނަށެވެ.\nމީގެ އިތުރުން ޔަހޫދީންނަށް އަރަބިންގެ ގެތައް ނުގަނެވޭނެ އެވެ. އަދި އަރަބިންނަށް ޔަހޫދީންގެ ގެތަކެއް ނުގަނެވޭނެ އެވެ.\nއެމެރިކާއިން ހުށަހަޅާ އެއްބަސްވުމުގައި ހަމާސް އާއި ޕީއެލްއޯއިން ސޮއި ކުރަން ދެކޮޅު ހަދައިފި ނަމަ އެމެރިކާއިން ފަލަސްތީނަށް ދޭ މާލީ އެހީ ހުއްޓާލާނެ އެވެ. އަދި އެހެން ގައުމުތަކުންވެސް ފަލަސްތީނަށް އެހީ ދިނުން ހުއްޓުވާނެ އެވެ.\nމީގެ އިތުރުން އިސްރާއީލުން އެއްބަސްވުމުގައި ސޮއި ކުރަން ދެކޮޅު ހަދައިފި ނަމަ އެގައުމަށްވެސް އެމެރިކާއިން ދޭ އެހީ ހުއްޓާލާނެ އެވެ.\nއެމެރިކާގެ ސުލްހައިގެ ޕްލޭން ރަސްމީކޮށް ހާމަ ކުރަން ހަމަޖެހިފައި ވަނީ އަންނަ މަހުގަ އެވެ.


SunOnline:2aharu nuvaa kudhin mask elhuvun nurakkaatheri\nދެ އަހަރު ނުވާ ކުދިން މާސްކު އެޅުވުން ނުރައްކާތެރި\nއަހުމަދު ޖައިޝަން 26 May 2020, 21:51\nކޮވިޑް-19 އާ ގުޅިގެން މާސްކު އެޅުން އާންމުވެފައިވި ނަމަވެސް އުމުރުން ދެ އަހަރު ނުވާ ތުއްތުކުދިން މާސްކު ބޭނުންކުރުމަކީ ނުރައްކާތެރިކަމެއް ކަމަށް ޖަޕާނުގެ ޕީޑިއޭޓްރިކް އެސޯސިއޭޝަނުން ބުނެފިއެވެ.\nޖަޕާނުގެ ކޮރޯނާވައިރަސް ގައިޑްލައިންއިން ބާރުއަޅަނީ ހުރިހާ އެންމެންވެސް މާސްކް އެޅުމަށެވެ. އެހެންނަމަވެސް ޖަޕާނުގެ ކުޑަކުދީންގެ ޑޮކްޓަރުންގެ ބޮޑީއިން ބުނެފައިވަނީ ތުއްތުކުދިން މާސްކު އަޅުވައިގެން ނުވާނެ ކަމަށެވެ.\nއެގޮތުން ޑޮކްޓަރުން ބުނެފައިވަނީ މާސްކު އެޅުމުގެ ސަބަބުން ތުއްތުކުދިންނަށް ނޭވާލުމަށް ދަތިވާ ކަމަށެވެ. ނަތީޖާއެއްގެ ގޮތުން ކުއްޖާ ނޭވާ ހާސްވުން އެކަށީގެންވާ ކަމަށެވެ. އަދި ކުއްޖާގެ މޫނުގެ ކުލަ ބަދަލުވި ނަމަވެސް މާސްކުގެ ސަބަބުން ދެނެގަންނަން އުނދަގުވާނެ ކަމަށް ޑޮކްޓަރުން ބުނެއެވެ.\nއުމުރުން ދެ އަހަރުން ދަށުގެ ތުއްތު ކުދީންގެ ނޭވާލުމުގެ އެއާވޭ ހިމަވާނެއެވެ. އެހެންކަމުން މާސްކުގެ ސަބަބުން އެކުދީންނަށް ނޭވާލުމަށް އުނދަގުވެ، ފުއްޕާމޭއަށް އޭގެ އަސަރު ބޮޑުވާނެ ކަމަށް ޑޮކްޓަރުން ބުނެފައިވެއެވެ.\nޑޮކްޓަރުން ބުނެފައިވަނީ ކުޑަކުދިންނަށް ފަސޭހައިން ހޮޑުލެވޭ ބަޔަކަށްވުމުން މާސްކު އަޅައިގެން ހުއްޓައި ހޮޑުލެވުމުން އެކުދިން ހާސްވެ ނުރައްކާ ކުރިމަތިވުން އެކަށީގެންވާކަމަށެވެ.\nއުމުރުން ދެ އަހަރުން ދަށުގެ ކުޑަކުދީންނަކީ ވައިރަސް ޖެހުމުގެ ފުރުސަތު ކުޑަ ބައެއް ކަމަށްވުމުން އެފަރާތްތައް މާސްކު އެޅުވުން މުހިއްމު ނޫން ކަމަށް ޑޮކްޓަރުން އިރުޝާދު ދެއެވެ.\nކޮވިޑް-19 އާ ގުޅިގެން ޖަޕާނުގައި އިއުލާނުގައި ކޮށްފައިވާ ސިއްހީ ކުއްލި ނުރައްކަލުގެ ހާލަތު ވަނީ އިއްޔެ އުވާލާފައެވެ. މިދިޔަ އޭޕްރިލް މަހުގައި އިއުލާނުކުރި ސިއްހީ ކުއްލި ނުރައްކަލުގެ ހާލަތު އުވާލާފައިވަނީ ޖަޕާނުން ކޮވިޑް-19 އަށް ޕޮޒިޓިވްވާ މީހުންގެ އަދަދު ބޮޑުތަނުން ތިރިވެފައިވުމުންނެވެ.


SunOnline: ކާމިޔާބު ކަމާ އެކު ކޫއްޑު އަށް ޓެސްޓް ފްލައިޓް ޖައްސައިފި\nކާމިޔާބު ކަމާ އެކު ކޫއްޑު އަށް ޓެސްޓް ފްލައިޓް ޖައްސައިފި\nއަހުމަދު ސާއިލް އަލީ 08 Sep 2012, 14:11\nކޫއްޑޫން: އަހުމަދު ސާއިލު އަލީ\nގއ. ވިލިނގިލީ ކައިރީގައި އޮންނަ ކޫއްޑޫގައި ސިންގަޕޫރުގެ ކުންފުއްޏަކުން އެޅި އެއާޕޯޓަށް ފުރަތަމަ ޓެސްޓް ފްލައިޓް ކާމިޔާބްކަމާ އެކު ޖައްސައިފި އެވެ.\nއިބްރާހިމް ނާސިރު މާލޭ އިންޓަރޭޝަނަލް އެއާޕޯޓުން މިއަދު ހެނދުނު 11 ޖެހި އިރު ފުރި މޯލްޑިވިއަންގެ ޑޭޝް މަރުކާގެ މަތިންދާ ބޯޓު ކޫއްޑޫ އެއާޕޯޓުގައި ޖައްސާފައި ވަނީ މިއަދު 11:50 ގަ އެވެ. އެ ފުލައިޓުން ޓްރާންސްޕޯޓް މިނިސްޓަރު ޑރ. އަހުމަދު ޝަމްހީދުގެ އިތުރުން އެ އެއާޕޯޓްގެ ކޮންސްޓްރަކްޝަންގެ މަސައްކަތްކުރާ ކޭއެޗްއޭ ރިސޯޓްސްގެ ސީއީއޯ މުހައްމަދު އަލީ ޖަނާހު ވެސް ކޫއްޑު އަށް ވަަޑައިގަތެވެ.\nފުލައިޓުން ފައިބައިވަޑައިގެން ނޫސްވެރިންނާ ވާހަކަފުޅު ދައްކަވަމުން ޓްރާންސްޕޯޓް މިނިސްޓަރު ވިދާޅުވީ ކާމިޔާބުކަމާ އެކު ފުލައިޓް ޖެއްސުނީތީ އެކަމާ އުފާކުރާ ކަމަށާއި މިއަދަކީ ގއ. އަތޮޅުގެ ރައްޔިތުނަށް ވަރަށް ބޮޑު އުފަލެއްް ލިބިގެން ދިޔަ ދުވަހެއް ކަމަށެވެ.\nޖަނާހު ވިދާޅުވީ ސިންގަޕޫރުގެ ބޮނަވިސްޓާ ކުންފުނިން ގާއިމު ކުރި އެއެއާޕޯޓް މިއަންނަ ހޯމަ ދުވަހު ހުޅުވައި ދިވެހި ސަރުކާރާ ހަވާލުކުރާނެ ކަމަށާއި އަދި އެ ދުވަހުން ފެށިގެން ރަސްމީދަތުރުތައް ފައްޓާނެ ކަމަށެވެ.\n"އަޅުގަނޑު މިފުރުސަތުގައި މި އެއާޕޯޓް ހެދުމަށް ޓަކައި އެހީތެރެވި ހުރިހާ ފަރާތްތަކަށް ވެސް ޝުކުރުވެރިވަން. ދެން މިހާރު ކުދިކުދި މަސައްކަތްތައް ކުރިއަސް އެކަންކަން ކުރިއަށް އޮތް ދެ ތިން ހަފްތާގެ ތެރޭގައި ނިންމާލެވޭނެ،" ޖަނާހު ވިދާލުވި އެވެ.\nއަދި މިއަދުގެ ޓެސްޓް ފްލައިޓް ދުއްވި ކެޕްޓަން ވިދާޅުވީ ރާއްޖޭގެ އެހެން އެއާޕޯޓްތަކާއި އެ އެއާޕޯޓް އެއްވެސް ތަފާތެއް ނެތް ކަމަށާއި އެއާޕޯޓް މިހާރު އެ އޮތީ ރަނގަޅަށް ތައްޔާރުވެފައި ކަމަށެވެ.\nއެ ފްލައިޓް ކޫއްޑު އެއާޕޯޓްގައި ޖެއްސި ވަގުތު އެމަންޒަރު ބަލަަން ގިނަ އަދަދެއްގެ މީހުން ވަނީ ވިނލިގީލީން ނާއި ގއ. އަތޮޅުގެ އެހެން ރަށްރަށުން ކޫއްޑު އަށް އައިސްފަ އެވެ. އެގޮތުން ވިލިގިނލިން މީހުން ކޫއްޑު އަށް އައުމަށް މިއަދު ހެނދުނު 8:00 ޖެހި އިރުން ފެށިގެން އެ ރަށުގައި ކޫއްޑު ފެރީން ދެވޭ ގޮތަށް ވަނީ ހަމަޖައްސާފަ އެވެ.\nކޫއްޑުގެ ޓެސްޓް ފުލައިޓް ކާމިޔާބުކަމާ އެކު ޖެއްސުމާ އެކު އެ މަންޒަރު ބެލުމަށް ޓަކައި އެތަނަށް ގޮސް ތިބި މީހުން ވަނީ ސަގާފީ ކުޅިވަރުތަކާ އެކު އުފާފާޅުކޮށްފަ އެވެ. އަދި އެ ފްލައިޓުން ކޫއްޑު އަށް އައި ބޭފުޅުނަށް ހޫނު މަރުހަބާއެއް ކިޔުމުގެ ގޮތުން އަންހެނުނާއި ފިރިހެނުންގެ ނެށުމާ އެކު މާފަތިތައް އަޅުވައި ދަނޑިޖެހުމާއި މަރުހަބާ ދެންނެވުމުގެ ގިނަ ހަރަކާތްތަކެއް ގެންގޮސްފައިވެ އެވެ.\nގއ. އަތޮޅުގެ ގިނަ ރައްޔިތުންތަކެއްގެ އުންމީދުތަކާ ގުޅިފައިވާ އެ އެއާޕޯޓް ހުޅުވަން ހަމަޖެހިފައި ވަނީ މިއަންނަ ހޯމަ ދުވަހު އެވެ. އެއާޕޯޓް ހުޅުވައިދެއްވަނީ ރާއްޖޭގެ ރައިސުލްޖުމްހޫރިއްޔާ ޑރ. މުހައްމަދު ވަހީދު ހަސަން މަނިކެވެ.


Kooddoo aa Villingili kandu adeege tunnel akun gulhaa lumuge thasavvareh! | Jazeera\tކޫއްޑޫއާ ވިލިނގިލި ޓަނަލް އަކުން ގުޅާލުމުގެ ތަސައްވަރެއް! - Jazeera\nކޫއްޑޫއާ ވިލިނގިލި ކަނޑު އަޑީގެ ޓަނަލް އަކުން ގުޅާލުމުގެ ތަސައްވަރެއް!\nމުޙައްމަދު އަފްޒަލް April 7, 2021 410 views0\nކޫއްޑޫ - ވިލިނގިލި ކަނޑު އަޑީގެ ޓަނަލް 3ޑީ ރެންޑަރ --\nގއ. ވިލިނގިލި އާއި ކޫއްޑޫ ކަނޑު އަޑީގެ ޓަނަލް އަކުން ގުޅާލުމުގެ ތަސައްވަރެއް ގެންގުޅުއްވާ ކަމަށް ގއ. އަތޮޅު ރައީސް ކަމަށް ވެރިކަން ކުރާ މައި ޕާޓީ މޯލްޑިވްސް ޑިމޮކްރެޓިކް ޕާޓީ (އެމްޑީޕީ) ޓިކެޓުގައި ވާދަކުރައްވާ އަހުމަދު ފުއާދު ވިދާޅުވެއްޖެއެވެ.\nވިލިނގިލި އާއި ކޫއްޑޫ ގުޅުވާލާނެކަމަށް އެންމެ ފުރަތަމަ ވައުދުވެވަޑައިގެންނެވީ ރައީސުލްޖުމްހޫރިއްޔާ އިބްރާހިމް މުހައްމަދު ޞަލިހުއެވެ. އެގޮތުން، 2018 ވަނަ އަހަރު ސެޕްޓެމްބަރު މަހުގެ ތެރޭގައި ވިލިނގިލީގައި ބޭއްވި ކެމްޕެއިން ޖަލްސާއެއްގައި ރައީސް ޞާލިހު ވަނީ، އެކަމަށް މާ ބޮޑު ހަރަދެއް ނުހިނގާނެ ކަމަށާއިި، އެމްޑީޕީގެ ވެރިކަމެއްގައި އެކަން ކުރެވޭނެ ކަމަށް ވައުދުވެވަޑައިގެންފައެވެ.\nރައީސް އޭރު ވައުދުވިގޮތަށް، ކޫއްޑޫ އާއި ވިލިނގިލި ގުޅުވާލުމަށް މަސައްކަތްކުރައްވާނެ ކަމަށް މިފަހަރު ވައުދުވެވަޑައިގެންނެވީ ގއ. އަތޮޅުގެ ކައުންސިލް ރައީސް ކަމަށް ވާދަކުރައްވާ އެމްޑީޕީ ކެނޑިޑޭޓް އަހުމަދު ފުއާދުއެވެ.\nއެގޮތުން، އަހުމަދު ފުއާދު ވިދާޅުވީ، މި ދެ ރަށް ގުޅާލުމަށް ބޭނުންވަނީ ކަނޑު އަޑީގެ ޓަނަލްއެއް ކަމަށެވެ. ކޯސްވޭ ނުވަތަ ބްރިޖެއްގެ ބަދަލުގައި ކަނޑު އަޑީގެ ޓަނަލް އަކުން ގުޅާލުމުން މި ދެ ރަށް ދޭތެރޭގައި އޮތް ކަނޑު އޮޅިވެސް ރައްކާތެރި ކުރެވިގެންދާނެ ކަމަށް ވިދާޅުވިއެވެ.\nކޫއްޑޫއަށް އަންނަ ބޯޓުތައް ފަސޭހައިން ގާތް ކުރެވޭނެ މަގެއް އޮންނަން އެބަޖެހޭ.\nއެ އަތޮޅަކީ މަސްވެރި އަތޮޅެއް ކަމަށާއި، ކޫއްޑޫއަށް އަންނަ ބޯޓުތަކަށް ފަސޭހައިން ކުރު ރާސްތާއަކުން ދެވޭނެ މަގެއް އޮންނަން ޖެހޭ ކަމަށް ފުއާދު ވިދާޅުވިއެވެ. ކަނޑު އަޑީގެ ޓަނަލްއެއްގެ ސަބަބުން މިކަމަށް ހުރަހެއް ނޯންނާނެއެވެ.\nއިތުރަށް ފުއާދު ވިދާޅުވީ، މި ސަރަހައްދަކީ ގިނަ އަދަދެއްގެ މިޔަރު ޖަމާވާ ސަރަހައްދެއް ކަމަށާއި، ކަނޑު އަޑީގެ ޓަނަލްއެއް ގާއިމް ކުރެވިއްޖެ ނަމަ އެ މަންޒަރު ބަލާލަން ފުރުސަތު ލިބިގެންދާނެ ކަމަށެވެ. މިކަމުގެ ސަބަބުން ފަތުރުވެރިކަންވެސް އެ ސަރަހައްދުގައި ކުރިއަރައިގެންދާނެ ކަމަށް ފުއާދު ވިދާޅުވިއެވެ.\nދިވެހިރާއްޖޭގެ ނިސްބަތުން ޓޫރިޒަމްގެ މުހިންމު ޑެސްޓިނޭޝަނަކަށް މި ސަރަހައްދު ވެގެންދާނެ\nކޫއްޑޫ އާއި ވިލިނގިލި ކަނޑު އަޑީގެ ޓަނަލްއަކުން ގުޅާލުމާއި ގުޅޭ ގޮތުން ޕްރޮފެސަރ އުގެއިލް ދެކިލައްވާގޮތްވެސް ފުއާދު ވަނީ ހިއްސާކޮށްފައެވެ. ޕްރޮފެސަރ އުގެއިލް ވިދާޅުވީ، އެއީ ކުރެވިދާނެ ކަމެއްކަމަށާއި ދުނިޔޭގެ އެހެން ހިސާބު ތަކުގައިވެސް އެކަން ކޮށްފައި އެބަހުރި ކަމަށެވެ. އެއީ ޓެކްނިކަލީ އުނދަގޫ ކަމެއް ނޫން ކަމަށްވެސް އުގެއިލް ވިދާޅުވިއެވެ.\nކޫއްޑޫއާ ވިލިނގިލި ޓަނަލް އަކުން ގުޅާލުމުގެ ތަސައްވަރެއް!


SunOnline: BREAKING - JSC ge memberun maadhama rey Judiciary Committee ah haaziru kuranee\nޖޭއެސްސީގެ މެމްބަރުން މާދަމާ ރޭ ޖުޑިޝަރީ ކޮމިޓީއަށް ހާޒިރު ކުރަނީ\nފާތިމަތު ސައީދު 12 Jun 2019, 15:38\nރައްޔިތުންގެ މަޖިލީހުގެ ޖުޑިޝަރީ ކޮމިޓީގެ ބައްދަލުވުމުގެ ތެރެއިން --- ފޮޓޯ/ މަޖިލިސް\nޖުޑިޝަލް ސާވިސް ކޮމިޝަނުގެ މެމްބަރުން ރައްޔިތުންގެ މަޖިލީހުގެ ޖުޑިޝަރީ ކޮމިޓީއަށް ހާޒިރު ކުރުމަށް ފާސްކޮށްފި އެވެ.\nމަޖިލީހުގެ ޖުޑިޝަރީ ކޮމިޓީގެ މިއަދު ބައްދަލުވުމުގައި ޖޭއެސްސީގެ މެމްބަރުން އެ ކޮމިޓީއަށް ހާޒިރު ކުރަން ހުށަހެޅުއްވީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފު އެވެ. އެ ހުށަހެޅުމަށް ތާއީދު ކުރެއްވީ ފޮނަދޫ ދާއިރާގެ މެމްބަރު މޫސާ ސިރާޖު އެވެ.\nޖޭއެސްސީ ހާޒިރު ކުރުމަށް ހުށަހަޅުއްވަމުން ހަސަން ލަތީފު ވިދާޅުވީ މިއީ ހާއްސަ ހާލަތެއް ކަމަށް ބަލައި މާދަމާ ރޭ ޖޭއެސްސީ ހާޒިރު ކުރުމަށް އެދޭ ކަމަށެވެ. އެ ހުށަހެޅުއްވުމަށް ކޮމިޓީގެ ހުރިހާ މެމްބަރުން ވަނީ ވޯޓު ދެއްވާފަ އެވެ.\nޖޭއެސްސީ ހާޒިރު ކުރަނީ އެ ކޮމިޝަނުގެ މަސައްކަތްތައް ކުރިއަށް ގޮސްފައިވާ ހިސާބު ސާފު ކުރުމަށާއި ކުރީގެ ނައިބު ރައީސް އަހުމަދު އަދީބުގެ މައްޗަށް ކޮށްފައިވާ ހުކުމްތައް ބާތިލު ކުރި މައްސަލާގައި ސާފު ކުރަންޖެހޭ ބައެއް ކަންކަން ސާފު ކުރުމަށް ކަމަށް ބުނެ އެވެ.\nހައިކޯޓުގެ އިސް ފަނޑިޔާރު ޝުޖާއު އުސްމާނު އަދީބު ހުކުމް ބާތިލުކޮށްފައިވަނީ ޗުއްޓީގައި ހުންނަވައި ކޯޓަށް ނުކުމެ ވަޑައިގެން ކަމަށް ބުނެ ބައެއް ވާހަކަތައް ދަނީ ދެކެވެމުންނެވެ. އެމައްސަލަ މިހާރު ވަނީ ގަލޮޅު ދެކުނު ދާއިރާގެ މެމްބަރު މީކާއީލް އަހުމަދު ނަސީމް ޖޭއެސްސީއަށް ހުށަހަޅުއްވާފަ އެވެ.\nމިއަދު ޖުޑިޝަރީ ކޮމިޓީގައި ވާހަކަފުޅު ދައްކަވަމުން ހަސަން ލަތީފު ވިދާޅުވީ ފަނޑިޔާރު ޝުޖާއު އުސްމާނު ޗުއްޓީގައި ހުންނަވައި ނުކުމެވަޑައިގެން ކުއްލިއަކަށް އެކަން ކުރެއްވީ ކީއްވެތޯ ބަލަން ޖެހޭ ކަމަށެވެ.\n"އެސުވާލުތައް އަޅުގަނޑުމެން ބޭނުމޭ ޖުޑިޝަލް ސާވިސް ކޮމިޝަނާ ކުރަން. ދެން އެތަނަށް މައްސަލަ ހުށަހެޅިފަތޯ ނޫންތޯ އެއީކީ އަޅުގަނޑުމެން މިހާރު ބަލަން ބޭނުން ކަމެއް ނޫން. އެބޭފުޅުން އަމިއްލައަށްވެސް މައްސަލަ ބެއްލެވޭނެ. އެއީކީ ކޮންމެހެން އެތަނަށް ހުށަހަޅަންޖެހޭ ކަމެއްވެސް ނޫން. ކީއްތޯ އެކުރައްވަނީ އެތާ ތިއްބަވައިގެން." މެމްބަރު ހަސަން ލަތީފު ވިދާޅުވި އެވެ.\nކޮމިޓީގެ މުގައްރިރު އިމްތިޔާޒު ފަހުމީ ވިދާޅުވީ ޖުޑިޝަލް ސާވިސް ކޮމިޝަން ކޮމިޓީއަށް ހާޒިރު ވުމަށް ލިޔުމުން ނޯޓިސް ފޮނުއްވާނެ ކަމަށެވެ.


Campaignah Ibu Singapore ah | Mihaaru\nކެމްޕެއިނަށް އިބޫ ސިންގަޕޫރަށް\nއިދިކޮޅު ކޯލިޝަންގެ ކެންޑިޑޭޓް، އިބްރާހިމް މުހައްމަދު ސޯލިހް (އިބޫ) ކެމްޕެއިން ދަތުރެއްގައި މިއަދު ސިންގަޕޫރަށް ފުރާވަޑައިގެންފި އެވެ.\nސޯލްޓް ކެފޭގައި ނޫސްވެރިންނާ ވާހަކަ ދައްކަވަމުން އިބޫގެ ތަރުޖަމާނު މާރިޔާ އަހުމަދު ދީދީ ވިދާޅުވީ އެ ދަތުރަކީ މެލޭޝިޔާ އާއި ސިންގަޕޫރުގައި ދިރިއުޅޭ މީހުންގެ ތެރެއިން އިދިކޮޅު ކޯލިޝަންގެ ކެމްޕެއިންގައި އިސްކޮށް އުޅޭ މީހުންނާ ބައްދަލު ކުރައްވަން ކުރައްވާ ދަތުރެއް ކަމަށެވެ.\n"މި ދަތުރުފުޅުގައި ކެންޑިޑޭޓް ވަޑައިގަންނަވާނީ ސިންގަޕޫރަށް އެކަނި. ސިންގަޕޫރުގައި މެލޭޝިއާގެ ކެމްޕެއިން ޓީމާ ވެސް ބައްދަލު ކުރައްވާނެ،" މާރިޔާ ވިދާޅުވި އެވެ.\nއެއީ ކިހާ ދުވަހެއްގެ ދަތުރެއް ކަމެއް މާރިޔާ ނުދެއްވަ އެވެ.\nސިންގަޕޫރާއި މެލޭޝިޔާގައި ގިނަ އަދަދެއްގެ ދިވެހިން އުޅޭ އިރު، އެ ދެ ގައުމުގައި ވެސް ރިޔާސީ އިންތިހާބުގެ ވޯޓު ފޮށި ބެހެއްޓުމަށް އިލެކްޝަނުން ވަނީ ނިންމައިފަ އެވެ.\nކެންޑިޑޭޓްކަން ލިބުމާ އެކު އިބޫ ފުރަތަމަ ކުރެއްވި ކެމްޕެއިން ދަތުރުފުޅުގައި ވަޑައިގަތީ އައްޑު އާއި ފުވައްމަލަކަށެވެ.\nމިދިޔަ ހަފުތާގައި ކެމްޕެއިން ކުރެއްވުމަށް ބ. އަތޮޅުގައި އުޅުއްވުމަށް ފަހު އިބޫ އާއި ކޯލިޝަންގެ ޓީމު މާލެ އައީ އިއްޔެ އެވެ.\nކެމްޕެއިން ދަތުރެއްގައި އިބޫ ރާއްޖޭން ބޭރަށް ވަޑައިގެންނެވި އިރު އެ ކޯލިޝަންގެ ރަނިން މޭޓް ފައިސަލް ނަސީމް އަންނަނީ އދ. އަތޮޅުގައި ކެމްޕެއިން ކުރައްވަމުންނެވެ.\nއެމްޑީޕީ ސިންގަޕޫރު އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ރާއްޖެ-މެލޭޝިއާ މާރިޔާ އަހުމަދު ދީދީ، ޑިފެންސް މިނިސްޓަރު ނައިބު ރައީސް ފައިސަލް ނަސީމް\n17 ކޮމެންޓް, 69 ރިއެކްޝަންސް\nމީ މާމަތީގަ އުޅުއްވާ ބޭފުޅެ.\nއެމެރިކާ އަކަށް ނުވަޑައިގަންނަވަންތޯ. ހައެއްކަ ދިވެހިން އުޅޭނެ.\nސާބަހޭ ގިނައިން ދަތުރުތައްކޮއްފަ ބަހައްޓާތި.\nނަޝީދު އިބޫ ހޮވަން މަސައްކަތް ކުރާތަނެއް ނުފެނޭ. އެކީއްވެބާ؟\nދިވެހިން އުޅޭ ހުރިހާ ތަނަކަށްވެސް އިބޫ ދިއުމުން އެއީ އިބޫގެ ރަނަގޅުކަން. ދިވެހިން ބޭނުންވަނީ ދިވެހި ވަންތަ ހިތްހެޔޮކަމާއި އޯގާތެރި ކަމާއިއެކު އަމިއްލަ އަންބޮނޑިއަށް ބޮޑުނުކޮށް ތަރައްޤީ ކުރާނެ ވެރިން. ބޮޑާކަމާއި ކިބުރުވެރިކަން އިސްކޮށް ބައިތުލް މާލުން ވައްކަން ކޮށް ރައްޔިތުން5ފޫޓު5ފޫޓުގެ ގޮޅިތަކަށް އަންނަން ގޮވާ ވެރިންނެއް ނޫން.\nސިންގަޕޫރަށްވުރެ ގިނަ ދިވެހިން ގައިމުވެސް ދިވެހިރާއްޖޭގަ އެބައުޅޭ! އަތޮޅު ތެރެއަށް އިސްކަންދެއްވާ!\nއިބޫތިހަދަނީ ހަމަރަނގަޅަށް. އެމްޑީޕީއަށް ތާއީދުއޮތީ ބޭރުދުނިޔޭގައި. އެއިގެތެރެއިންވެސް ލާދީނީ މީހުންގެ ތާއީދުބޮޑު. އިރުއިރުކޮޅާ ބޭރަށްފުރައިގެން ތިދަނީ ރާއްޖެއިން އުންމީދުކުރިވަރާ ގާތަށްވެސް ތާއީދު ނެތީމަ މާޔޫސްކަން ފިލުވާލާށެކޭ މަބުނާކަށްނެތިން. މިހެންވެސްކިޔަނީ އެމްޑޕީން ކެމްޕެއިންގައި ބައިވެރިވަމުންދާ ފަރާތްތަކުން. މިވެސް ލައްކަވާހަކަ.\nއެތައްހާސް މޭލެއް ހުރަސްކޮށްފައި ދަނީ ހެޔޮއެދޭތީ! ވަތަން އެދޭގޮތައް ދަމުން އިޖާބަދޭނެކަންއެނގޭތީ!\nއެތަން ހާސްމޭލެއްގެ ދުރުގަތިބި މީހުންގާތަށްދަނީ މިތާތިބި ދިވެހިން ހިތާރޫހުން އިޖާބަ ނުދޭނެކަން ޔަގީންވާތީ.. އެތާތިބި ފަރަންޖީންގާތަށް ހިޔާލުހޯދަން އެދާދިއުމުން މިތާލާވޯޓަކާ އެތާމީހުންނާ ބެހޭކަމެއްނޫނޭ.. އެތާތިބި ފަރަންޖީންގެ ރުހުންލިބުނަސް މިތާކު ވެރިކަމެ ނުކުރެވޭނޭ މިތާމީހުންގެ ރުހުންނުލިބި.. ކާފިޔާތައް ހަމަޖައްސާލާ..\nއިބޫ އަަަށް ކޯލިށަންގެ އެއްބާރުލުމާއެކީ ވެރިކަން ލިބިދާނެ.ވަރަށް ގާތުގައި ވާކަމެެއް މިއީ.އެހެނަސް ނަށީދު ދިޔަ މަގުން ގޮއްސިއްޔާ ވެރިކަން ގެއްލޭނެ.


HPA in furathama edhunee Male' sarahahdhuge hurihaa grade eh ge kiyevun medhukandaalan | Mihaaru\nޚަބަރު / ތައުލީމް\nއެޗްޕީއޭއިން ފުރަތަމަ އެދުނީ މާލެ ސަރަހައްދުގެ ހުރިހާ ގްރޭޑެއްގެ ކިޔެވުން މެދުކަނޑާލަން\nތާޖުއްދީން ސްކޫލްގެ ކްލާހެއްގައި ކިޔަވައިދެނީ: ގްރޭޑު 8 ން ފެށިގެން ދަށުގެ ގްރޭޑުތަކަށް ސްކޫލު ވަނީ ބަންދުކޮށްފައި---ފޮޓޯ: އަހުމަދު އަވްޝަން/މިހާރު\nއާސިމާ ނިޒާރު، މިހާރު\n28 ފެބުރުއަރީ 2021 - 14:11\nއިތުރު ދެ ހަފުތާއަށް ގްރޭޑް 8 އިން ފެށިގެން ދަށުގެ ހުރިހާ ގްރޭޑެއްގެ ކިޔެވުން އޮންލައިންކޮށް ކުރިއަށް ގެންދަން އެޑިޔުކޭޝަން މިނިސްޓްރީން އިއްޔެ ހަމަޖެއްސި ނަމަވެސް، އެޗްޕީއޭ އިން ފުރަތަމަ އެދިފައި އޮތީ، ހުރިހާ ގްރޭޑެއްގެ ކިޔެވުން ވެސް މި ދުވަސްވަރު ހުއްޓާލަންކަން "މިހާރު"އަށް އެނގިއްޖެ އެވެ.\nއެޑިޔުކޭޝަން މިނިސްޓްރީއަށް އެޗްޕީއޭއިން އިއްޔެ ފޮނުވި ސިޓީއެއްގައި ބުނީ މާލެ ސަރަހައްދުގައި ބަލި ފެތުރެމުންދާ މިންވަރާއި ހާލަތަށް ބަލައި، ބަލި ފެތުރުމުގެ ރިސްކް އަވަހަށް ކުޑަކުރުމުގެ ގޮތުން އަޅާ ފިޔަވަޅެއްގެ ގޮތުން "ކުރިއަށް އޮތް ދެ ހަފުތާއަށް ސްކޫލުތަކުގެ ހުރިހާ ފިޒިކަލް ކްލާސްތައް ހުއްޓާލެއްވުން އެދި ދެންނެވިން" ކަމަށެވެ.\nނަމަވެސް އެޑިޔުކޭޝަން މިނިސްޓްރީން ނެރުނު އިއުލާންގައި ބުނެފައި އޮތީ، މިހާރެކޭ އެއްގޮތަށް ކުރިއަށް އޮތް ދެ ހަފުތާގައި "އެލްކޭޖީން ފެށިގެން ގްރޭޑް އަށެއްގެ ކިޔެވުން ކުރިއަށް ގެންދިއުމަށް ހަމަޖެހިފައި ވަނީ އޮންލައިންކޮށް ކަމުގައި" އަންގާ ކަމަށެވެ.\nގްރޭޑް ނުވަޔަކުން ފެށިގެން މަތީގެ ގްރޭޑްތަކުގެ ދަރިވަރުން ސްކޫލަށް ހާޒިރުވާނެ އެވެ. އެޑިޔުކޭޝަނުން އެ ބަދަލު ގެނައީ، އެ މިނިސްޓްރީގެ އޮފިޝަލަކު ވިދާޅުވި ގޮތުގައި، ފަހުން އެޗްޕީއޭއާ އެކު މަޝްވަރާކޮށް، ގްރޭޑް ނުވަޔަކުން ފެށިގެން މަތީ ދަރިވަރުން ސްކޫލަށް ގެންގޮސްގެން ކިޔަވައިދޭން އެއްބަސްވެގެންނެވެ.\nއެޗްޕީއޭގެ ސިޓީގައި ބުނެފައިވާ ގޮތުގައި ބަލި ކޮންޓްރޯލްކޮށް ބަލިޖެހޭ މީހުންގެ އަދަދު ދަށްކުރެވޭނީ މީހުން އެއް ތަނުން އަނެއް ތަނަށް ދިއުން ވެސް މަދުކޮށްގެންނެވެ.\nމީގެ ދެ ހަފުތާ ކުރިން މާލޭ ސަރަހައްދުގެ އެލްކޭޖީން ފެށިގެން ގްރޭޑް އަށަކާ ހަމައަށް އޮންލައިންކޮށް ކިޔަވައިދޭން ނިންމީ ތިން ވަނަ ރާޅުގައި ކޮވިޑްގެ ކޭސްތަައް މާ މައްޗަށް ދާން ފެށުމުންނެވެ.\nމި ގޮތަށް ސްކޫލްތައް ބަންދުކުރަން ތައުލީމީ ބައެއް ތަޖުރިބާކާރުން ވެސް ދެކޮޅެވެ. ބައެއް ސްކޫލްތަކުގެ ވެރިން ވިދާޅުވާ ގޮތުގައި ސްކޫލްތަކުގައި އަޅާފައިވާ ރައްކާތެރިކަމުގެ ފިޔަވަޅުތައް ވަރުގަދަކަމުން ސްކޫލް ތެރެއިިން ބަލި ފެތުރުމުގެ ފުރުސަތު ވަރަށް ކުޑަ އެވެ. އެހެންކަމުން ކުދިން ގޭގައި އަނެއްކާވެސް ބޭތިއްބުމުގެ ބަދަލުގައި ސްކޫލްތަކަށް ފޮނުވަން، ތައުލީމީ ދާއިރާގެ އެއް ބަޔަކު ބާރުއަޅަ އެވެ.\nސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ހެލްތު ޕްރޮޓެކްޝަން އެޖެންސީ\n24 ކޮމެންޓް,7ރިއެކްޝަންސް\nހުރިހާ ގްރޭޑަކަށްވެސް މިދުވަސްކޮޅު ސްކޫލް ބަންދުކުރަންވީ... އެބުނާހާ ރަނގަޅު ފިޔަވަޅުތަކެއް އަޅާފައެއް ނުހުރޭ ސްކޫލްތަކުގައެއް...\nފިހާރަތަކުގައި ވަނުމަށް ކަނޑައެޅިފައިވާ އަދަދަށްވުރެ ވަދެއުޅޭ މީހުން މާބޮޑަށްވެސް ގިނަ މާރުކޭޓު ގޮޅިތަކުގައި ތިބޭ ދޭސީންނާއި ބިދޭސީން މާސްކު އަޅަނީ "ބައެއްފަހަރު" މާރުކޭޓު ގޮޅިތަކުގައި ތިބޭ ބިދޭސީން އަޅާ މާސްކު ރައްކާތެރިއެއް ނޫން. އެއްމާސްކު ތިން ހަތަރު ދުވަސްވަންދެން. މިލަ ކުލަޖަހައި ހަޑީވެގެންދާއިރުވެސް ބަދަލުކޮށް ނުލައި. އަޅުގަނޑަށް ހީވަނީ ތަންފިޒީ އިދާރާތަކުގެ ދައުރު ފުޅާކޮށްލަން ވެއްޖެހެން. ގަވާއިދާ ޚިލާފަށް އުޅޭނަމަ ފިޔަވަޅު އަޅުއްވާ!\nއެޗް.ޕީ.އޭ އިން ނިންމާ ނިންމުންތައް އެންމެ ރަނގަޅު ނޫންކަން ފާހަގަކޮށްލެވޭ. އަދި ނިންމާ ނިންމުންތަކާ ޚިލާފުވާ މީހުންނާ ދޭތެރޭ ފިޔަވަޅު އެޅުމުގައި މާބޮޑަށް ދޫދޭކަން ފާޙަގަވޭ. މަގުމަތީގައި މާސްކު ނާޅާ އުޅޭ މީހުން ވަރަށް ގިނަ މިކަންކަން ބަލަން ޖެހޭ\nމުޅި ގައުމު ބޮއްސުންލާފަ. މިއީވާ ސަރުކާރެއް މިއައީ.\nއެޗްޕީއޭއިން، ކުރިއަށް އޮތް ދެ ހަފުތާއަށް ސްކޫލުތަކުގެ ހުރިހާ ފިޒިކަލް ކްލާސްތައް ހުއްޓާލެއްވުން އެދި ދެންނެވުމުން އެ ދެންނެވުމަށް އެޑިއުކޭޝަން މިނިސްޓްރީން އެއަށް ތަބާނުވުމަކީ ބަލައިގަނެވޭނެ އަމަލެއްނޫން. މިކަމަކީ ސިޔާސީ ބޭނުމަކައް ސްކޫލްތަކާ އެ ސްކޫލްތަކުގައި ކޔަވާ ދަރިވަރުން ބޭޏުންކުރުން .މިއީ ލޯކަލް ކައުންސިލް އިންތިހާބު ނުބޭއްވިދާނެ ތީ ކުރިކަމެއް، ސަރުކާރުގެ މިނިސްޓްރީ ތަކުން އެޗްޕީއޭ އެންގުންތަކައް ބޯނުލަބާތަން މި ފެންނަނީ\nއެޗްޕީއޭއިން، ކުރިއަށް އޮތް ދެ ހަފުތާއަށް ސްކޫލުތަކުގެ ހުރިހާ ފިޒިކަލް ކްލާސްތައް ހުއްޓާލެއްވުން އެދި ދެންނެވުމުން އެ ދެންނެވުމަށް އެޑިއުކޭޝަން މިނިސްޓްރީން އެއަށް ތަބާނުވުމަކީ ބަލައިގަނެވޭނެ އަމަލެއްނޫން. ބަލިފެތުރެނީ ހަމައެކަނި ސިޔާސީ ޕާޓީތަކުން އެއްވީމައެްނޫނެވެ. އަދި ކުޑަކޮށް ވިސްނާލާށެވެ.\nއެޗް.ޕީ.އޭ ގެ އުނދަގޫ މިހާރު މާބޮޑީ. މައިމޫނާ ބަދަލުކޮށް އެހެން ޑީޖީއެއް އަވަހަށް ހަމަޖައްސަން ގޮވާލަން\nކޮރޯނާއަކީ ސްކޫލް މައި ގޭޓުން ވަދެ، އޮބްޒަރވޭޝަނަށް މުޅި ސްކޫލު ތެރޭ ހިނގާލާފައި ގޮސް މިސްކި ތު ހަރިންމަ ތެރެއިން ވަދެ ނިކުމެ ހަދާ އެއްޗެއްވީމަ ވާނީ އެހެން! ޜޭގަނޑު 8 ޖަހަންދެން ކެފޭ ތަކުގެ ދޮރު ތައް ކޮރޯނާއަށް ނުފެންނަ ކަމަށް ވަނީ!\nދެ ހަފްތާ އޭ ބުނާއިރު މިއަންނަ ހަފްތާ، މާރިޗް7އިން 13 އަށް އެއީ މިޑް ޓާރމް ބަންދު ހަފްތާ އޭ. މޮުޔަވީތަ........\nތިދެން އަރަތެއް. ސުކޫލްތަކުންނާއި މިސްކިތްތަކުން އެކަނި ފެތުރޭ އެއްޗެއްތަމީ. ރެސްޓޯރެންޓާއި ފިހާރަތަކާއި ޑެރިވަރީ ކިތަންމެ ކުރިޔަސް އޯކޭ. އެހެން ކޮންވެސް ކަންތައް ގަނޑެއްތީ.


Bid ge usool thah harudhanaa kurumun mashroou thakuge agu 50 percent kuda vejje: Raees | Mihaaru\nރައީސް އިބްރާހިމް މުހައްމަދު ސޯލިހް މިއަދު ފ. ބިލެތްދު އަށް ވަޑައިގެން ކުޑަ ކުއްޖަކު އުރާލައްވައިގެން. --- ފޮޓޯ: އެމްޑީޕީ\nބިޑްގެ އުސޫލުތައް ހަރުދަނާ ކުރުމުން މަޝްރޫއުތަކުގެ އަގު 50 ޕަސަންޓު ކުޑަވެއްޖެ: ރައީސް\n03 އެޕްރީލް 2019 - 12:33 34 comments\nހާމަކަމާ އެކު ދެ ފުށް ފެންނަ އުސޫލުން ސަރުކާރުގެ މަޝްރޫއުތަކަށް ބިޑް ކުރެވޭ ގޮތް ހަރުދަނާ ކުރުމުގެ ސަބަބުން މަޝްރޫއުތަކުގެ އަގުތައް 50 ޕަސެންޓް ކުޑަކުރެވިއްޖެ ކަމަށް ރައީސް އިބްރާހިމް މުހައްމަދު ސޯލިހް، ދ. މީދޫގައި، މިއަދު ވިދާޅުވެއްޖެ އެވެ.\nއާންމު އިންތިޚާބުގައި އެމްޑީޕީގެ ޓިކެޓުގައި މީދޫ ދާއިރާ އަށް ވާދަކުރައްވާ އަހުމަދު ނިޒާމްގެ ކެމްޕެއިނަށް އެ ރަށަށް ވަޑައިގެން ރައީސް ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުގެ ތެރޭގައި އޮތް ކޮރަޕްޝަނާއި ވައްކަމާ ހެދި މަޝްރޫއުތަކުން ނާޖައިޒު ފައިދާ ނަގާފައިވާ ކަމަށެވެ.\nއެގޮތުން، ބޮޑެތި އަގުތަކުގައި ކުރީގެ ސަރުކާރުން މަޝްރޫއުތައް ހިންގާފައި ހުރި އިރު، ހާމަކަމާ އެކީގައި ހުޅުވާލެވިފައިވާ ބީޑަކަށް ދިއުމުން، އަސްލު އަގު ފެންނަން ފަށާފައިވާ ކަމަށް ވެސް ރައީސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހް މިއަދު ފ. ބިލެތްދު ރައްޔިތުންނާ ބައްދަލުކުރައްވައި ވާހަކަފުޅު ދައްކަވަނީ. --- ފޮޓޯ: އެމްޑީޕީ\n"މިސާލަކަށް 70 މިލިއަން ރުފިޔާ ދީފައި ރަށެއްގައި އަޅާ ފެނާއި ނަރުދަމާގެ ނިޒާމު، މިއަދު ހުޅުވާލީމަ އޭގެ އަގު ތިރިވެއްޖެ 27 މިލިއަން ރުފިޔާ އަށް،" ރައީސް ވިދާޅުވި އެވެ.\nވައްކަމާއި ކޮރަޕްޝަން ނައްތާލެވިއްޖެ ނަމަ، ދައުލަތަށް ވަންނަ ފައިސާ އިން އަސާސީ ހިދުމަތްތައް ފޯރުކޮށްދިނުމަކީ ކުރެވޭނެ ކަމެއް ކަމަށް ވެސް އެމަނިކުފާނު ވިދާޅުވި އެވެ.\nރައީސް ވިދާޅުވީ މިދިޔަ ރިޔާސީ އިންތިޚާބުގައި ވައުދުތައް ވެވަޑައިގަތީ ހިސާބު ޖެހި، ފައިސާ ހޯދޭނެ ގޮތްތައް އެނގިވަޑައިގަންނަވާތީ ކަމަށެވެ. އެކަމަކު މަޖިލިހުގެ އަޣުލަބިއްޔަތު ނުލިބިއްޖެ ނަމަ، ރައްޔިތުންނަށް ވެވަޑައިގެންނެވި ވައުދު ފުއްދަން ލަސްވާނެ ކަމަށް ވެސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައަި މި ސަރުކާރުގެ ވައުދަކީ ފަސް އަހަރު ނިމޭ އިރު، ރާއްޖޭގެ ހުރިހާ ރަށެއްގައި ތަފާތު ކުރުމެއް ނެތި، ފެނާއި ނަރުދަމާގެ ނިޒާމު ގާއިމުކޮށްދީ، ސިއްހީ ހިދުމަތުގެ ފެންވަރު ރަނގަޅުކޮށް، ސްކޫލްގައި ރަނގަޅު ތައުލީމެއް ލިބޭނެ ގޮތް ހަދައި ދިނުމެވެ.\nރައީސް އިބްރާހިމް މުހައްމަދު ސޯލިހް މިއަދު ފ. ބިލެތްދު އަށް ވަޑައިގެން އެ ރަށުގައި ތިބި އެމްޑީޕީގެ ސަޕޯޓަރުންނާ ސަލާމް ކުރައްވަނީ. --- ފޮޓޯ: އެމްޑީޕީ\n"ހޮނިހިރު ދުވަހު ލާ ވޯޓަކީ އެނބުރި އަނިޔާވެރިކަމާއި ކޮރަޕްޝަންގެ ތެރެއަށް ދާނީތޯ، އަޅުގަނޑުމެން ބޭނުންވާ ބަދަލު ގެންނާނީތޯ ބެލުމަށް ނެގޭ ވޯޓެއް. އަޅުގަނޑު އެދޭ އެދުމަކީ އިސްލާހީ މަސައްކަތުގައި ބައިވެރިވުން،" އެމްޑީޕީގެ ކެންޑިޑޭޓުންނަށް ވޯޓު ދެއްވުމަށް އެދިވަޑައިގަންނަވައި ރައީސް ވިދާޅުވި އެވެ.\n"އެހެންކަމުން، ރާއްޖޭގެ ހުރިހާ ރައްޔިތުންނަށާއި މި ދާއިރާގެ ރައްޔިތުންގެ އަރިހުން އެދެނީ ތިލަފަތަށް މިފަހަރު ވޯޓު ދެއްވުމަށް. އެއީ ތިޔަ ބޭފުޅުންނަށް ގެއްލިގެންދާނެ ކަމެއް ނޫން."\nމަޖިލިސް އިންތިޚާބަކީ މުހިންމު އިންތިޚާބެއް ކަން ފާހަގަކުރައްވައި ރައީސް ވިދާޅުވީ ރިޔާސީ އިންތިޚާބުގެ ތެރޭގައި ވެވަޑައިގެންނެވި ވައުދުތައް ފުއްދުމަށްޓަކައި، އެކަން ކަން ގަބޫލުކުރާ އަދި ތާއީދު ކުރާ މެމްބަރުންތަކެއް މަޖިލިހުގައި ތިބެން ޖެހޭނެ ކަމަށެވެ.\nއިތުރު ލިޔުންތައް އެމްޑީޕީ ތަރައްގީގެ މަޝްރޫއުތައް ދިވެހި ސަރުކާރު ދ. އަތޮޅު ރައީސް އިބްރާހިމް މުހައްމަދު ސޯލިހް ދ. މީދޫ ރައްޔިތުންގެ މަޖިލީހުގެ އިންތިޚާބު 2019


History: Raanee ge evvana akee Kudarikilu bandiyaa!\nރާނީގެ އެއްވަނައަކީ ކުޑަރިކިލު ބަނޑިޔާ!\nކުޑަރިކިލުން: ނާޒިމް ހަސަން\nބަނޑިޔާ ގްރޫޕް އުފެއްދި ޝަކީބާ އަދި ރާނީގެ ދަތުރުގައި ނަގާ ކިޔަން ދިޔަ އާރިފާ - އަލީ އަފާފް | އަވަސް\nބ. ކުޑަރިކިލޭ ހަމަ ބުނެލާއިރަށް ފުރަތަމަ ބޮޑުހަނގުރާމައިގެ ތެރޭ އެރަށަށް ލެއްގި ބޮމެއް ގޮއްވާލި ހާދިސާގެ ވާހަކައިން ފަށާނެއެވެ. ނުވަ މީހަކު މަރުވެ ގިނަ ބަޔަކު ޒަހަމްވި އެ ހާދިސާއަކީ އެ ރަށުގެ ތާރީހާ ގުޅިފައިވާ ހިތާމަވެރި އަދި އެންމެ ބޮޑު ހާދިސާއެވެ. އެކަމަކު، މި ކުޑަކުޑަ ކުޑަރިކިލަކީ އެއް ގޮތަކަށް ވެސް ހިތާމަވެރި ރަށެއް ނޫނެވެ. އެކުވެރި އުފާވެރި ރައްޔިތެއް އޮތް ފައްކާ ރަށެކެވެ. މުސާބަތުތަކުގައި ހާއްސަކޮށް އީދުގައި ފޯރި ހިއްޕާލާ ރަށެކެވެ. މި ރަށަކީ ސަގާފީ ކުޅިވަރުތަކުގެ ޖަގަހައެކެވެ.\nމި ރަށުގެ އާއިލާތަކުން މުޅީންހެން ދިމާވަނީ ސަގާފީ ކުޅިވަރުގެ ހުނަރުވެރީންނެވެ. މިއީވެސް އާއިލާއެކެވެ. މި އާއިލާގައި ބައްޕަ ލަވަ ކިޔައި ތާރައަށް ނަށާއިރު މަންމަ ވެސް ނަށައި ލަވަ ކިޔައެވެ. އަދި މާމައަކީ ލަވައިގެ އިސް މީހާއެވެ. ކާފައަކީ މޭސްތެރިޔާއެވެ. އޭގެ ފަހަތުން ދޮންބެ އާއި މިގޭގެ އަލީ ވެސް ވަކި ދުލެއް ނުކުރެއެވެ. ގަދައަށް ބެރުޖަހައި ނަށާލައެވެ. މިގޭ އަލީއަކީ "އަވަސް އޮންލައިން" ނޫސްވެރިޔާ އަލީ އަފާފެވެ.\nފަތުހީ އިންޓަވިއު ދެނީ: އޭނައަކީ ރަށުގެ ކުރީގެ ކުޑަ ކަތީބު - އަލީ އަފާފް | އަވަސް\nއިނގިރޭސި ރާނީ، ކްއީން އެލިޒަބަތު ދޭއް، ރާއްޖެ ވަޑައިގަތުމުން އެކަމަނާއަށް މަރުހަބާ ދެންނެވުމަށް މާލޭގައި ބޭއްވި ވަރުގަދަ ހަރަކާތަކަށް ކުޑަރިކިލުގެ ބަނޑިޔާ ގުރޫޕް ވެސް ގެންދިޔައެވެ. ގިނަ ރަށްތަކެއްގެ ސަގާފީ ކުޅިވަރުތައް ހުށަހަޅައިދިން އެ ހަރަކާތުގެ އެއްވަނައަށް ދިޔައީ ވެސް ކުޑަރިކިލު ބަނޑިޔާ ކަމަށް ބުނެއެވެ. މިރަށުގައި ވެސް އެހެން ކިޔައެވެ. -- އެކަމަކު އެ ހަރަކާތްތަކުގައި ވަނަ ހޮޮވިކަން ސާފެއް ނުވެއެވެ.\nރާނީގެ އަރިހުން ކުޑަރިކިލު ބަނޑިޔާ ގުރޫޕް ހޯދީ ސަގާފީ ކުޅިވަރުގެ "ރަނި" ކަމެވެ. އެ ގްރޫޕްގެ ބައެއް ތަރީން އަދި ދުނިޔޭގައި އެއްބަތިއްބެވެ. މި ރަށުގައި އެ ތަރީންނާ ބައްދަލު ކުރަން މާ ދިގު ހިނގުމެއް ބޭނުމެއް ނުވެއެވެ.\nއޭގެ ކުރިޔަށް އެންމެ ފުރަތަމަ ދިޔައީ މިރަށުގެ މުހައްމަދު ފަތުހީ ގާތަށެވެ. ރާނީއަށް މަރުހަބާ ދަންނަވާން ކުޑަރިކިލު ބަނޑިޔާ ގްރޫޕް ތައްޔާރުކޮށް މާލެ ފޮނުވި އިރު އޭނާއަކީ މި ރަށުގެ ކުޑަ ކަތީބެވެ. ފަހުން ބޮޑު ކަތީބުކަން ވެސް ކުރެއްވެވި ފަތުހީގެ ހަނދާނުގައި އަދިވެސް އެކަން ވަަރަށް ސާފެވެ. ފަތުހީއަކީ ނޫސްވެރިޔާ އަލީގެ ކާފައެވެ.\nފަތުހީ ވިދާޅުވި ގޮތުގައި އޭނާ މާލޭގައި ހުއްޓައި ރާނީ ވަޑައިގަންނަވާ ހަބަރު ލިބުނެވެ. އަދި ރާނީއަށް މަރުހަބާ ދެއްނެވުމަށް ސަރުކާރުން އިސްވެ އުޅުއްވި ބޭފުޅަކު އޭނާގެ އަރިހުގައި ކުޑަރިކިލުގައި ބަނޑިޔާ ޖަހާ ކުދިން އުޅޭތޯ އެއްސެވިއެވެ. ފަތުހީގެ ޖަވާބަކަށްވީ "ހިސާބަކަށް އުޅޭނެ" އޭއެވެ. ދެން އެ ބޭފުޅާ އެންގެވީ ރާނީގެ ދަތުރު ނިމެންދެން ފަތުހީ މާލޭގަ މަޑު ކުރެއްވުމަށެވެ. އަދި ކުޑަރިކިލު ބަނޑިޔާ ގްރޫޕް މާލެ ގެނެސް ތައްޔާރު ކުރުވުމަށެވެ.\nއަވަސްގެ އަފާފް ބޮޑުބެރު ޝޯއެއްގައި ލަވަ ކިޔަނީ --\nރާނީ ދަތުރުފުޅުގައި އެކަމަނާއަށް މަރުހަބާ ދެންނެވުމުގެ ކަންކަމާ ރައީސް އިބްރާހިމް ނާސިރު ހަވާލު ކުރައްވާފައި އޮތީ އޮތީ ހ. ހިކަރީ އަހުމަދު އާދަމާއި މ. ދޫރެސް، އަބްދުﷲ ޖަމީލަށެވެ. އެ ދެ ބޭފުުން ވެސް ދުނިޔޭގައި އެބަތިއްބެވެ. މީގެ ތެރެއިން ކުޅިވަރުގެ ކަންކަން ހަވާލުވެފައި އޮތީ އަބްދުﷲ ޖަމީލަށެވެ. އެހެންކަމުން ކުޑަރިކިލު ބަނޑިޔާ ގްރޫޕަށް ދައުވަތެއް ދެއްވީ އަބްދުﷲ ޖަމީލް ކަމަށް ވުން ވަރަށް ގާތެވެ.\nރާނީއަށް މަރުހާބާ ދެއްނެވުމުގެ ހަރަކާތުގައި ވަރަށް ގިނަ ރަށްރަށުގެ ތަފާތު ސަގާފީ ކުޅިވަރުތައް އޮތެވެ. އެއިން ކޮންމެ ގްރޫޕަކަށް ވެސް ޖެހެނީ ރާނީގެ ކުރިމަތިން ހުރަސްކޮށްފައި ކުޅިވަރު ތަމްސީލް ކުރަމުންދާށެވެ. އެ ދުވަހު ކުޑަރިކިލުގެ ބަނޑިޔަލުގެ ނެށުންތެރިން ރާނީއާއި ފިރިކަލުން ޑިއުކް އޮފް އެޑިންބަރާ، ޕްރިންސް ފިލިޕަށް ވަރަށް ކަމު ދިޔައެވެ. ވަރަށް ފާހަގަ ކުރައްވާ ކުޑަރިކިލު އަންހެން ކުދީންގެ ފޮޓޯތައް ވަކިވަކީން ރާނީ ފޮޓޯ ނެންގެވިއެވެ.\nއާރިފާ، ރާނީގެ އަރިހަށް ދިޔަ ދަތުރުތައް ހަނދާންތައް ހިއްސާ ކުރަނީ - އަލީ އަފާފް | އަވަސް\nރާނީގެ އަރިހަށް ދިޔަ މިރަށުގެ ބަނޑިޔާ ގުރޫޕްގައި ނަގާ ކިޔަން ހުރީ ނޫސްވެރިޔާ އަލީގެ މާމައާ އެއްބަނޑު އެއްބަފާ އާރިފާ ހުސައިންނެވެ. -- އަލީ ބުނާ ގޮތުން ވިއްޔާ އެއީ އޭނާގެ "ބޮއްތަ"އެވެ.\nއެ ގްރޫޕްގެ އެހެން ނެށުންތެރިންނާ ހަވާލުވެ ހުރީ ވެސް އާރިފާއެވެ. އެއީ އެ ދަތުރުގައި ބަނޑިޔަލުގެ މުރީދެވެ. މިހާރު އުމުރުން ގާތްގަނޑަކަށް 64 އަހަރުގެ އާރިފާއަކީ އެ ދަތުރު މާލެ ދިޔައިރު ހުސްހަށި ބައި ފުރާވަރުގެ އަންހެން ކުއްޖެކެވެ.\n"ގުރޫޕްގައި އޭރު ތިބީ ފައްޗަކަށް ހަ ކުދިން، ދެ ފައްޗަށް ތިބެގެން ބަނޑިޔާޖަހާ ނެށީ،" އާރިފާ ބުންޏެވެ. "ރާނީގެ ކުރިމަތީގައި އަޅުގަނޑުމެން ކުޑަރިކިލު ބަނޑިޔާ ގުރޫޕުން ހަ ލަވަ ހުށަހެޅިން އެއީ މިނެޓަކަށް ލަވައެއް، އަޅުގަނޑުމެނަށް އެއްވަނަ ލިބުނީ،"\nއާރިފާ ކިޔައިދިން ގޮތުގައި އޭރު ރާއްޖޭގައި ބަނޑިޔާ ޖެހުމަކީ މާ މަޝްހޫރު ކަމެއް ނޫނެވެ. ހުޅުދެއްޔާއި ތޮއްޑޫ ބަނޑިޔާ އައިސް މަޝްހޫރުވީ އޭގެ ފަހުންނެވެ. އަދި އޭރު ބަނޑިޔާ ޖަހަނީ ވެސް މަދު ރަށެއްގައެވެ.\n"ބަނޑިޔާ ސީދާ އުފެދުނީ މި ރަށުގައި ކަމަށް ނުވިޔަސް ބަނޑިޔާ ޖެހުން ފުޅާވެގެން ދިޔައީ ކުޑަރިކިލާ ހަމައިން، އޭގެ ފަހުން ތޮއްޑޫ އާއި ހުޅުދެލި ވިދާލީ،" އޭނާ ބުންޏެވެ.\nސަގާފީ ނެށުމުގެ ޒަމާނެއް މި ރަށުގައި އުފަން ކުރުވީ ކުޑަރިކިލު މުހައްމަދު މަނިކު (ނައިބު ކަލޭފާނު)ގެ މަސައްކަތުންނެވެ. ނައިބު ކަލޭފާނު ވަނީ މި ރަށުގައި ސަގާފީ ކުޅިވަރުތައް ފުޅާކުރަން ވަރަށް ގިނަ މަސައްކަތް ކުރައްވާފައެވެ. މި ރަށަށް ކުރު ފަލި ޖެހުން ތާއަރަފު ކުރެއްވީ ވެސް ނައިބު ކަލޭފާނެވެ. އަލީގެ ކާފަ ފަތުހީއަކީ ނައިބު ކަލޭފާނުގެ އަރިހުން އެ ނެށުން ދަަސްކުރެއްވި ބޭފުޅެކެވެ.\nރާނީގެ އަރިހަށް ދިޔަ ދަތުރުގައި ނަގާ ކިޔަން އާރިފާ ހުރި ނަމަވެސް އޭނާގެ ބަނޑިޔާ ނެށުމުގެ ހަޔާތް މާ ދިގެއް ނޫނެވެ. މީހަކާ ކައިވެނިކޮށް ދަރިން ލިބުން ފަހުން އާރިފާ ބަނޑިޔަލެއް ނުޖަހައެވެ. ދެނީ ސަޕޯޓެވެ. އަދި އޭނާގެ ވާހަކައިން އެނގުނީ އެ ގުރޫޕްގެ ހަގީގީ މޭސްތެރިޔަކީ އޭނާގެ ދައްތަ ޝަކީބާ ހުސައިން ކަމެވެ. އެއީ އަވަސްގެ އަލީގެ މާމައެވެ.\nޝަކީބާއަށް ރާނީގެ ދަތުރުގައި ދިއުމުގެ ނަސީބެއް ނުލިބުނެވެ. ނުދެވުނީ އޭރު އަލީގެ މަންމައަށް އޭނާ ބަލިވެ އިން ދުވަސްވަރާ ދިމާވުމުންނެވެ.\nކުޑަރިކިލު އިހުގެ ބަނޑިޔާ ގުރޫޕް --\n"އާނ... އޭރު އެއްވަނަ ބަނޑިޔާ ގުރޫޕަކީ އަހަރެމެން،" އުމުރުން މިހާރު 70 އަހަރުވެފައިވާ ޝަކީބާ ބުނެލިއެވެ. އޭނާ އެތައް ޒަމާނަކު ބަނޑިޔާ ޖެހުން ކުރިޔަށް ގެންދިޔައެވެ. އެކަމަކު މިހާރު މިރަށުގެ ބަނޑިޔަލުގެ އިސްވެރިޔަކީ އަފީފާ ހާމިދެވެ. އެއީ އަލީގެ މަންމައެވެ.\nކުޑަރިކިލުގެ ފުރަތަމަ ބަނޑިޔާ ގުރޫޕް އުފެދިގެން އައީ ޝަކީބާ މި އަތޮޅު ކަމަދޫއަށް މާލޫދު ދަތުރެއްގައި ގޮސް އުޅުމުގެ ތެރޭގައެވެ. އެ ދަތުރުގައި ކަމަދޫން އޭނާއަށް ފެނުނީ ކ. ކާށިދޫ މީހުން ބަނޑިޔާ ޖެހުމުގެ ހަރަކާތެއް އެ ރަށުގައި ކުރިއަށް ގެންދިޔަ ތަނެވެ. އޭރު އެންމެ ގަދައަށް ބަނޑިޔާ ޖަހައި އުޅުނީ ކާށިދޫގައެވެ. ކާށިދޫގައި އޭރު އަންހެނުންނަށް ދޫނުކޮށް ފިރިހެންވެރިން ވެސް ބަނޑިޔާ ޖަހާ އުޅުނެވެ.\nއެ ދަތުރަށްފަހު، އެނބުރި ޝަކީބާ ރަށަށް އައިސް މި ރަށުގެ "ސަން ލައިޓް" ކުލަބާއެކު ބަނޑިޔާ ފަށައި އޭނާގެ އެންމެ ގާތް އެކުވެރިޔާ ގަމަރުއް ނިސާއާއެކު ރަނގަޅަށް ބަނޑިޔާ ޖަހަން ދަސްކުރީއެވެ. އޭނާ މިހާރު ދުނިޔެއަކު ނެތެވެ.\nޝަކީބާ، ބަނޑިޔާ ގުރޫޕް އުފެއްދި މޭސްރިރިޔާ - އަލީ އަފާފް | އަވަސް\n"12 ކުދިން ރަށު ތެރެއިން ހޯދައި ފައްޗަކަށް ހަ ކުދިންވާ ގޮތަށް ފަށައިގަތީ. އެ ކުދިންނަށް ބަނޑިޔާ ނެށުން ދަސްކޮށްދިނީ އަރެމެން ދެ މީހުން،" ޝަކީބާ ބުންޏެވެ.\nކުޑަރިކިލަކީ މާލޭ ދާ ދޯނި ފަހަރު ބަނދަރުކުރާ ރަށެކެވެ. އެގޮތަށް މަޑުކުރާ ދޯނި ފަހަރުގެ ބީރަށްޓެހިންނަށް ވެސް ޝަކީބާމެން ބަނޑިޔާ ޖަހައިދެއެވެ.\n"ބިންމަތީ ފަން އަޅައި، އޭގެ މަތިން ސަތަރިގަނޑެއް އަޅާލުމުން އޭރު ސްޓޭޖް އޮންނަނީ ހެދިފަ. އޭގެ ކުރިމަތީ ބީރަށްޓެހި ފިރިހެންވެރިން ކުޑަރިކިލު ބަނޑިޔާގެ ގުރޫޕްގެ ފަރި ހަރަކާތްތައް ބަލާލަން ތިބޭނެ." އޭނާ ބުންޏެވެ. "މިހާ ފަރިކޮށް ނަށާލަން އެނގޭ އެހެން ބައެއް ރާއްޖޭގައި އޭރު ނޫޅޭނެ،"\nބަނޑިޔާ ގުރޫޕް އުފެއްދި ގޮތް ޝަކީބާ ކިޔައިދެނީ - އަލީ އަފާފް | އަވަސް\nއެ ފަހުރުވެރި ގުރޫޕް ގޮވައިގެން ފަހުން ޝަކީބާ ކާށިދޫއަށް ވެސް ދިޔައެވެ. އެ ދަތުރުގައި އިތުރު ނެށުންތައް ދަސްކުރިއެވެ. ބަނޑިޔާ ޖެހުމުގައި ކާށިދޫ މީހުން އަލަށް ނެރުުނު ފުނަ ދަސްކުރީ އެ ދަތުރުގައެވެ. މި ގުރޫޕްގެ މަޝްހޫރުކަން ބޮޑުވެގެން ގޮސް މާލޭގެ ޝޯތަކަށް ވެސް ދިނެވެ.\n"ރާނީގެ ދަތުރުގައި ނުދެވުނީ އެކަމަކު އެ ދަތުރަށް ލަވަ ހަދައި، މިނެޓަށް ފައްތައިގެން ކުޅިތައް ތައްޔާރުކުރީ އަޅުގަނޑު މާބަނޑުވެފައި އިނދެގެން... ރާނީގެ އެއްވަނަ ލިބުނީ މި ގުރޫޕަށް އަދި ސަރުކާރުން ދިން މިނެޓަށް ފެއްތުނީ ވެސް ހަމައެކަނި ކުޑަރިކިލު ބަނޑިޔަލަށް އެކަނި. އެއްވަނައަށް ދިޔުމުން ހަދިޔާއެއްގެ ގޮތުގައި ސަރުކާރުގެ ފަރާތުން ގިނަ ބަނޑިޔާތަކާއި އެހެން ވެސް ތަކެތި ލިބުނު،" ޝަކީބާ ކިޔައިދިނެވެ.\nމިނިވަން 25 ގެ ހަރަކާތުގައި ވެސް ކުޑަރިކިލު ބަނޑިޔާ ބޮޑު މަގުބޫލުކަމެއް ހޯދިއެވެ. އެކަމަކުޔ އޭރު ބަނޑިޔާ ޖެހުމުގައި ތޮއްޑޫ އާއި ހުޅުދެލީގެ ނުފޫޒު އޮތީ މާ ބޮޑަށް ގަދަކޮށްފައެވެ. އެފަހަރު ކުޑަރިކިލު ބަނޑިޔާ ގުރޫޕްގައި ނަގާ ކިޔަން އުޅުނީ ޝަކީބާގެ ދަރިފުޅު އަފީފާ ހާމިދެވެ.\n"ސަން ލައިޓް" ކުލަބު މިހާރު ނެތް ނަމަވެސް މިހާރު ވެސް ކުޑަރިކިލުގައި ބަނޑިޔާ ގުރޫޕް ނުކުމެއެވެ. ބަނޑިޔާގެ އިތުރަށް ވެސް އެހެން ކުޅިވަރުތަކަށް މިރަށުގައި އޮވެއެވެ. މިއީ ސަގާފީ ކުޅިވަރަށް ވަރަށް ފޯރި އޮންނަ ރަށެކެވެ. އީދެއްގައި މި ރަށަށް އައުމަކީ ހަގީގީ ފެސްޓިވަލެއް ފެންނާނެ ކަމެކެވެ. ކުއްޖެއް ބޮޑެއް ނެތި މި ރަށު އެންމެން މަގުމަތީ އުޅޭނީ މަޖަލާއި ކުޅިވަރުގައެވެ. ކުޑަރިކިއްޔަކީ ވަރަށް ތަފާތު، ފައްކާ ބަޔަކު އުޅޭ ރަށެކެވެ.\nތަރިކަ ކުޑަރިކިލު ރޯދަ މަހާ ރޯއްޖާ + ތާރީހު\nކުންމިން: ދިވެހި ނޫސްވެރިންގެ ނޯޓް ފޮތަށް!